SunOnline: #SUN VAAHAKA: Yaaraae Loabi Dheyshey... - 25\nޔާރާއެ ލޯބިދޭށޭ... 25\nޔަޝްފާ ޙުސައިން 03 Apr 2021, 09:35\n"އެއީ... އެއީ..." ޖަވާބު ދޭން ޖިލްވާއަށް އުނދަގޫ ވިއެވެ.\nރިފްއާންގެ ވިސްނުންތޫނު ސިކުނޑިއަށް އެއީ ކާކު ކަން އެނގޭކަށް ގިނައިރެއް ނުނެގިއެވެ.\n"އެއީތަ؟..." ރިފްއާންގެ ދެލޯ ބޮޑު ވިއެވެ. "އެއީތަ ޖިލްގެ؟... އޭނަ އާތަ ޖިލް މެރީ ކުރީ؟..."\nޖިލްވާ ދޫކޮށްލީ ފުން ނޭވާ އެކެވެ. ރިފްއާން ހުރީ ގަބޫލު ކުރަން ދަތިވެފައެވެ.\n"ރިޕްސް!... އަހަރެން ސަލާމަތް ކޮށްދީ..." ޖިލްވާ އެދުނެވެ. "އަހަރެން ބޭނުން ވަނީ އޭނައަށް ފިލަން..."\n"ޖިލް ކިހިނެއް އޭނަ އާ؟..." ރިފްއާން ދެއްކީ މުޅީން އެހެން ވާހަކަ އެކެވެ.\nޒެނިލް އަކީ ކޮރެއާގައި މަޝްހޫރު މީހެކެވެ. ކޮރެއާ އިން ބައްދަލުކޮށް، އެކީގައި ތަސްވީރެއް ނަގާލުމަށް ޖިލްވާ އެންމެ ބޭނުންވި މީހަކީ ޒެނިލް އެވެ. ޖިލްވާ އެކަން ކުރަން ބޭނުންވީ، އެންމެން ޒެލްއެއްގެ ވާހަކަ ދައްކާތީ އެވެ. އެކީގައި ތަސްވީރެއް ނެގުމަށް އެދޭތީ އެވެ. އެކަމަކު، އެކީގައި އެތައް ވަގުތެއް ހޭދަ ކުރެވުނު އިރުވެސް، ޖިލްވާއަށް ޒެނިލް އަކީ އޭނަ އެންމެ ބައްދަލު ކުރަން ބޭނުންވި މީހާ ކަމެއް ނޭނގުނެވެ.\n"ރިޕްސް!... ކިހިނެއްވެފަތަ ތިހުރީ؟..." ރިފްއާންގެ މޫނުމަތީގައި ހަނާ އަޅައިލަމުން ޖިލްވާ ބުންޏެވެ.\nފިރިހެނަކަށް ވިޔަސް، ޒެނިލް އާއި ބައްދަލުކޮށް އެކީގައި ތަސްވީރެއް ނަގައިލުމަކީ، ހުދު ރިފްއާންގެ ވެސް ހުވަފެނެކެވެ. އިންސާނުންނަށް ވީތީ، އަމިއްލަ އުފާ އިސްކުރެވޭ ވަގުތު ވެސް އަންނާނެ އެވެ. އެވަގުތު އެހެން ހުރިހާ ކަމެއްގެ މަތީން ހަނދާން ނައްތައިލުމަށް ރިފްއާންގެ ސިކުނޑި ގޮވައިލި ސަބަބަކީ ވެސް އެއީ އެވެ.\n"ޖިލް އެއީ ޖިލް އެންމެ ބޭނުންވެގެން އުޅުނު..." ރިފްއާނަށް ބުނެވުނީ އެހިސާބަށެވެ.\nކުއްލިއަކަށް ޒެނިލް އައިސް ބަދިގެއަށް ވަނެވެ. ޖިލްވާ ދިޔައީ ސިއްސައިގެންނެވެ. އަވަސް އަވަހަށް ކަބަޑުތަކުގެ ކައިރިއަށް ތިރިވާން އުޅެވުނު ގޮތަކުން، އައިސްއަަލަމާރީގައި ޖިލްވާގެ ބޮލުގެ ފުއްކިބަ ޖެހުނެވެ. ޖިލްވާގެ އަނގައިން ނުކުތީ ވޭނީ އާހެއްގެ އަޑެވެ.\nރިފްއާނަށްވުރެ ކުރިން ޖިލްވާގެ ކައިރިއަށް ދިޔައީ ޒެނިލް އެވެ. ޖިލްވާގެ ދެކޮނޑުގައި ހިފައި ނަގައި ބޮލަށް ކަމެއް ވެފައި އިންތޯ ޒެނިލް ބެލި އެވެ.\n"އަހަރެން ފެނުނީމަ ތެޅިފޮޅިގަންނަނީ ކީއްވެތަ؟..." ޝަކުވާގެ ރާގެއްގައި ޒެނިލް ބުންޏެވެ.\nޒެނިލް ދެން އެނބުރުނީ އާޝޯހުވެފައި ހުރި ރިފްއާނާއި ދިމާއަށެވެ.\n"ތީ ޖިލްގެ ބޭބެތަ؟..." ޒެނިލް ސުވާލު ކުރިއެވެ.\nރިފްއާން އަވަސް އަވަހަށް ބޯ ޖަހައިލި އެވެ.\n"ޖިލްގެ ބޭބެ ބުނެބަލަ!... އަހަރެން ގައިގަ ބިރުވެރި އެއްޗެއް ވައްތަރު ޖަހާތަ؟..." މައުސޫމު ގޮތަކަށް ޒެނިލް އަހައިލިއެވެ.\n"ނޫން..." ރިފްއާން ބުންޏެވެ.\nޖިލްވާ ދެލޯ އަޅައިލިއެވެ. ރިފްއާން ބަލައިލުމުން، ބިރުދައްކައިލާ ގޮތަކަށް އަތް އުފުލާލައިފި އެވެ.\n"ޖިލްގެ ބޭބެ ބުނެބަލަ!... ޖިލް އަހަރެންދެކެ ހަމަ އެހާ ބިރުގަންނަން ޖެހޭނެތަ؟..." ޒެނިލް އަނެއްކާ ވެސް އަހައިލިއެވެ. ރިފްއާންގެ ކައިރިން ކުރި ލިބޭނޭކަން އެނގުމުން ޒެނިލްއަށް ލިބިގެން ދިޔައީ އާދަޔާ ޚިލާފު ހިއްވަރެކެވެ.\n"ޖިލް އެއްގޮތަކަށް ވެސް ބިރުގަނެގެން ނުވާނެ..." ޖުމްލަ ނިންމާލާފައި ރިފްއާން ޖަހައިލި ހިނިގަނޑު ހިންދައިލަން މަޖުބޫރުވީ، ޖިލްވާ އާއި ދިމާއަށް ބަލައިލެވުމުންނެވެ. ޖިލްވާ ރުޅި އައިސް ފުންކޮށް ނޭވާލަމުން ދިޔަ ގޮތުން، ރިފްއާން ހާސްވެގެން ކަރުކެހިލިއެވެ.\n"ޖިލްގެ ބޭބެއަށް ވިސްނޭ... ނައިސް ޓު މީޓް ޔޫ..." ޒެނިލް ކުއްލިއަކަށް ރިފްއާންގެ ގައިގައި ބައްދައިލިއެވެ.\nރިފްއާނަށް ހުރެވުނު ތަންވެސް ނޭނގުނެވެ. ލިބުނު އުފަލަކުން ހުރިހާ ދަތްތަކެއް ފެންނަ ވަރަށް ހީލިއެވެ. މަންޒަރު ބަލަން ޖިލްވާ ހުރީ ދެލޯ އަޅާލައިގެންނެވެ. ޖިލްވާއަށް ދިމާވި ކަންތަކުގައި ޒެނިލް އާއި ދިމާއަށް އެންމެ އެއްޗެހި ކީ މީހަކީ ރިފްއާނެވެ. އެކަމަކު އެއީ ކާކު ކަން ނޭނގޭ އިރު އެވެ. ޒެނިލްގެ މަޝްހޫރުކަން ފެނުމުން، ރިފްއާން އެ ހުރިހާ ކަމެއް ހަނދާން ނެތުނީ ހެއްޔެވެ؟ ދެންމެ އިވުނު ޖުމްލަ ތަކެއްހެން ޖިލްވާގެ ކަންފަތް ކައިރީގައި ރިފްއާން އޭރު ކީ އެއްޗެހި ގުގުމަން ފެށިއެވެ.\n"ތިމީހެއްގެ ނަން ބުނޭ!... އޭނަ ހަމަޖެހިގެން އުޅުނަ ދީގެން ނުވާނެ... ދުވަސް ދުއްވާލާނަން... ހަމަނޭވާ ލިޔަކަވެސް ނުދޭނަން... ކައިވެންޏޭ ކިޔައިގެން މިއުޅެނީ ކުޅޭކުޅޭ ކުޅިވަރެއް ކުޅޭކަށް ނޫނޭ..." ޖިލްވާ ހިތާއި ހިތުން ރިފްއާން ކީ އެއްޗެހި ކިޔައިލި އެވެ.\n"އަސްލު އަހަރެން މިއައީ ޖިލްގެ ބޭބެގެ ހުއްދަ ހޯދަން ވެގެން... މާމަ އަންނާތީ... މާމައަކަށް ނޭނގޭނެ ޖިލް ނެތްކަމެއް... މާމަ އަކީ ހިތުގެ ބަލި ހުންނަ މީހެއް... ވަރަށް ދެރަވާނެ އަންނައިރު، ޖިލް ނެތިއްޔާ... އެންމެ ރަނގަޅުތަ ޖިލް ގޮވައިގެން ގެއަށް ގޮސްލިޔަސް... މާމަ ފުރަންދެން ޖިލް ބޭނުން ގޮތަކަށް އެގޭގަ އުޅެވޭނެ... އެއްވެސް ކަމެއް މަނާކުރާނެ މީހަކު ނޫޅޭނެ..." ދައްކަން ހުރި ވާހަކަ ގިނަ ކަމުން، ޒެނިލްއަށް ހުރިހާ ވާހަކައެއް ދެއްކުނީ އެއްފަހަރާ އެވެ.\nރިފްއާން ބަލައިލީ ޖިލްވާ އަށެވެ. ޖަވާބެއް ބޭނުންވާ ފަދައިންނެވެ. ޖިލްވާ ވަގުތުން ދެފަރާތަށް ބޯ ހޫރައިލިއެވެ.\n"ޒެނިލް އިހަށް އެތެރެއަށް ވަންނަންވީނު..." ބަދިގެ ތެރެއިން ވަދެވެން ހުރި ކުޑަ ކޮޓަރި ދައްކައިލަމުން ރިފްއާން ބުންޏެވެ. "ޖިލްގެ ލައިފް ވީމަ، ތިކަމުގަ ޖިލް އާ ވާހަކަ ދައްކާލާފަ ޖަވާބެއް ދޭނަން..."\nޒެނިލް ބޯ ޖަހާލާފައި އެތެރެއަށް ވަނެވެ.\n"ރިޕްސްދެކެ ރުޅި އައިއްސަ މިހުރީ..." ރިފްއާން ބަލައިލުމުން، ޖިލްވާ ތުން ދަމައިލިއެވެ.\n"ޖިލްއަށް އެނގޭތަ އެއީ ކާކު ކަން؟..." ރިފްއާން އަހައިލިއެވެ.\n"ނޭނގެ..." ޖިލްވާ ދިނީ ފަރުވާކުޑަ ޖަވާބެކެވެ. "ރިޕްސް އެއްނު ތިއުޅެނީ އެނގޭހިތުން..."\n"އޭނަ ޖިލްދެކެ ހަގީގީ ލޯބިވާހެން އަހަންނަށް ހީވަނީ... އެހާ މަޝްހޫރު މީހަކު އާދައިގެ އަންހެނެއްގެ ފަހަތުން އެހާ ވަރަކުން އުޅެންވީ ކީއްކުރަން؟... އެއްވެސް ރީޒަން އެއް އެބަ އޮތްތަ؟..." ރިފްއާން ދެއްކީ ޖިލްވާއަށް ވެސް ޤަބޫލުކުރެވުނު ވާހަކަ ތަކެކެވެ.\n"އެނީވޭ، ޖިލް ތީ މިހާރު ބޮޑު މީހެއް... އަމިއްލަ ކަންކަމުގަ އަމިއްލައަށް ޑިސިޝަން ނެގޭނެ ވިސްނުން ޖިލްގެ ހުންނާނެ ކަމަށް އަހަރެން ގަބޫލު ކުރަނީ... ޖިލް އުފަލުގަ ހުރިއްޔާ އަހަންނަށް އެ ނިމުނީ...." ރިފްއާން ބުންޏެވެ. "އެކަމަކު ބުނަން، ބައްޕަ ބުނިހެން ތި ކައިވެނި ސައްޙައެއް ނުވާނެ... މާދަމާ ވެސް ފުލުހުން ތަހުގީގު ކުރަމުންދާ މައްސަލަ ނިމޭއިރަށް އަހަރެމެން ޖެހޭނީ އެނބުރި ގައުމަށް ދާން... ޒެނިލް އަކީ، މިތަނުގަ މުޅި ކެރިއަރު ބިނާކޮށްގެން ހުރި މީހެއް... ޖިލްގެ ކެރިއަރ ބިނާކުރެވެން އޮތީ އެކޮޅުގަ... އެހެންވީމަ، ކޮންމެ ޑިސިޝަނެއް ނެގިޔަސް، ފަހުން ހިތާމަ ކުރަން ނުޖެހޭ ވަރުގެ ޑިސިޝަންއެއް ނަގާތި... ކޮންމެ ކަމަކަށް ވެސް ފުންކޮށް ވިސްނާލާތި!..."\nރިފްއާން ހިނގައިގަތެވެ. ޖިލްވާ އަވަހަށް ރިފްއާންގެ އަތުގައި ހިފައި ހުއްޓުވިއެވެ.\n"އަހަރެން ބިރުގަނޭ..." ޖިލްވާގެ މޫނުން ފެނުނީ ކަންބޮޑުވުމެވެ. "ރިޕްސް ކީއްވެ ދަނީ؟..."\n"ޖިލް އޭނަދެކެ ލޯބިވޭތަ؟..." ރިފްއާން ސުވާލު ކުރިއެވެ.\nޖިލްވާ ލަދުން އިސްޖަހައިލިއެވެ.\n"ޖިލްގެ ޖަވާބު އަހަންނަށް އަޑު ނީއްވިޔަސް އެންމެ ރަނގަޅު... އަމިއްލަ ނަފުސާ މި ސުވާލު ކޮށްލާފަ ޖަވާބު ހޯދާ... އޭރުން ހުރިހާ ކަމަކަށް ހައްލު ހޯދޭނެ..." ވިސްނުންތެރި ކަމާއިއެކުގައި ރިފްއާން ވާހަކަ ދެއްކި އެވެ.\nޖިލްވާ ކޮޓަރިއަށް ވަންއިރު، ޔޫން އާއި އެކީ ޒެނިލް އިނީ ކުނާ މަތީގައެވެ. ޒެނިލްގެ އަތުގައި ކުޑަ ބެއާއެއް އޮތެވެ. އެކި އަޑު ލައްވަމުން، ޒެނިލް ދިޔައީ އެބެއާ އިން ވައްތަރު ޖައްސަމުންނެވެ. ކޮންމެ ގޮތެއް ހަދާލާއިރަށް ޔޫން ބާރަށް ހޭން ފަށައެވެ. އެމަންޒަރު ފުރިހަމަ ކަމުން ޖިލްވާއަށް ހުރެވުނީ، ކަޅި ޖަހާވެސް ނުލައި ބަލާށެވެ.\n"މާޝާﷲ..." ޖިލްވާގެ ދެލޯ ފެންކަޅި ވިއެވެ.\nޔޫން މާ ވަރަށް ދޮރާއި ދިމާއަށް ބަލަން ފެށުމުން، ޒެނިލް ފަސްއެނބުރި ބަލައިލިއެވެ. ޖިލްވާ ފެނުމާއިއެކު ޒެނިލްގެ ތުންފަތަށް ވެރިވީ ފުޅާ ހިނިތުންވުމެކެވެ. ޒެނިލް ޔޫން އުރާލައިގެން ގޮސް ޖިލްވާގެ ކައިރީގައި ހުއްޓުނެވެ. ޖިލްވާ ނުވެސް ވިސްނާ ހުއްޓައި، ފޯނު ނަގައި ތިން މީހުން އަރާނޭހެން ތަސްވީރެއް ނަގައިލިއެވެ.\n"ޔޫން ވަރަށް އަވަހަށް ފްރެންޑް ވެލައިފި..." ޒެނިލް ފަހުރުވެރިވެލާފައި ބުންޏެވެ.\nޖިލްވާ ހަމައެކަނި ހިނިތުންވެލީއެވެ.\n"ޔޫން ގޮވައިގެން ޕާކަށް ދަނީ... ޑެޑީ އާ އެކީ ޕާކަށް ދާނަންތަ ދޫނީ؟..." ޔޫންގެ ކޮލުގައި އަތުން ފިރުމައިލަމުން ޒެނިލް އަހައިލި އެވެ.\nޖިލްވާގެ ދެލޮލުން ހައިރާންކަން ފެނިގެން ދިޔައެވެ. ޒެނިލް އެވަނީ ރަނގަޅަށް އޭނަގެ ހުރިހާ މައުލޫމާތެއް ހޯދާފަ އެވެ. ޖިލްވާގެ ދެލޮލަށް ކަރުނަ ޖަމާވާން ހިނދުކޮޅެއްވެސް ނުނެގި އެވެ. ބޭރަށް ނުކުންނަން ހިނގައިގަތް ޒެނިލްގެ އަތުގައި ހިފަހައްޓައިލަން ޖިލްވާއަށް މަޖުބޫރު ވިއެވެ. ޔޫންގެ ކަންތައް ދެން އިތުރަށް ސިއްރެއްގެ ގޮތުގައި ބޭއްވުން ރައްކާތެރި ނޫންކަމުގައި ޖިލްވާއަށް ވިސްނުނެވެ.\n"އަހަރެން ވާހަކައެއް ބުނަން ބޭނުން..." ދެފިކުރެއްގައި ހުރެފައި ޖިލްވާ ބުންޏެވެ.\n"ވާހަކަ ބުނާނީ ފަހުން..." ޒެނިލް ހިނިތުންވެލިއެވެ. "މީ މަންމި ޓައިމްއެއް ނޫނޭ... މީ މިހާރު ޑެޑީ އާ ޑެޑީގެ ޕްރިންސެސްގެ ޓައިމް..."\nޒެނިލްގެ ފަހަތުން ދިޔައިރު، ޖިލްވާ ހުރީ މާޔޫސްވެފައެވެ. އެއްވެފައިވާ މީހުންތަކުގެ ތެރެއިން ދެމީހުން އެކުގައި ގޮސް ކާރަށް އެރިއިރު، މީހުންގެ ސަބަބުން ޖިލްވާ ހުރީ އުނދަގޫ ވެފައެވެ. ޒެނިލް އެފަދަ ކަންކަމަށް އާދަވެފައިވާ ކަހަލަ އެވެ. ޒެނިލް ގުޅައިގެން ޑްރައިވަރު ވެސް ހުރީ އައިހެވެ. ޖިލްވާ އާއިއެކު ޒެނިލްގެ އެރީ ފަހަތު ޝީޓަށެވެ. ޔޫން އިނީ ހަމަޖެހިލާފައެވެ. ކާރަށް ދުއްވައިލުމާއިއެކު، ޔޫން ޒެނިލްގެ މޭގައި ލައްވެލިއެވެ. ދެތިން މިނެޓުވެސް ނުވަނީސް އެކުއްޖާ އޮތީ ޒެނިލްގެ އަތުގެ ތެރޭގައި ނިދާލާފަ އެވެ. އެއީ ޔޫންގެ އާދަ އެވެ. ދެންމެ ހޭލައިގެން އައިސްފައިވެސް ކާރަށް އަރައިފިނަމަ، މަންޒިލާއި ހަމައަށް ދެވެންދެން އެ ތުއްތު ކުއްޖާގެ ކަމަކީ ނިދުމެވެ.\n"ކީއްވެ އަހަންނަށް ނޭންގީ؟..." ޝަކުވާގެ ރާގަކަށް ޒެނިލް އަހައިލިއެވެ.\nޖިލްވާ އެއްޗެއް ނުބުނެ ހިމޭނުން އިނީއެވެ.\n"ޖިލް ކީއްވެތަ ތިހެން ހަދަނީ؟... ކޮންމެވެސް އެއްޗެއް ބުނެބަލަ..." ޒެނިލް ދެރަވިއެވެ.\n"ކީކޭ އަހަރެން ބުނާނީ؟..." ޖިލްވާ ސުވާލު ކުރީ އަމިއްލަ ނަފުސަށެވެ.\n"ޖިލް!... އަހަރެން ޖިލް އާ އެކީ އުޅެން ބޭނުމޭ... ޖިލްވެސް އަހަންނާ އެކީ އުޅެން ބޭނުންވޭ... ދެން ކީއްވެތަ ދުރަށް ދާން ތިއުޅެނީ؟... ޖިލް ތިއުޅޭ ގޮތަކުން އަހަރެން ވަރަށް ދެރަވެއޭ..." ހިތުގައި ޖެހުމުން، ޒެނިލްގެ ދުލަށް އައީ ޝަކުވާގެ ޖުމްލަ ތަކެވެ.\n"އަހަންނަކަށް އެއްވެސް އުއްމީދެއް ނެތް..." ޖިލްވާ އިސްޖަހައިިލިއެވެ.\n"ކޮން ކަމަކާ؟..." ޒެނިލް އަހައިލީ ގަބޫލު ނުކުރެވިފައި ކަހަލަ ގޮތަކަށެވެ. އޭނަ ހީކުރީ ޖިލްވާ ބަހަނާ ދައްކަނީ ކަމަށެވެ. ދުރަށްދާން ބޭނުންވާ މީހެއްގެ އަމުލުތައް ހުންނާނީ ވެސް އެފަދަ ގޮތަކަށެވެ.\n"އަހަރެމެންގެ ދިރިއުޅުމަށް..." ޖިލްވާ ދިނީ ކުރު ޖަވާބެކެވެ.\n"ކީއްވެ؟..." ޒެނިލް އަހައިލިއެވެ.\n"އެންމެ ފުރަތަމަ ދުވަހުން ފެށިގެން މިއަދާ ހަމައަށްވެސް އެއްވެސް ކަމެއް ރަނގަޅަށް ގޮއްސަ ނެތީމަ..." ޖިލްވާ ޖަވާބު ދިނީ އޭނައަށް ދެވުނު އެންމެ ފުރިހަމަ އަށެވެ.\n"ކޮން ކަމެއް ރަނގަޅަށް ނުދާ ވާހަކައެއްތަ؟... ޖިލް ތި ކިޔާ އެއްޗެއް އަހަންނަށް ފަހުމުވާ ގޮތަށް ކިޔައިދޭންވީނު..." ޒެނިލް ރުންކުރުވާގޮތްވީ، މާ ބޮޑަށް ހާސްވުމުންނެވެ.\n"އަހަރެމެންގެ ފުރަތަމަ ބައްދަލުވުމާ، ދެވަނަ ބައްދަލުވުން، ކައިވެނި... ދެންވީ އެއްވެސް ކަމެއްވެސް..." ޖިލްވާ ބައެއް ވާހަކަތައް ބުނީ ދުރުދުރުންނެވެ.\n"ޖިލް ތިބުނަނީ މި ދަރިފުޅުގެ ވާހަކަތަ؟..." ޝަކުވާގެ ރާގެއްގައި ޒެނިލް އަހައިލިއެވެ.\n"ނޫން ނޫން... ތި ދަރިފުޅު ތީ، އަހަރެންގެ ހަޔާތުގެ ހުޅުކޮޅު ނިވުނަ ނުދީ ކުރިއަށް ދާން ލިބުނު އެންމެ ބޮޑު ހިއްވަރު..." ނިދިފައި އޮތް ޔޫން އާއި ދިމާއަށް ބަލަން އިނދެ ޖިލްވާ ވާހަކަ ދެއްކިއެވެ. "އެކަމަކު..."


buruniyaz: ހުވަފެން ތަޢުބީރު\nހުވަފެނެއްގައި، މީހަކަށް އޭނާގެ ފަހަތުން، ސިންގާއެއް ދުވަނިކޮށް ފެނުނެވެ. ސިންގާ ފެނުމުން، އޭނާ ގަހަކަށް އަރައި، އޮފިގަނޑެއްގައި އިށީންދެއްޖެއެވެ.\nތިރިއަށް ބަލައިލިއިރު، އޭނާއަށް ފެނުނީ ގަހުގެ ތިރީގައި އޭނާ ފައިބާނެ ކަމަށް، ސިންގާ އޮތަތީއެވެ. އޭނާ އިށީންދެގެން އިން އޮފިގަނޑު، ގަސްގަނޑާއި ގުޅިފައިވާ ތަނަށް ބަލައިލިއިރު، ދެމީދަލެއް އޮފިގަނޑު، ވަށައިގެން އެނބުރެމުން ކަމުން ދެއެވެ. އެއްމީދާ ކަޅެވެ. އަނެއް މީދާ ހުދެވެ.\nމީދާތައް ކާވަރުން، ގަހުގައި އޮފިގަނޑު، މާގިނައިރު އިންނާނެހެނެއް ހިއެއް ނުވެއެވެ. ސިންގާ ކޮބައިތޯ ބަލައިލިއިރު، އޭނާއަށް ފެނުނީ، ކަޅުކުލައިގެ ހަރުފައެއް އައިސް، އޭނާ އިށީންދެގެން އިން އޮފިގަނޑާއި، ސީދާ ތިރީގައި ޖައްސައިލިތަނެވެ.\nހަރުފަ، އޭތީގެ ބޮޑު ކަޅު، އަނގަ ހުޅުވައިގެން، އޭނާއަށް އިންތިޒާރު ކުރާ ކަހަލައެވެ. ގަތްބިރުން، ހިފަހައްޓާނެ، އެހެން އޮފިގަނޑެއް އިންތޯ މަތި ބަލައިލިއިރު، މާމުއި ކުޅަނދުރު ހަތައެއް، ޖެހިގެން މައްޗަށް އިން އޮފިގަނޑުގައި، އިންދާ ފެނިއްޖެއެވެ.\nހަތައިން، ވާދެމެމުން، މާމުއިތައް ތިރިއަށް ތިކިތަޅައެވެ. މާމުއީގެ ރަހަބަލައިލުމަށް، ދޫ ބޭރަށް ނެރެ، ތިއްކެއް ޖައްސައިލިއިރު، މާމުއި ވަރަށް ފޮނިކަމަށް ފެނުނެވެ. މާމުއި ބޯހިތުން، ތިކިތަޅާ ދިމާތިރިއަށް ދޫނެރެގެން އެކަމާ މަޝްޣޫލުވުމުން، ހަރުފަ މަތިން ހަނދާން ނެތިއްޖެއެވެ. އަދި ސިންގާއާއި މީދާ މަތިން ހަނދާން ނެތިއްޖެއެވެ.\nފަތިހު ހޭލެވުމުން، މިސްކިތުން އައި މަގުމަތީގައި، އޭނާއަށް ދީނީ ޢިލްމުވެރިއަކާ ދިމާވިއެވެ. ފެނުނު ހުވަފެން ކިޔާ ދިނުމަށްފަހު، އޭގެ ތަޢްބީރަކީ ކޮބައިތޯ ސުވާލުކުރިއެވެ.\nޢިލްމުވެރިޔާ ބުންޏެވެ. "ހަރުފައަކީ ކަލޭގެ މަރެވެ. ދާ ކޮންމެ ތަނަކަށް ފަހަތުން އޭތި ދާނެއެވެ. ކަޅުމީދަލަކީ ރޭގަނޑެވެ. ހުދު މީދަލަކީ ދުވާލެވެ. މިދޭތި ދައުރުކުރަމުން، ކަލޭގެ ޢުމުރު ހުސްކުރަމުން، ކަލޭގެ މަރާއި ކައިރިކުރަމުން ދެއެވެ.\nއަނގަ ހުޅުވައިގެން އިން ކަޅު ހަރުފައަކީ، ކަށްވަޅެވެ. އެ އިންތިޒާރު ކުރަމުން ދަނީ، އޭގެ އެތެރެއަށް ކަލޭ، ވެއްޓޭނެ ވަޤުތަކަށެވެ. ހަތަޔަކީ މިދުނިޔެއެވެ. މާމުޔަކީ، ދުނިޔޭގެ އުފާތަކެވެ. އެއުފާތަކުގެ ތެރެއަށް، މާ ބޮޑަށް ގެއްލިއްޖެނަމަ، އަހަރެމެންގެ ޢުމުރުގެ މަތިން ހަނދާން ނެތެއެވެ. މަރުގެ މަތިން ހަނދާން ނެތެއެވެ. ކަށްވަޅުގެ މަތިން ހަނދާން ނެތެއެވެ."\nPosted by buruniyaz.com at 4:33 PM


Luthfee akee alhugandah kamudhiya beyfulheh noon: Shiyam | Mihaaru\nނައިފަރު ދާއިރާގެ ޕީޕީއެމް މެމްބަރު އަހުމަދު ޝިޔާމް މަޖިލިހުގައި ވާހަކަ ދައްކަވަނީ. މަޖިލިހުގައި ޝިޔާމް ވަނީ ލުތުފީ އަށް ފާޑު ވިދާޅުވެފައި. --- ފޮޓޯ: މަޖިލިސް\nލުތުފީ އަކީ އަޅުގަނޑަށް ކަމުދިޔަ ބޭފުޅެއް ނޫން: ޝިޔާމް\n06 އޯގަސްޓް 2019 - 11:10 22 comments\nހޯމް މިނިސްޓަރު އިމްރާން އަބްދުﷲ، ލުތުފީ އަށް އިންޒާރު ދިން ކަމަށް ބުނާ މައްސަލައިގައި މާވަށު ދާއިރާގެ ޕީއެންސީގެ މެމްބަރު މުހައްމަދު ސައީދު ރައްޔިތުންގެ މަޖިލީހަށް ހުށަހެޅުއްވި ކުއްލި މައްސަލަ އަށް ބަހުސް ކުރައްވަމުން ޝިޔާމް ވިދާޅުވީ، ލުތުފީ އަކީ މާތް އަދި ރަނގަޅު ބޭފުޅެއް ވެސް ނޫން ކަމަށެވެ.\nލުތުފީ ކަމުނުދިޔައީ ޝިޔާމް ވިދާޅުވި ގޮތުގައި، އެމްޑީޕީގެ ތިން އަހަރު ދުވަހުގެ ސަރުކާރުގައި ތިއްބެވި ވަޒީރުން ކުރެއްވި "ވައްކަންތައް" ބަލަން ރައްޔިތުން އޭސީސީ އަށް ހުށަހެޅުމުން ލުތުފީ އެ މައްސަލަތައް ނުބެއްލެވުމުންނެވެ. އަދި އެމްޑީޕީގެ ސަރުކާރުގައި ވެލާނާ އިންޓަނޭޝަނަލް އެއާޕޯޓު ހިންގަން ހަވާލުކުރި އިންޑިއާގެ ޖީއެމްއާރު ކުންފުނިން ދިވެހި ދައުލަތަށް ދިން ފައިސާތަކުގެ މައްސަލަ އޭސީސީ އަށް ހުށަހެޅުމުން، އެ މައްސަލަ ވެސް ލުތުފީ ބައްލަވާފައި ނުވާ ކަމަށް ޝިޔާމް ވިދާޅުވި އެވެ.\n"މި ތަނުގައި އަދުލު އިންސާފާއި އަނިޔާވެރިކަމާއި އިހްލާސްތެރިކަމާއި ސިޔާސީ ނާޅިން މިނާ ތަން މި ފެންނަނީ. ދެން ރައްޔިތުންނަށް ވާނެ އިހްލާސްތެރިކަމެއް، ގެނެވޭނެ އިންސާފުވެރި ކަމެއް އަޅުގަނޑަކަށް ނޭނގޭ،" ނައިފަރު ދާއިރާގެ މެމްބަރު ކަން ކުރައްވާ ޝިޔާމް ވިދާޅުވި އެވެ.\nކުރީގެ ރައީސް މުހައްމަދު ނަޝީދުގެ ސަރުކާރުގައި 1.4 ބިލިއަން ޑޮލަރު ގެއްލިގެން ދިޔަ އިރު، އެ މައްސަލަ ވެސް ބަލާފައި ނުވާ ކަމަށް ޝިޔާމް ވިދާޅުވި އެވެ.\nރަސްމީ ޗުއްޓީ ނެންގެވި ގޮތަށް ލުތުފީ އޭސީސީއާ ދުރުގައި ހުންނެވި އިރު އޭނާ އަށް ތުހުމަތުކުރެވޭ މަނީ ލޯންޑަރިންގެ މައްސަލަތަކެއް ފުލުހުން ދަނީ ތަހުގީގު ކުރަމުންނެވެ.\n"މިހާރު" އަށް އެނގިފައިވާ ގޮތުގައި ލުތުފީ ދިރިއުޅުއްވަމުން ގެންދަވަނީ އާއިލާއާ އެކު މެލޭޝިއާގަ އެވެ.\nލުތުފީއާ ދެކޮޅަށް ފުލުސް އޮފީހަށް މައްސަލަ ހުށަހެޅީ، މަނީ ލޯންޑަރިން އާއި ޓެރަރިޒަމަށް ފައިނޭންސް ކުރުން ހުއްޓުވަން އެމްއެމްއޭގައި އޮންނަ، ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އިންނެވެ. އެ މައްސަލައިގައި ތުހުމަތު ކުރަނީ ލުތުފީ އާއި އިތުރު ބަޔަކު ބައިވެރިވެގެން މަނީ ލޯންޑަރިން ހިންގި ކަމަށެވެ.\nލުތުފ އަށް މަނީ ލޯންޑަރިންގެ ތުހުމަތު ކުރި އިރު ކުރީގެ ރައީސް އަބްދުﷲ ޔާމީންގެ މައްޗަށް ތުހުމަތުކުރާ ކޮރަޕްޝަންގެ މައްސަލަތަކުން ދިފާއުކޮށް ދޭން ގާނޫނާ ޚިލާފަށް ލުތުފީ އަމަލުކުރެއްވި ކަމަށް ތުހުމަތުކޮށް، ގިނަ ބައެއްގެ ފާޑު ކިއުން އޭނާ އަށް ވަނީ އަމާޒުވެފަ އެވެ.\nއޭސީސީގެ ރައީސް ލުތުފީ: ބީއެމްއެލްގައި ޔާމީނަށް އެކައުންޓެއް ހުޅުވިއިރު މިހާތަނަށް އެއްވެސް މައްސަލައެއްގައި އޭސީސީން މި ގޮތަށް އަމަލުކޮށްފައެއް ނުވޭ.\nއެކަމަކު މަޖިލީހުގެ ރޭގެ ބަހުސްގައި ޝިޔާމް ވަނީ ލުތުފީ އަށް އިންޒާރު ދިން ކަމަށް ބުނާ މައްސަލައިގައި އިމްރާނަށް ފާޑު ވިދާޅުވެފަ އެވެ. އޭނާ ވިދާޅުވި ގޮތުގައި މިއީ ޔާމީންގެ މައްޗަށް އުފުލާފައިވާ ދައުވާއާ ގުޅިގެން ކުރިއަށް ގެންދާ ޝަރީއަތަށް ނުފޫޒު ފޯރުވުމުގެ ގޮތުން އިމްރާން އަމަލު ކުރެއްވި ހަޑިމުޑުދާރު އަމަލެކެވެ.\n"މި އަމަލު ކުރިއިރު ހޯމް މިނިސްޓަރު ހުންނެވީ އާރަށުގައި. ހޯމް މިނިސްޓަރު އާރަށުގައި ހުންނަވައި މިކަން ކުރުމުގެ މަގްސަދެއް ވެސް އޮންނާނެ،" ޝިޔާމް ވިދާޅުވި އެވެ.\nރާއްޖެ އިން ބޭރުގައި މި ވަގުތު ހުންނެވި ލުތުފީ، ސަންގު ޓީވީ އަށް ދެއްވި އިންޓަވިއުއެއްގައި ވިދާޅުވީ އޭނާ ފްރޭމްކޮށް، ހައްޔަރުކުރާނެ ކަމުގެ އިންޒާރު އިމްރާން ދެއްވި ކަމަށެވެ. އަދި ބަޔަކު މަގުމަތިން ދިމާކޮށްލައި، "ކަރުގައި" ހިފައި ބިރު ދައްކާ ހެދި ކަމަށް ވެސް ލުތުފީ ވިދާޅުވި އެވެ.\nއެކަމަކު، މި ވަގުތު ސައުދީ އަރަބިއްޔާގައި ހުންނެވި އަދާލަތު ޕާޓީގެ ރައީސް އިމްރާން ވިދާޅުވީ ލުތުފީގެ ތުހުމަތާ ގުޅިގެން އަންތަރީސް ވެވަޑައިގެންނެވި ކަމަށެވެ.\nMemberunge rulhi Luthfee ah, dhifaau kurevveee Imran\nމަޖިލީހަށް ހުށަހެޅި ކުއްލި މައްސަލަ އަށް ބަހުސް ކުރެއްވި އެމްޑީޕީގެ ގިނަ މެމްބަރުން ވިދާޅުވީ އިމްރާން އެފަދަ ކަމެއް ނުކުރައްވާނެ ކަމަށެވެ. އަދި ލުތުފީ ރާއްޖެ ދޫކުރައްވާ ބޭރަށް ވަޑައިގެންނެވީ އަމިއްލައަށް ކުރެވިފައި ހުރި ކަންކަމުން ރެކެން ވެގެން ކަމަށް ވެސް ބައެއް މެމްބަރުން ސިފަ ކުރެއްވި އެވެ. ލުތުފީ ރާއްޖެ ގެނެސް، އިންސާފުވެރި ޝަރީއަތެއް ކުރިއަށް ގެންދަން ޖެހޭ ކަމަށް ވެސް މެމްބަރުން ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް ޕީޕީއެމް އިމްރާން އަބްދުﷲ، ހޯމް މިނިސްޓަރު މަރުގެ އިންޒާރު މެމްބަރު އަހުމަދު ޝިޔާމް (ނައިފަރު) އިންޒާރު ދިނުން


ޑަބްލިއުއެޗްއޯ ޓީމުގެ ދެ މެންބަރަކަށް ޗައިނާއަށް އެތެރެއެއް ނުވެވުނު\nކޮވިޑުގެ އަސްލު ދެނެގަތުން\nޗައިނާ ސަރުކާރުގެ ފުރިހަމަ އެއްބާރުލުން ލިބޭނެ ކަމަށް އެގައުމުން ބުނޭ\nދެ މެންބަރެއް ވަނީ އައިޖީއެމްއަށް ޕޮޒިޓިވްވެފައި\nވައިރަހުގެ އަސްލު ދެނެގަތުމަށްޓަކައި ތަހުގީގެއް ހިންގާނެ\n14 ޖެނުއަރީ 2021 | ބުރާސްފަތި 16:01\nޑަބްލިއުއެޗްއޯގެ ޓީމު ބުރާސްފަތި ދުވަހު ޗައިނާއަށް ގޮސް ކަރަންޓީނަށް ދަނީ\nޗައިނާއަށް ދިޔަ ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގެ ޓީމުގެ ދެ މެންބަރަކަށް އެ ގައުމަށް އެތެރެވުން މަނާކޮށްފިއެވެ.\nސީއެންއެންގައި ރިޕޯޓުކޮށްފައިވާ ގޮތުން ޑަބްލިއުއެޗްއޯގެ ދެ މެންބަރަކަށް ޗައިނާއަށް ވަނުމުގެ ހުއްދަ ނުލިބުނީ ކޮވިޑް-19 އަށް ހަދާ އެންޓިބޮޑީ ޓެސްޓުގެ ނަތީޖާއިން އެހެން އެންޓިބޮޑީއަކަށް ޕޮޒިޓިވްވުމުންނެވެ. މި ޓީމު ޗައިނާއަށް ދަތުރުކުރަނީ ކޮވިޑް-19 ގެ އަސްލު ދެނެގަތުމަށް ކުރާ ތަހުގީގަށެވެ. އެތައް މަސް ދުވަހަށްފަހު ޗައިނާއިން ޑަބްލިއުއެޗްއޯގެ ޓީމު އެގައުމަށް އެތެރެވުމަށް ހުއްދަ ނުދީ ހިފަހެއްްޓުމަށްފަހު އެ ހުއްދަ ދީފައިވަނީ މި ހަފުތާގެ ތެރޭގައެވެ. ބުރާސްފަތި ދުވަހަކީ ޓީމަށް އެތެރެވާން ހުއްދަ ދިން ދުވަހެވެ.\nމި ޓީމުގައި 13 ސައިންސްވެރިން ޗައިނާގެ ވުހާނަށް ދިއުމަށް ނިންމާފައިވެއެވެ. ވުހާނަކީ 2019 ވަނަ އަހަރުގެ ފަހުކޮޅު ކޮވިޑުގެ ކޭސްތައް ފެނުނު އެންމެ ފުރަތަމަ ސިޓީއެވެ. ނަމަވެސް މި ޓީމުގައި ހިމެނޭ ދެ މެންބަރެއްގެ އެންޓިބޮޑީ ޓެސްޓުގެ ނަތީޖާތައް ދެއްކި ގޮތުން އެމީހުން އައިޖީއެމްއަށް ޕޮޒިޓިވްވެފައިވެއެވެ. އެހެންކަމުން މި ދެ މެންބަރުން މިވަގުތު ތިބީ ސިންގަޕޫރުގައެވެ.\nއައިޖީއެމް އެންޓިބޮޑީސް އަކީ ކޮވިޑް-19 ގެ ވައިރަހުގެ އިންފެކްޝަން ހަށިގަނޑުގައި ހުރިކަމުގެ އަލާމާތްތައް ދައްކުވައިދޭ ކަމެކެވެ. ނަމަވެސް މި އައިޖީއެމް އެންޓިބޮޑީސް ކޮވިޑުގެ ވެކްސިން ޖަހާފައިވާ މީހެއްގެ ހަށިގަނޑުންވެސް އަދި ކުރިން ބަލިޖެހި ރަނގަޅުވެފައިވާ މީހެއްގެ ހަށިގަނޑުންވެސް ފެނުން އެކަށީގެންވެއެވެ. އަދި މިގޮތަށް ދައްކާ ނަތީޖާތައް އެންމެ ސީދާ ނުވުމަކީ އެކަށީގެންވާ ކަމެކެވެ.\nމިދިޔަ އަހަރުގެ ނޮވެމްބަރު މަހުން ފެށިގެން ޗައިނާއަށް ދަތުރުކުރާ ފަރާތްތަކުން އައިޖީއެމް އެންޓިބޮޑީގެ ނެގެޓިވް ނަތީޖާއަކާއި، ޕީސީއާރު ނެގެޓިވް ނަތީޖާއެއް ހުށަހަޅަންޖެހެއެވެ. އަދި ގައުމަށް އެތެރެވެވޭނީ އެ ނަތީޖާތައް ދެއްކުމުންނެވެ. މީގެ ކުރިންވެސް މި ޓީމުގައި ހިމެނޭ ސައިންސްވެރިން ކޮވިޑަށް ޓެސްޓުކުރެވި ނަތީޖާ ނެގެޓިވް ކަމަށް ދައްކާފައިވާ ކަމަށް ޑަބްލިއުއެޗްއޯއިން ބުނެއެވެ. އަދި އެ ދެ މެންބަރުންނަށް ޗައިނާއަށް ނުދެވުނު ނަމަވެސް، ޓީމުގެ ބާކީ ތިބި މެންބަރުން އެމީހުންގެ މަސައްކަތްތައް ފުރިހަމަ ކުރާނެ ކަމަށްވެސް ވަނީ ބުނެފައެވެ. ނަމަވެސް އެމީހުންނަށް މަސައްކަތް ފެށޭނީ ދެ ހަފުތާގެ ކަރަންޓީނުގެ މުއްދަތަށްފަހުގައެވެ.\nޗައިނާގެ ފޮރިން މިނިސްޓްރީން ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން އެ މިނިސްޓްރީގެ ސްޕޯކްސްމަން ޒާއޯ ލިޖިއަން ވިދާޅުވީ ޕެންޑަމިކާ ގުޅިގެން އަޅާފައިވާ ފިޔަވަޅުތައް ހަރުކަށިކަމައެކު ބަލަހައްޓަމުންދާނެ ކަމަށާއި، އެއާއެކު ޑަބްލިއުއެޗްއޯގެ ޓީމަށް ދޭންޖެހޭ ފުރިހަމަ އެއްބާރުލުން ދެއްވަމުން ގެންދަވާނެ ކަމަށެވެ. އަދި ގައުމަށް އެތެރެ ނުވެވުނު ދެ ސައިންސްވެރިންނާއި ގުޅޭ ގޮތުން ނޫސްވެރިން ކުރި ސުވާލުތަކަށް އޭނާ ޖަވާބެއް ނުދެއްވައެވެ. އަދި އެކަމާ ގުޅޭ ގޮތުން ކަމާބެހޭ އިދާރާތަކުން މައުލޫމާތު ސާފުކުރުމަށް ވަނީ އެދިފައެވެ.


STO ge promotion aaeku hunaru dhakkaa lumuge furusathu\nއެސްޓިއޯގެ ޕްރޮމޯޝަނާއެކު ހުނަރު ދައްކާލުމުގެ ފުރުސަތު\nމަކީޓާ ހެެއްޔާ ޕްރޮމޯޝަން ތައާރަފުކުރުމުގެ ތެރެއިން\nއެސްޓީއޯގެ މަކީޓާ ބްރޭންޑުގެ ޕްރޮމޯޝަނަކާއެކު އެ ބްރޭންޑުގެ ޕަވާ ޓޫލްސް ސާމާނު ބޭނުން ކޮށްގެން ހުނަރު ދައްކާލުމުގެ މުބާރާތެއް ފަށައިފި އެވެ.\nއެސްޓީއޯގެ ފިހާރަތަކުން ކުރިއަށް ގެންދާ މި ޕްރޮމޯޝަނުން މަކިޓާ ޕަވާ ޓޫލްސްގެ ޕްރޮޑަކްޓު ތަކުން 25 ޕަސެންޓު ޑިސްކައުންޓް ލިބޭނެ އެވެ. ޕްރޮމޯޝަންގައި 500 ރުފިޔާއަށް ވުރެ މަތިން ވިޔަފާރި ކުރާ ކޮންމެ ކަސްޓަމަރަކަށް ކޫޕަނެއް ވެސް ދެއެވެ.\nމި ޕްރޮމޯޝަން ކުރިއަށް ދާނީ 31 އޮކްޓޯބަރުގެ ނިޔަލަށެވެ. ޕްރޮމޯޝަންގެ އިނާމެއް ގޮތުގައި މި މަހާއި މި އަންނަ މަހު ނަސީބުވެރި ފަރާތަކަށް އެއް ލައްކަ ރުފިޔާގެ އިނާމެއް ލިބޭނެ އެވެ.\nމީގެ އިތުރަށް ޕްރޮމޯޝަނާ ގުޅުވައިގެން އެސްޓީއޯ އިން ވިޔަފާރި ކުރާ ކޮންމެ ފަރާތަކަށް މަކީޓާ ބްރޭންޑްގެ ޓޫލްސް ބޭނުން ކޮށްގެން އުފެއްދުންތައް ދައްކާލުމުގެ މުބާރާތެއް ވަނީ ފަށާފަ އެވެ. މި މުބާރަތުގައި ބައިވެރި ކުރާ ތަކެތީގެ ވީޑިއޯ އެއް ކޮންމެ މަސައްކަތްތެރިޔަކު ވެސް ހުށަހަޅަން ޖެހެއެވެ.\nމުބާރަތުގައި ބައިވެރި ކުރާ ތަކެތި އާންމުންނަށް ދައްކާލުމުގެ މައުރަޒެއް ވެސް އޮންނާނެ އެވެ. ހުނަރު ދައްކާލުމުގެ މި މުބާރާތުގައި ބައިވެރިވުމުގެ ފުރުސަތު ހަތެއް ސެޕްޓެމްބަރުގެ ނިޔަަލަށް ވަނީ ހުޅުވާލާފަ އެވެ. އޭގެ ފަހުން އެއް މަސް ދުވަހަށް ތަކެތި އުފައްދަން ބައިވެރިންނަށް ފުރުސަތު ދޭނެ އެވެ. ވަނައަށް ހޮވާ ފަރާތަކަށް 50،000 ރުފިޔާގެ އިނާމެއް ދެ އެވެ.


Hulhumale' gai 48 CCTV Camera harukoffaivey: HDC | Mihaaru\nހުޅުމާލޭގައި ރޭ ގާސިމް މަރާލި ސަރަހައްދު ބަންދުކޮށްފައި. --ފޮޓޯ/މިހާރު\nހުޅުމާލޭގައި 48 ސީސީޓީވީ ކެމެރާ ވަނީ ހަރުކޮށްފައި: އެޗްޑީސީ\n05 ޑިސެމްބަރ 2019 - 18:33 36 comments\nހުޅުމާލޭގައި ދިރިއުޅޭ މީހުންގެ ރައްކާތެރިކަމަށް 48 ސީސީޓީވީ ކެމެރާއެއް ހަރުކޮށްފައިވާ ކަމަށް ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން މިއަދު ބުނެފި އެވެ.\nއެ ކުންފުނިން މިހެން ބުނީ، ހުޅުމާލޭގެ ރީތިގަސް މަގުގައި ރޭ މީހަކަށް ހަމަލަދީ މަރާލުމާ ގުޅިގެން ނެރުނު ބަޔާނެއްގަ އެވެ.\nއދ. މާމިގިލީ، ގާސިމް ހަސަނަށް ތޫނު އެއްޗަކުން ހަމަލާދީ މަރާލާފައި ވަނީ ގަސް ގިނަ އަދި ރޭގަނޑު ވަރަށް އަނދިރިކޮށް އޮންނަ ރީތިގަސް މަގުގަ އެވެ. އެއް ބަޔަކު ތުހުމަތުކުރާ ގޮތުގައި، ގާސިމް 59، މަރާލީ، މީހެއްގެ ހިލަމެއް ނުވާ އެ މަގަށް ރަހީނުކޮށްގެން ގެންދިއުމަށް ފަހު އެވެ. އެކަމަކު ފުލުހުން އަދި މިކަން ކަށަވަރެއް ނުކޮށްދެ އެވެ.\nމި މަރާ ގުޅިގެން އެޗްޑީސީ އަށް ވަނީ ފާޑުކިއުން އަމާޒުވެފަ އެވެ. އެއީ ހުޅުމާލޭގެ މަގުތައް އަނދިރިކޮށް އޮންނަ މައްސަލަ އަށް ހައްލު ނުހޯދުމާއި އެކަށީގެންވާ މިންވަރަކަށް ސީސީޓީވީ ކެމެރާތައް ހަރުކޮށްފައި ނެތް މައްސަލައިގަ އެވެ.\nމި ފާޑުކިޔުންތަކާ ގުޅިގެން، އެޗްޑީސީން ނެރުނު ބަޔާނުގައި ބުނީ ހުޅުމާލޭގެ ރައްކާތެރިކަން އިތުރުކުރަން ފުލުހުންނާ އެކު އަންނަނީ ގިނަ މަސައްކަތްތަކެއް ކުރަމުން ކަމަށެވެ. މި މަސައްކަތުގެ ތެރެއިން ހުޅުމާލޭގެ އެކި ސަރަހައްދުތަކުގައި ސީސީޓީވީ ކެމެރާ ހަރުކޮށްފައިވާ ކަމަށް އެޗްޑީސީން ބުންޏެވެ.\n"މުޅިއަކު 48 ސީސީޓީވީ ކެމެރާ ހަރުކޮށްފައިވާ އިރު 25 ކެމެރާ އަކީ މޯލްޑިވްސް ޕޮލިސް ސާވިސްއާ ހަވާލުކުރެވިގެން އެ ފަރާތްތަށް އެންމެ އެކަށީގެންވާ ސަރަހައްދުތަކުގައި ހަރުކޮށްފައިވާ ކެމެރާތަކެވެ. މީގެ އިތުރުން ހަރުކޮށްފައިވާ 23 ކެމެރާ އަކީ އާއްމުންގެ ކަންކަން މި ކޯޕަރޭޝަނުން ބެލުމަށްޓަކައި އާއްމުންނަށް ހާއްސަކޮށްފައިވާ ސަރަހައްދުތަކުގެ ތެރެއިން ޕާކުތަކާއި ބައެއް ޕާކިން ޒޯންތަކުގައި ހަރުކޮށްފައިވާ ސީސީޓީވީ ކެމެރާތަކެވެ،" ބަޔާނުގައިވެ އެވެ.\nހުޅުމާލެ އަލިކުރަން ވެސް މަޝްރޫއެއް ފަށާފައިވާ ކަމަށް އެޗްޑީސީން ބުންޏެވެ. އެތަނުން ބުނީ އަނދިރި ކަމަށް ފާހަގަކުރެވޭ ބައެއް މަގުތަކުގައިި އަންނަނީ ލައިޓްތައް ހަރުކުރަމުން ކަމަށެވެ.\nހުޅުމާލޭގައި ދިރިއުޅޭ ރައްޔިތުންނަށް އަމާން ވެއްޓެއް ގާއިމްކޮށްދޭން އެކި އިދާރާތަކާ އެކު މަސައްކަތް ކުރަމުން އަންނަ އިރު ރޭ ހިނގައިދިޔަ ފަދަ ހާދިސާތައް މަދުކުރަން އާއްމުން އެއްބާރުލުން ދިނުމަށް ވެސް އެޗްޑީސީން އެދެ އެވެ.\nއިތުރު ލިޔުންތައް ކުށްކުރުން ޕޮލިސް ހުޅުމާލެ މީހުން މެރުން އެޗްޑީސީ ގާސިމް ހަސަންގެ މަރު\nހުޅުމާލެ އަނދިރިވުމާއި ސީސީޓީވީ ނެތުމުގެ ބިރު!


Maalhendhoo kolhah Maziya in 11 landu - vNews.mv\nމެޗުގައި މާޒިޔާއިން ބޭނުންކުރި ފުރަތަމަ 11- ފޮޓޯ:- މާޒިޔާ\nމާޅެންދޫ ކޮޅަށް މާޒިޔާއިން 11 ލަނޑު\nއައްފާން މުހައްމަދު 30 November 2021, 11:03\nކުރިއަށް އޮތް ފުޓުބޯޅަ ސީޒަނަށް ތައްޔާރުވުމުގެ ނ. ކެނދިކުޅުދޫގައި ކުރިއަށްގެންދާ ކޭމްޕުގެ ތެރެއިން ކުޅުނު އެކުވެރިކަމުގެ ދެވަނަ މެޗުން އެ އަތޮޅު މާޅެންދޫ އަތުން ފަސޭހަކަމާއެކު އެންމެ ފަހުގެ ލީގު ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން މޮޅުވެއްޖެއެވެ.\nހޯމަ ދުވަހު ހަވީރު ކެނދިގުޅުދޫ ޓާފް ދަނޑުގައި ކުޅުނު މިމެޗުން މާޒިޔާ މޮޅުވީ 0-11 ގެ ފަރަގު ބޮޑު ނަތީޖާއަކުންނެވެ.\nދެވަނަ މެޗުގައިވެސް ބޮޑު ތަފާތަކުން މާޒިޔާ މޮޅުވިއިރު ފުރަތަމަ މެޗުގައި މާޒިޔާއިން ވަނީ ކެނދިކުޅުދޫ އަތުން 0-9 ގެ ނަތީޖާއަކުން މޮޅުވެފައެވެ. އަދި މި ކޭމްޕް ނިންމާލުމުގެ ކުރިން އަންނަ ބުދަ ދުވަހު ނ. މާފަރާ ދެކޮޅަށް މެޗެއް ކުޅުމަށްވެސް ވަނީ ހަމަޖެހިފައެވެ.\nމި މެޗުގައި މާޒިޔާއިން މޮޅު ކުޅުމެއް ދެއްކިއިރު، މާޒިޔާގެ ލަނޑުތައް ޖަހައިދިނީ އެ ޓީމުގެ ކެޕްޓަން އަސަދުﷲ އަބްދުﷲ (އަސަކޮ) އާއި، ކޮނޭލިއަސް ސްޓެވާޓް (ކޯނޭ) އަދި އިބްރާހީމް ވަހީދު ހަސަން (އިއްބެ) އެވެ. އަދި މި މެޗުގައި މާޅެންދޫގެ ކުޅުންތެރިއެއްގެ އަތުން ބައިކޮޅަށް ވަނީ ލަނޑެއް ވަދެފައެވެ.\nއައު ސީޒަނަށް ތައްޔާރުވުމުގެ ގޮތުން މާޒިޔާއިން ކެނދިކުޅުދޫގައި ފަށާފައިވާ މި ކޭމްޕު 10 ދުވަހުގެ މުއްދަތަކަށް ކުރިއަށްދާނެކަމަށް މާޒިޔާއިން މައުލޫމާތުދެއެވެ.


Niyafathi Kaigen Marunuvee Hama Kiriyaa - Vaguthu\nނިޔަފަތި ކައިގެން މަރުނުވީ ހަމަ ކިރިޔާ\nލޫކް ހާނޮމް ނަމަކަށް ކިޔާ މި މީހާ މިއަދު ދުނިޔޭގައި އެ ހުރީ ނަސީބަކުންނެވެ. އާއްމުކޮށް ގިނަ ބަޔަކުކޮށްއުޅޭ އާއްމުކަމެއްގެ ގޮތުގައި ފާހަގަކުރެވޭ ނިޔަފަތި ކައިގެން އޭނާ ވަނީ ބޮޑު ބައްޔެއް ޖެހިފައެވެ. އެ ބައްޔަށް ކިޔަނީ ސެޕްސިސްއެވެ.\nއުމުރުން 28 އަހަރުގެ ހަނޮމް ނަމަކަށް ކިޔާ މި މީހާއަކި އާއްމުކޮށް ނިޔަފަތި ކައި އުޅޭ މީހެކެވެ. މިގޮތަށް ނިޔަފަތި ކެއި ދުވަހެއްގައި އޭނާ ވަރަށް ބޮޑަށް ބަލިވިއެވެ. މުޅި މީހާ ދާހިތްލާ އަތްފައި ތުރުތުރުއަޅާ ގޮތްވިއެވެ.\nއޭނާ އެކަމަކާ މާބޮޑަށް އަޅާ ނުލިއެވެ. އަދި އެ ދުަވަހު އޭނާ ނިދީއެވެ. ނަމަވެސް އޭނާގެ އިނގިލިތައް ދުޅަވެ ގޮތްގޮތްވާން ފެށުމާއެކު އޭނާ ޑޮކްޓަރަށް ދައްކަން ބޭނުންވިއެވެ.\nއޭނާ ހޮސްޕިޓަލަށް ދިޔުމުން ޑޮކްޓަރުން ބުނީ، އޭނާ ދުނިޔޭގައި އެ ހުރީ ނަަސީބު ގަދަ ކަމުނެވެ. ސެޕްސިސް އަށް އޭނާއަށް ގިނަ ދުވަސްތަކެއްވަންދެެން ފަރުވާކުރިއެވެ. އޭނާއަށް ފަރުވާދެމުންދިޔައިރު، ހާލު ވަރަށް ދަށެވެ. އެ ބަލީގެ އަސަރު އޭނާގެ މުޅި ހަށިގަނޑަށްކޮށްފައިވާކަމަށް ޑޮކްޓަރުންނާއި ހަވާލާދީ ރިޕޯޓްތައް ބުނެއެވެ.\nއޭނާ ހޮސްޕިޓަލްގެ އޮބްޒާވޭޝަންގައި 24 ދުވަސް ހޭދަކުރިއެވެ. އޭނާ ހިތްބިރުގަންނަ ކޮންމެ ފަހަރަކު ނިޔަފަތި ކާކަމަށްވެސް އޭނާ ބުންޏެވެ،\nސެޕްސިސްގެ ސަބަބުން ހަށިގަނޑުގެ ދިފާއީ ނިޒާމުގެ މައްސަލައެއްގެ ސަބަބުން ފުރާނައަށް ނުރައްކާވެދާނެެއެވެ.\nމެއި 10, 2018 12:57\nމެއި 10, 2018 14:44\nމެއި 10, 2018 20:54


Afeefuhdheen skooluge spoatsmeet baahvaifi\nއަފީފުއްދީން ސްކޫލުގެ ސްޕޯޓްސްމީޓް ބާއްވައިފި\nކުޅުދުއްފުށީ އަފީފުއްދީން ސްކޫލުގެ 2011 އަހަރުގެ ސްޕޯރޓްސް މީޓްެގެ އިވެންޓްތައް މިއަދު ކުޅުދުއްފުށީ ޒޯން ސްޓޭޑިއަމްގައި ބާއްވައިފިއެވެ.\nމިއީ ކޮންމެ އަހަރަކުވެސް އަފީފުއްދީން ސްކޫލުގެ ގުރޭޑް 1، 2، އަދި3ގެ ދަރިވަރުންނަށް އަމާޒުކޮށްގެން ކުރިއަށް ގެންދާ އިވެންޓްތަކެކެވެ. މިމުބާރާތުގައި މިއަހަރު 124 ކުދީން ބައިވެރިވެފައިވާއިރު މިއަހަރުގެ އިވެންޓްތައް ކުރިއަށް ގެންގޮސްފައިވަނީ އެއް ދުވަހުގެ މުއްދަތަށެވެ.\nއަފީފުއްދީން ސްކޫލުގެ ސްޕޯރޓްސް ސްޕަވައިޒަރު އިބްރާހިމް އައްބާސް ވިދާޅުވީ، މިފަދަ އިވެންޓްތަކެއް ބޭއްވުމުގެ މައިގަނޑު މަގްސަދަކީ ދުޅަހެޔޮ ސިއްހަތެއްގައި ދަރިވަރުން ބޭއްތިބުމުށާއި ކުޅިވަރު ކުޅޭއިރު އެއްކުއްޖަކު އަނެއް ކުއްޖަކާއި ވާދަވެރިކަމާއިއެކު މަސައްކަތް ކޮށް ކާމިޔާބު ހޯދުމަށް ފުރުސަތު ހޯދައިދިނުން ކަމަށެވެ.\nމިއަހަރު މިސްޕޯރޓްސް މީޓްގައި ކުރިއަށް ގެންދެވުނު އިވެންޓްތަކަކީ ސެކްރޭސް، ޓަނަލް ބޯލް، ސްޕްރިންޓް، ބެލެންސިން ޓިން އޮން ހެޑް، އަދި އޮބްސްޓިކަލް އެވެ. މިއިވެންޓްތަކުގެ ތެރެއިން ކޮންމެ ދަރިވަރަކަށްވެސް 04 އިވެންޓެއްގައި ބައިވެރިވުމުގެ ފުރުޞަތު ހުޅުވާލާފައި ވެއެވެ.\nމިއަދު ކުރިއަށް ދިޔަ މިސްޕޯޓްސް މީޓްގައި ވަނަތަކަށް ހޮވުނު ދަރިވަރުންނަށް މެޑެއްޔާއި ތަށި ހަވާލުކޮށްދެއްވީ އަފީފުއްދީން ސްކޫލުގެ ޕްރިންސިޕަލްގެ އިތުރުން އެސްކޫލުގެ މެނޭޖްމަންޓްގެ އިސްވެރިންނެވެ.


FA Cup in Maziya katuvaalai United Victory semi ah | Mihaaru\nމާޒިޔާ ކަޓުވާލައި ޔުނައިޓެޑް ވިކްޓަރީ ސެމީ އަށް\n04 ނޮވެމްބަރ 2016 - 02:11 8 comments\nތިން މުބާރާތް ކާމިޔާބުކުރުމުގެ އަމާޒުގައި ސީޒަނާ ކުރިމަތިލި މާޒިޔާ ސްޕޯޓްސް އެންޑް ރިކްރިއޭޝަން، އެފްއޭ ކަޕުގެ ކުއާޓާ ފައިނަލުން ކަޓުވާލައި މުބާރާތުގެ ސެމީ ފައިނަލުން ޔުނައިޓެޑް ވިކްޓަރީ މިރޭ ޖާގަ ހޯދައިދި އެވެ.\nފުރަތަމަ ޑިވިޝަނުގައި އަލަށް ވާދަކުރާ ޔުނައިޓެޑް ވިކްޓަރީން އެފްއޭ ކަޕުގެ ސެމީ ފައިނަލުން ފުރަތަމަ ފަހަރަށް ޖާގަ ހޯދީ ޕެނަލްޓީ ޖަހައިގެން 3-2 އިން މާޒިޔާގެ މައްޗަށް ކުރި ހޯދައިގެންނެވެ. މެޗުގެ ފުރިހަމަ ވަގުތާއި އިތުރު ވަގުތުގެ 30 މިނެޓުގެ ކުޅުން ނިމުނުއިރު ދެ ޓީމު 0-0 އިން އެއްވަރުވެފައި އޮތްއިރު ދެ ޓީމުން ވެސް މެޗު ނިންމާލީ އެއް ކުޅުންތެރިޔަކު މަދުކޮށެވެ.\nސީޒަނަށް އެންމެ ރަނގަޅަށް ތައްޔާރުވި މާޒިޔާ އިން އުރީދޫ ދިވެހި ޕްރިމިއާ ލީގު ކާމިޔާބުކޮށްފައިވާއިރު، ދެން އެ ޓީމަށް މި ސީޒަނުގައި ހޯދެން އޮތީ ޕްރެޒިޑެންޓްސް ކަޕެވެ. އެފްއޭ ކަޕުގެ ސެމީ ފައިނަލުގައި ޔުނައިޓެޑް ވިކްޓަރީ ބައްދަލުކުރާނީ ރޭ ވިކްޓަރީ ސްޕޯޓްސް ކްލަބް ބަލިކޮށް ސެމީން ޖާގަ ހޯދި ކްލަބް ވެލެންސިއާއާ އެވެ.\nޕެނަލްޓީ ޝޫޓްއައުޓުގައި މާޒިޔާގެ ފަސް ޕެނަލްޓީގެ ތެރެއިން ދެ ޕެނަލްޓީ ކާމިޔާބުކުރިއިރު ދެ ޕެނަލްޓީ ދިޔައީ ބޭރަށެވެ. އަދި އެ ޓީމުގެ އެއް ޕެނަލްޓީ ޔުނައިޓެޑް ވިކްޓަރީގެ ސީރިއާ ގޯލްކީޕަރު މަހުމޫދު ޔޫސުފް މަތަކުރި އެވެ. ޔުނައިޓެޑް ވިކްޓަރީގެ ފަސް ޕެނަލްޓީގެ ތެރެއިން ތިން ޕެނަލްޓީ ކާމިޔާބުކުރިއިރު އެއް ޕެނަލްޓީ ކީޕަރު މަތަކޮށް އަނެއް ޕެނަލްޓީ ދިޔައީ ބޭރަށެވެ.\nޔުނައިޓެޑް ވިކްޓަރީ ކީޕަރު ޕެނަލްޓީ ޖަހަނީ: އޭނާ ޕެނަލްޓީއެއް މަތަވެސް ކުރި. --ފޮޓޯ: ނިޝާން އަލީ/ މިހާރު\nފުރަތަމަ ޕެނަލްޓީތައް ޔުނައިޓެޑުގެ ވިކްޓަރީގެ ވުކޮބްރަޓް ޑޯޑީ އާއި މާޒިޔާގެ އަހުމަދު ނަޝީދު (ނައްޓޭ) ކާމިޔާބުކުރި އެވެ. އޭގެ ފަހުން ޔުނައިޓެޑް ވިކްޓަރީގެ ކެރިކް އަންދްރޭގެ ޕެނަލްޓީ މާޒިޔާގެ ގޯލްކީޕަރު އިމްރާން މުހައްމަދު މަތަކުރިއިރު މާޒިޔާގެ ދެ ވަނަ ޕެނަލްޓީ މޫސާ ޔާމީން ޖެހުމުން ދިޔައީ ބޭރަށެވެ.\nތިން ވަނަ ޕެނަލްޓީތައް ޔުނައިޓެޑް ވިކްޓަރީގެ ސީރިއާ ގޯލްކީޕަރު މަހުމޫދު ޔޫސުފް އަދި މާޒިޔާގެ މުހައްމަދު އިރުފާން ކާމިޔާބުކުރި އެވެ. އޭގެ ފަހުން ޔުނައިޓެޑް ވިކްޓަރީގެ މޫސާ ހަސަން ބޭރަށް ޖެހިއިރު މާޒިޔާގެ އަސްހަދު އަލީ (އަޑުބަރޭ) ގެ ޕެނަލްޓީ ކީޕަރު މަތަކުރި އެވެ. އަދި ޔުނައިޓެޑް ވިކްޓަރީގެ ފަސް ވަނަ ޕެނަލްޓީ ހުސެއިން ޝިމާޒް (ކޮކީ) ކާމިޔާބުކުރުމުން އެ ޓީމަށް އެ ޓީމަށް ލީޑު ލިބުނެވެ. އަދި މާޒިޔާގެ ފަސް ވަނަ ޕެނަލްޓީ އެ ޓީމުގެ ޖިވްކޯ ޑިނޭފް އަތުން ބޭކާރުވުމުން ޔުނައިޓެޑް ވިކްޓަރީ އަށް މެޗު ކާމިޔާބުވި އެވެ.\nއަނިޔާގެ ސަބަބުން މާޒިޔާގެ ފޯވާޑް އަލީ އަޝްފާގް (ދަގަނޑޭ) ނުކުޅޭއިރު ކެޕްޓަން އަސަދުﷲ އަބްދުﷲ އެރީ ފަހު ހާފުގަ އެވެ. ފުރަތަމަ ހާފުގައި ދެ ޓީމަށް ގޯލް ޖަހާނެ ރަނގަޅު ދެ ފުރުސަތެއް ލިބުނެވެ.\nދެ ވަނަ ހާފު ފެށިގެން ދެ ވަނަ މިނެޓުގައި މާޒިޔާގެ މުހައްމަދު އުމެއިރު ނުރައްކާތެރި ހިލޭ ޖެހުމެއް ފޮނުވާލިއިރު ޔުނައިޓެޑް ވިކްޓަރީ ކީޕަރު ދިފާއުކުރި އެވެ. އޭގެ އިރުކޮޅެއް ފަހުން އޭރިއާ ތެރެއިން ޔުނައިޓެޑް ވިކްޓަރީގެ ކުޅުންތެރިއެއްގެ ޓެކުލަކަށް މާޒިޔާގެ އަހުމަދު އިމާޒް (އާއްކޮ) ވެއްޓުމުން މާޒިޔާ އިން ވަރަށް ބޮޑަށް ޕެނަލްޓީއަކަށް އެޕީލްކުރި އެވެ.\nޔުނައިޓެޑް ވިކްޓަރީ ކުޅުންތެރިން އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nމާޒިޔާ އަށް 66 ވަނަ މިނެޓުގައި ގޯލް ޖަހާނެ ރަނުގެ ފުރުސަތެއް ލިބުނެވެ. އަރިމަތިން ނެގި ހުރަސް އުމެއިރު އަދި އާއްކޮ އަށް ލިބުނު ނަމަވެސް ކޮންޓްރޯލް ނުކުރެވުމުން ބޯޅަ ބޭކާރުވީ އެވެ. އޭގެ ފަހުން އަރިމަތިން ނެގި ހުރަހެއް ގޯލް ކުރިމަތިން ހުރަސް ވެގެން ދިޔައީ އަހުމަދު ރަޝީދު (އައްމަޑޭ) ގެ ފައިގައި ލައްވާނުލަ އެވެ.\nޔުނައިޓެޑް ވިކްޓަރީން ކުޅުންތެރިޔަކު މަދުވީ 79 ވަނަ މިނެޓުގައި ދެ ވަނަ ރީނދޫ ކާޑާ އެކު އެ ޓީމުގެ ރަފީނިއާ އަށް ރެފްރީ މުހައްމަދު ޖާވިޒް ރަތްކާޑު ދެއްކުމުންނެވެ. އޭގެ ތިން މިނެޓު ފަހުން މާޒިޔާގެ ނައްޓޭ އޭރިއާ ތެރެއިން ފޮނުވާލި ބާރު ބޯޅައެއް ގޯލް ދަނޑިއަށް އަމާޒުވި އެވެ. އިދިކޮޅު ޓީމުން އެކަކު މަދުވުމުގެ ފައިދާ މާޒިޔާ އަށް ނެގޭގޮތްނުވީ 89 ވަނަ މިނެޓުގައި އެ ޓީމުގެ އުމެއިރަށް ރެފްރީ ސީދާ ރަތްކާޑެއް ދެއްކުމުންނެވެ. ޔުނައިޓެޑް ވިކްޓަރީގެ ޑިފެންޑަރަކާ ދިމާލަށް އުމެއިރު އެއްޗެއް ބުނުމުން ރެފްރީ ކާޑު ދެއްކިތަން ފެނުނު ނަމަވެސް ބެލެވޭ ގޮތުގައި ރެފްރީ އެކާޑު ދެއްކީ ރެފްރީއަށް ނިސްބަތްކޮށް ބުނި އެއްޗެއް ކަމަށް ހީކޮށެވެ. މި ކާޑާ އެކު މާޒިޔާގެ އޮފިޝަލުން ވަރަށް ބޮޑަށް މައްސަލަ ޖެއްސި އެވެ.\nނަތީޖާ ނެރެން ކުޅުނު އިތުރު ވަގުތުގައި ދެ ޓީމުގެ ފަރާތުން ވެސް ވަރުބަލިކަން ފެނުނުއިރު ފެންނަ ފެނުމަށް ދެ ޓީމުން ވެސް ބޭނުންވީ ޕެނަލްޓީ އަށް ގެންދިއުމަށެވެ.\nޕެނަލްޓީން ޔުނައިޓެޑް ވިކްޓަރީ ކުރި ހޯދިއިރު މެޗަށް ފަހު ކޮންމެވެސް ވަރެއްގެ ހަމަނުޖެހުމެއް ހިނގި އެވެ. މައްސަލަ ދިމާވީ، ޔުނައިޓެޑް ވިކްޓަރީގެ ސީރިއާ ކީޕަރު މެޗަށް ފަހު މާޒިޔާގެ ބެންޗު ކައިރިއަށް އައުމުން އެ ޓީމުގެ އޮފިޝަލަކު އޭނާ ކޮއްޕާލުމުންނެވެ. އެއާ އެކު ދަނޑު މަތީ އެ ވަގުތު ހުރި ޔުނައިޓެޑް ވިކްޓަރީގެ ސަޕޯޓަރަކު މާޒިޔާގެ އޮފިޝަލުންނަށް އިންޒާރު ދިނުމާ އެކު އެ ޓީމުގެ އޮފިޝަލަކު ދުވެފައި ގޮސް އޭނާ އަށް ހަމަލާދޭން މަސައްކަތްކުރި އެވެ. އެކަމަކު ދެ ޓީމުގެ އޮފިޝަލުން ވެގެން އޭނާ ވަނީ ހުއްޓުވައިފަ އެވެ. އޭގެ ފަހުން ވެސް މާޒިޔާގެ އޮފިޝަލުންނާއި ސަޕޯޓަރުން ވަނީ ރެފްރީއަށް ވަރަށް ބޮޑަށް ނުރުހުން ފާޅުކޮށްފަ އެވެ.\nއިތުރު ލިޔުންތައް މާޒިޔާ ސ.ރ.ކ އެފްއޭ ކަޕް ޔުނައިޓެޑް ވިކްޓަރީ


Alhuvaane Dhivehi film eh neiy, cinema falhah | Mihaaru\nމިދިޔަ އަހަރު އެޅުވި "ބޮސް" ގެ ޕްރިމިއާގައި ފަންނާނުންތަކެއް އޮލިމްޕަހުގައި.\nއަޅުވާނެ ދިވެހި ފިލްމެއް ނެތް، ސިނަމާ ފަޅަށް\n29 އޯގަސްޓް 2018 - 07:069comments\nދިވެހި ސިނަމާ އަށް އަބަދުވެސް އޮންނަ އެންމެ ބޮޑު ބިރަކީ ސިޔާސީ ހަލަބޮލިކަމާ އެކު، މުނިފޫހި ފިލުވުމުގެ ދާއިރާ އަށް ލޮޅުން އެރުމެވެ. ހާއްސަކޮށް، ބޮޑު ސްކްރީން ފިލްމްތަކަށް ސިޔާސީ ހިޔަނި އެޅި، ޕްރޮޑިއުސަރުންނާއި ޑައިރެކްޓަރުންގެ ބޮލުމުގެ ރިހުމަކަށް މިކަންވުމެވެ.\nފިލްމީ ދާއިރާގެ ގިނަ ބަޔަކު ގަބޫލުކުރާ ގޮތުގައި ރާއްޖޭގެ ފިލްމީ ދާއިރާ އަށް އަރޯކަމާއި ފަހިކަން އަންނާނީ ސިޔާސީ ގޮތުން ވެސް ގައުމު ހަމައަކަށް އެޅިފައި އޮވެގެންނެވެ.\nމާޗްގައި އެޅުވި "ވަކިން ލޯބިން" ގެ ޓްރެއިލާއެއް.\nމިދިޔަ އަހަރާއި އޭގެ ކުރީ އަހަރަކީ ހަމަ ޔަގީނުން ވެސް ފިލްމީ މަސައްކަތުގެ ފޯރި ގަދަވި، އަދި ސިނަމާ އަށް ވެސް ތިޔާގިކަން އައި އަހަރެވެ. އެގޮތުން އާންމުކޮށް ދިވެހި ފިލްމްތައް އަޅުވާ އޮލިމްޕަހުގެ އިތުރުން، ޝްވެކް ސިނަމާގައި ވެސް ފިލްމްތަކެއް ޕްރިމިއާކޮށްފައިވާ އެވެ.\nމި އަހަރު ފެށިގެން އައީ ވެސް ފިލްމީ މަސައްކަތުގެ ފޯރި އާއި ޖޯޝް ދައްކުވައި ދެމުންނެވެ. އެކަމަކު އަހަރުގެ މިހާތަނަށް އައި އިރު، އަޅުވާފައި ވަނީ އެންމެ ހަތަރު ފިލްމެވެ. އެއީ އަހަރުގެ ފުރަތަމަ ފިލްމް "ދެވަންސޫރަ" އާއި "ވަކިން ލޯބިން" އާއި "ރޭވުމުން" ގެ އިތުރުން "ތިޔަ ލޯތްބާ ދުރަށް" އެވެ. އޮލިމްޕަހުގައި އެންމެ ފަހުން ފިލްމެއް އެޅުވީ އެޕްރީލް މަހުގެ ފަހުކޮޅުގަ އެވެ.\nއޮކްޓޯބަރު 15 ގައި އަޅުވާ "ނިވައިރޯޅި" ގެ ޓީޒާ.\nގާތްގަނޑަކަށް ފަސް މަސް ފާއިތުވެގެންދާ އިރު، ސިނަމާ މިއޮތީ ވަރަށް ވެސް ބޮޑަށް ފަޅުވެފަ އެވެ. މި މަހު އަޅުވާނެ ކަމަށް ކުރިން ބެލެވުނު "40+" ވެސް ސިޔާސީ އޮއިވަރުގެ ޖެހި، ބެލުންތެރިންނަށް ހަމައަށް އަންނަ ވަރެއް ނުވި އެވެ.\nދެން އެންމެ އަވަހަށް ވެސް އޮލިމްޕަހަށް ފިލްމެއް އަންނާނީ އޮކްޓޯބަރު މަހު އެވެ، އެއީ ނިއުމާ މުހައްމަދުގެ ވަދާއީ ފިލްމް "ނިވައިރޯޅި" އެވެ. މި ފިލްމް މި އަހަރު އަޅުވަން ކުރިން ނިންމާފައި ފަހުން އަންނަ އަހަރަށް ލަސް ކުރި ނަމަވެސް، ނިއުމާގެ ފޭނުން އެދިގެން އަނެއްކާ ވެސް ފިލްމް މި އަހަރު ގެނެސް ދޭން ނިންމީ އެވެ.\nއެހެންވެ އޮކްޓޯބަރު 15 އަކީ ދިވެހި ސިނަމާ އަށް އައިސްފައި އޮތް ފަޅުކަން ފިލުވައި ދޭނެ ފުރަތަމަ ފިލްމެވެ. އެހާތަނަށް އަންނަ އިރު ރިޔާސީ އިންތިހާބުގެ ކުޅިގަނޑު ނިމި، ގައުމު ސިޔާސީ ގޮތުން ހިންދަމައިލެވޭނެ ކަމަށް ގަބޫލު ކުރެވެ އެވެ. ފިލްމީ ދާއިރާގެ މީހުން ވެސް އުންމީދުކޮށްގެން ތިބީ އެގޮތަށެވެ.\nނޮވެމްބަރު5ގައި އަޅުވާ "ގޮށްރާޅު" ގެ ޓްރެއިލާ.\nއޮކްޓޯބަރުގައި "ނިވައިރޯޅި" އެޅުވުމަށް ފަހު، ނޮވެމްބަރުގައި ވެސް ފިލްމެއް ބެލުންތެރިންނަށް ގެނެސް ދޭނެ އެވެ. އެއީ ޑާކް ރެއިން އެންޓަޓައިންމަންޓްގެ "ގޮށްރާޅު" އެވެ. އެ ފިލްމް ތާވަލުކޮށްފައި ވަނީ ނޮވެމްބަރު މަހުގެ5އަށެވެ.\nމި ދެ ފިލްމް ފިޔަވައި ދެން މި އަހަރު އަޅުވާނެ ކަމަށް ރަސްމީކޮށް ތާރީހު އިއުލާންކޮށްފައި އޮތް ފިލްމެއް ނުވަތަ ފިލްމްތަކެއް ނެތެވެ. އެހެންވެ އަހަރުގެ ފަހު ތިން މަހު، ކިތައް ފިލްމް ސިނަމާ އަށް އަންނާނެ ކަމެއް ނޭނގެ އެވެ. ފަހަރުގައި މި އަހަރަކީ ފާއިތުވި ދެ އަހަރާ ބަލާ އިރު، އެންމެ މަދުން ފިލްމްތައް އަޅުވާނެ އަހަރަށް ވެސް ވެދާނެ އެވެ. މިދިޔަ އަހަރު 8 ފިލްމް ގެނެސް ދިނެވެ.\n"ބާކީވެފައި" ގެ ޓްރެއިލާ.\nމި އަހަރު އަޅުވައިފާނެ ކަމަށް ބެލެވޭ ފިލްމްތަކެއް ވެސް އެބަ ހުއްޓެވެ. އޭގެ ތެރޭގައި އަބްދުﷲ (މުއާ) މުއާޒްގެ "ލީނާ" އާއި މިދިޔަ އަހަރު އަޅުވަން ނިންމާފައި، މި އަހަރަށް ފަސްކުރި މަރިޔަމް (އަފީ) އަފީފާގެ "ބާކީވެފައި" ގެ އިތުރުން އަމްޖަދު (އަމްޖޭ) އިބްރާހީމްގެ އިތުރު ފިލްމެއް ހިމެނެ އެވެ. އަމްޖޭގެ "ގިލަން" އާއި "ދޭތީ އަނިޔާ" އަކީ ސިނަމާ އަށް ގެންނަން ކިޔާތާ އަހަރުތަކެއްވެފައިވާ ފިލްމްތަކެވެ.\n"ލަސްވިޔަސް" ގެ ނަމުގައި މި އަހަރު ފިލްމެއް ސިނަމާ އަށް ގެންނާނެ ކަމަށް މުހައްމަދު (ޓެޑްރީ) ނިޔާޒް އިއުލާންކޮށްފައި އޮތަސް އޭގެ ވާހަކައެއް ވެސް ނީވެ އެވެ. މިދިޔަ އަހަރުގެ ފެބުރުއަރީ މަހު ފިލްމްގެ ޓީޒާ ޓްރެއިލާ ދައްކައިލުން ފިޔަވައި، މީޑިއާތަކަށް ތިލަވާ ވަރަށް އެ ފިލްމްގެ އިތުރު އެއްވެސް ކަމެއް ހިނގައިފައެއް ނެތެވެ.\nމި ވަގުތު ސިނަމާ އަށް އަންނާނެ ފިލްމެއް ނެތަސް ރޯދަ މަހާ އެކު، މެދުކެނޑުމަކަށް އައި ފިލްމީ މަސަައްކަތްތައް ވެސް އަލުން ވަނީ ފެށިފަ އެވެ. އެގޮތުން ޑާކް ރެއިންގެ "މާމުއި" އާއި އަހުމަދު ނިމާލް ޑައިރެކްޓް ކުރަމުން އަންނަ ފިލްމެއްގެ މަސައްކަތް ފާހަގަކޮށްލެވެ އެވެ.\n9 ވަނަ ފިލްމް އެވޯޑްސް އޮންނާނީ ޑިސެމްބަރުގައި.\nދެން އޮތް އުފާވެރި އަނެއް ކަމަކީ ޑިސެމްބަރަށް9ވަނަ ދިވެހި އެވޯޑްސް ވެސް ބާއްވަން ރޭވިފައި އޮތުމެވެ. އެ ވޯޑަށް ފިލްމްތައް ހުށަހެޅުމުގެ ފުރުސަތު މި މަހުގެ 30 ގެ ނިޔަލަށް އޮންނާނެ އެވެ. އެހެންވެ އެ އެވޯޑް ހަފުލާ މަތިން ފިލްމީ ދާއިރާގެ މީހުން ހަނދާން ނައްތާލައިގެން ވެސް ނުވާނެ އެވެ.\nއަހަރުގެ ބާކީ މިއޮތް ތިން މަހެއްހާ ދުވަހުގެ ތެރޭގައި ފިލްމީ ދާއިރާ އަށް އަލުން ހިނިތުވުން ގެނުވައި ދޭނެ ކަމަށް އުންމީދު ކުރަމާ ހިނގާށެވެ.


SunOnline: Rilvan aai Yaameen ge handhaanugai jamiyya eh ufadhdhanee\nނަޖާހު މަސްއޫދު 10 Apr 2019, 18:44\nރިލްވާން އާއި ޔާމީންގެ އާއިލާތަކުން މިއަދު މ. ޝައިނިން ސްޓާގައި ބޭއްވި ރަސްމިއްޔާތުގެ ތެރެއިން -- ސަން ފޮޓޯ: ފަޔާޒު މޫސާ\nގެއްލުވާލާފައިވާ ނޫސްވެރިޔާ އަހުމަދު ރިލްވާން އާއި މާރާލާފައިވާ ބްލޮގަރ ޔާމީން ރަޝީދުގެ ހަނދާނުގައި ޖަމިއްޔާއެއް އުފައްދަން ނިންމައިފި އެވެ.\nއެ ދެމީހުންގެ ހަނދާނުގައި ޖަމިއްޔާއެއް އުފައްދަން ނިންމާފައިވާކަން އިއުލާނު ކުރީ ޔާމީން ރަޝީދުގެ 31 ވަނަ އުފަން ދުވަހުގެ މުނާސަބަތުގައި މިއަދު އޭނާގެ އާއިލާ އާއި ރިލްވާންގެ އާއިލާ ގުޅިގެން ބޭއްވި ރަސްމިއްޔާތެއްގަ އެވެ. އެ ރަސްމިއްޔާތުގައި ރިލްވާންގެ މަންމައާއި ދައްތަ އަދި ޔާމީން ރަޝީދުގެ މަންމަ ބައިވެރިވި އެވެ.\nއެ ރަސްމިއްޔާތުގައި އެ ޖަމިއްޔާ އުފައްދަން ނިންމާފައިވާކަން އިއުލާނު ކުރަމުން ޔާމީން ރަޝީދުގެ މަންމަ ބުނީ، ޔާމީން އާއި ރިލްވާން ލިޔެފައިވާ ލިޔުންތަކުން ފެނިގެން ދަނީ އެ ދެ މީހުންގެ ހިތުގައި އަނެކާއަށް ހުރި ރަހުމާއި އިންސާނިއްޔަތަށް ހުރި ކުލުނު ކަމަށެވެ. އަދި އެ ދެ މީހުން އަބަދުވެސް ބުނަމުން ދިޔައީ، އިންސާނީ ހައްގުތަކަށް އަދި ތަފާތު ހިޔާލުތަކަށް އިހްތިރާމު ކުރުމަށާއި އަދުލު އިންސާފު ގާއިމް ކުރުމަށާއި ތަފާތު ކުރުން ނައްތާލުމަށް ކަމަށް އޭނާ ބުންޏެވެ.\n"ޔާމީން އާއި ރިލްވާންގެ ޒިކުރާ އައު ކުރާ ހިނދު އެ ދެމީހުން ކުރިއެރުވި ހަމަތަކާއި އުސޫލުތައް ހިތްމައްޗަށް ގެނެސް، ތިމާމެންގެ އުޅުމާއި ގުޅުން އެ ސުލްހަވެރި ފަލްސަފާއަށް ބައްޓަން ކުރަން ހިތްމަތް ކުރުން މުހިންމު،" އޭނާ ބުންޏެވެ.\nއެހެންކަމުން، އެ ދެ މީހުންގެ ހިޔާލާއި ރޫހާއި، ހިތްވަރު އައުކުރުމަށް، އަދި އެ ދެ މީހުން ވަކާލާތު ކުރާ ހައްގުތަކާއި ހަމަތައް ކުރިއެރުވުމަށްޓަކައި "ރިލްވާން އެންޑް ޔާމިން ފައުންޑޭޝަން"ގެ ނަމުގައި ޖަމިއްޔާއެއް އުފައްދަން ނިންމާފައިވާ ކަމަށް އެ ދެމީހުންގެ އާއިލާތަކުގެ ފަރާތުން ޔާމީންގެ މަންމަ ބުންޏެވެ.\n"މި ފައުންޑޭޝަނަކީ ކޮންމެ މީހަކަށް ލިބިދޭ އިންސާނީ ހައްގުތަކާއި، ޑިމޮކްރެސީ އާއި ހިޔާލު ފާޅުކުރުމުގެ މިނިވަންކަމާއި، ތަފާތު ފިކުރަށް އިހުތިރާމު ކުރުމާއި، އިންސާފާއި، ގަދަރުވެރި ދިރިއުޅުމެއްގެ ހައްގު ކުރިއެރުވުމަށް މަސައްކަތް ކުރާނެ ޖަމިއްޔާއެއް،"\nއޭނާ ބުނި ގޮތުގައި އެ ރޮނގުތަކުން ކުރިއަށްދާން ބޭނުންވާ މީހުންނަށް ތައުލީމާއި ތަމްރީނު ފޯރުކޮށްދިނުމަކީ "ރިލްވާން އެންޑް ޔާމިން ފައުންޑޭޝަން"ގެ އެންމެ ބޮޑު އެއް އަމާޒަށް ވާނެ އެވެ.\n"އަޅުގަނޑުމެންގެ އެދުމަކީ ޔާމީން އާއި ރިލްވާންގެ ހަނދާނާއި ރޫހުގައި މިކުރަން ފަށާ މަސައްކަތުގައި ހެޔޮ އެދޭ އެންމެހައި ފަރާތްތަކުން ބައިވެރިވުން،"\nމިއަދު ރިލްވާން އާއި ޔާމީންގެ އާއިލާތަކުން ވަނީ އެ ދެމީހުންނަށް އިންސާފު ހޯދުމަށް މަސައްކަތް ކުރާ އެންމެހާ ފަރާތްތަކަށް ޝުކުރު އަދާކޮށްފަ އެވެ.\nޔާމީން އާއި ރިލްވާންގެ މައްސަލަތަކަކީ ރައީސުލްޖުމްހޫރިއްޔާ އުފައްދަވާފައިވާ މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަނުން ބަލަމުންދާ މައްސަލައެކެވެ. އެހެންނަމަވެސް، އެ ކޮމިޝަނަށް ބާރުދޭން އެކުލަވާލި ބިލު މަޖިލީހުން ފާސްވެފައި ނުވާތީ އެ ކޮމިޝަނަށް ވަނީ ތަހުގީގު ކުރަން ބޭނުންވާ ބާރުތައް ނުލިބިފަ އެވެ.\nމިއަދު ޔާމީން އާއި ރިލްވާންގެ އާއިލާތަކުން ބުނީ އެ ބިލު މަޖިލީހުގައި ތިން ފަހަރުވެސް އެޖެންޑާކޮށްގެން ފާސްކޮށްނުދިނުމަކީ މަރުތަކުގެ ހަގީގަތް ފޮރުވުމަށް ނުފޫޒުގަދަ ބަޔަކު ފައިނަގައިގެން ތިބި ކަމުގެ ހެއްކެއް ކަމަށެވެ.\nރިލްވާން ގެއްލުވާލާފައި ވަނީ 2014 ވަނަ އަހަރު އޮގަސްޓު މަހުގެ 8 ވަނަ ދުވަހުގެ ރެ އެވެ. އޭނާ ގަދަކަމުން ކާރަކަށް އެރުވި ކަމަށް ބުނެ ދައުލަތުން ޓެރަރިޒަމްގެ ދައުވާ އުފުލި ހ. ހިލްޓަން އާލިފް ރައޫފާއި ގދ.ވާދޫ ކަރަންކާގޭ މުހައްމަދު ނޫރައްދީންގެ މައްޗަށް ކުރި ދައުވާތައް ސާބިތުވެފައެއް ނުވެ އެވެ.\nޔާމީން މަރާލާފައި އޮއްވާ ފެނުނީ 2017 ވަނަ އަހަރުގެ އޭޕްރިލް މަހުގެ 22 ވަނަ ދުވަހުގެ ރޭ ދަންވަރުގެ ވަގުތެއްގައި އޭނާ ދިރިއުޅުނު ގޭގެ ތެރެއިންނެވެ. ޔާމީންގެ މަރުގެ މައްސަލާގައި ދައުލަތުން ވަނީ ހަ މީހަކަށް ދައުވާ ކޮށްފައެވެ. އެ މައްސަލައިގެ ޝަރީއަތް މިހާރު ދަނީ ކުރިއަށެވެ.


ސޮފްޓްވެއަރ ޑިވެލޮޕަރ (އެމް.އެސް 1)- އިންފޮމޭޝަން ސިސްޓަމްސް ސެކްޝަން\nސޮފްޓްވެއަރ ޑިވެލޮޕަރ (އެމް.އެސް 1)\nއިންފޮމޭޝަން ސިސްޓަމްސް ސެކްޝަން\nމަހަކު 5610.00 ރުފިޔާ (ފަސްހާސް ހަސަތޭކަ ދިހަ ރުފިޔާ)\nމަހަކު 2000.00 ރުފިޔާ (ދެހާސް ރުފިޔާ)\nމަހަކު 3000.00 ރުފިޔާ (ތިންހާސް ރުފިޔާ)\nމަހަކު 2524.50 ރުފިޔާ (ދެހާސް ފަސްސަތޭކަ ސައްވީސް ރުފިޔާ ފަންސާސްލާރި)\n1. މަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން .ނުވަތަ،\n2. ޖީ.އެސް4ރޭންކުގެ މަޤާމެއްގައި މަސައްކަތްކޮށް 1 އަހަރުދުވަހުގެ ތަޖުރިބާ ލިބިފައިވުން. ނުވަތަ،\n3. ޖީ.އެސް3ރޭންކުގެ މަޤާމެއްގައި މަސައްކަތްކޮށް5އަހަރުދުވަހުގެ ތަޖުރިބާ ލިބިފައިވުން.\n.4 MVC Framework ރަނގަޅަށް ދަންނަ ފަރާތަކަށްވުން.\n.5 GIT / TFS ފަދަ ވާޝަން ކޮންޓްރޯލް މެތަޑްތައް ބޭނުންކުރަން އެނގުން.\n6. ސިޔާސީ ޕާޓީއެއްގެ ރަޖިސްޓްރީގައި އެމީހެއްގެ ނަން ހިމެނިފައިވާނަމަ، ވަޒީފާއަށް ހޮވުމުން ޕާޓީން ވަކިވުން.\n7. ސިޔާސީ/ސިޔާސީ ޕާޓީއެއްގެ ހަރަކާތްތަކުގައި އިސްކޮށް ބައިވެރިވެއުޅޭ މީހަކުކަމުގައި ނުވުން.\n8. މަޤާމް ގެ މަސްއޫލިއްޔަތު އަދާ ކުރުމުގެ ޤާބިލްކަން ހުރި މީހެއް ކަމަށް އިންޓަވިއު ޕެނަލަށް ސާބިތު ކޮށްދިނުން.\nނޯޓް: މި މަޤާމަށް މީހުން ހޮވުމުގައި އައި.ޓީ ދާއިރާއިން މަސައްކަތު ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ\n1. ސޮފްޓްވެއަރތަކަށް ބޭނުންވާ ރިކުއާމަންޓްތައް ތައްޔާރުކުރުން.\n2. ކޮމިޝަނުން އަލަށް ތައްޔާރުކުރަން ބޭނުންވާ ސޮފްޓްވެއަރތައް ތައްޔާރުކުރުން.\n3. ކޮމިޝަނުގައި މިހާރު ބޭނުން ކުރަމުންދާ ސޮފްޓްވެއަރތަކަށް ބަދަލު ގެނައުން.\n4. ކޮމިޝަނުގައި މިހާރު ބޭނުން ކުރަމުންދާ ސޮފްޓްވެއަރތައް މެއިންޓެއިންކުރުން.\n5. ކޮމިޝަނުގައި މިހާރު ބޭނުން ކުރަމުންދާ ސޮފްޓްވެއަރތަކަށް ދިމާވާ މައްސަލަތައް ޙައްލުކުރުން.\n6. ސޮފްޓްވެއަރތައް ޑިޕްލޯއިކޮށް ޓެސްޓްކުރުން.\n7. ސޮފްޓްވެއަރތަކަށް ބޭނުންވާ އޭޕީއައިތައް ތައްޔާރުކުރުން.\n- ރާއްޖޭގައި ރަޖިސްޓްރީކޮށްގެން ހިންގާ މަތީތަޢުލީމުދޭ މަރުކަޒަކުން ކުރިޔަށް ގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓާއި ޓްރާންސްކްރިޕްޓްގެ ކޮޕީ\n(މިފަދަ ސެޓްފިކެޓްތައް އެކްރެޑިޓް ކުރަން ނުޖެހޭނެ އެވެ.) ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ،\n- ރާއްޖޭގައި ރަޖިސްޓްރީކޮށްގެން ހިންގާ މަތީތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓުތަކާއި\nރާއްޖެއިން ބޭރުގެ މަތީތަޢުލީމު ދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓުތައް ނުވަތަ ކޯސް ފުރިހަމަކުރި\nކަމުގެ ލިޔުމާއެކު ކޯހުން ލިބޭ ސެޓްފިކެޓު ވަކި ފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ\nލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ،\n- ވަޒީފާއަށް ކުރިމަތިލާ ފަރާތް އެމަޤާމަކަށް ޝަރުޠު ހަމެވެ އިންޓަވިއު ކުރެވުނު ނަމަވެސް އިންޓަވިއު އަދި ޢަމަލީ ޓެސްޓުން 50% އަށްވުރެ މަތިން މާކްސް\nނުލިބޭނަމަ އެމަޤާމަށް ޤާބިލުނޫން ފަރާތެއް ކަމަށް ކަނޑައެޅޭނެއެވެ.


SunOnline: Furabandhugai PG in 45 massala eh Criminal Court ah fonuvaifi\n01 Jun 2020, 12:09\nފެބްރުއަރީ 12، 2020: ޕީޖީ ފަރާތުން ބޭއްވި ނޫސްވެރިންގެ ބައްދަލުވުމުގެ ތެރެއިން--- ސަން ފޮޓޯ/ ފަޔާޒު މޫސާ\nކޮވިޑް19 އާ ގުޅިގެން މާލެ ސަރަހައްދު ފުރަބަންދުކޮށްފައިވާ މުއްދަތުގެ ތެރެއިން ހުސްވި މޭ މަހު، ޕްރޮސެކިއުޓާ ޖެނެރަލްގެ އޮފީހުން 45 މައްސަލައެއް ނިންމާ، ކްރިމިނަލް ކޯޓަށް ފޮނުވާފައިިވާ ކަމަށް ޕީޖީ ހުސައިން ޝަމީމް ވިދާޅުވެއްޖެ އެވެ.\nޕީޖީ ޝަމީމް ވިދާޅުވީ ހުރިހާ މައްސަލައެއް ވެސް ކްރިމިނަލް ކޯޓަށް ފޮނުވާފައި ވަނީ އޮންލައިންކޮށް ކަމަށެވެ. އެ 45 މައްސަލައިގައި 77 ދައުވާ ޝީޓު ތައްޔާރުކޮށްފައިވާނެ ކަމަށް ވެސް ޕީޖީ ވިދާޅުވިއެވެ.\nއަދި ކުރިއަށް އޮތްތަނުގައި ވެސް ކަރުދާސް ފޮނުވުމުގެ ބަދަލުގައި، އޮންލައިންކޮށް މަސައްކަތްތައް ކުރިއަށް ގެންދިއުން މާބޮޑަށް ރަނގަޅު ކަމަށް ވެސް ޕީޖީ ވަނީ ވިދާޅުވެފައެވެ.\nޝަރީއަތުގެ ކަންކަމުގައި ޓެކްނޮލޮޖީ ބޭނުންކުރުމުން ހަރަދާއި ވަގުތު ސަލާމަތްވުމުގެ އިތުރުން ޝަރީއަތް އަވަސްވެ، އިންސާފު ހޯދަން ހިނގަންޖެހޭ ދިގު މަގު ކުރުވެގެންދާނެ ކަމަށް އެޓާނީ ޖެނެރަލް އިބްރާހިމް ރިފްއަތު ވެސް ވަނީ ވިދާޅުވެފައެވެ.\nލޮކްޑައުންގެ ތެރޭގައިި ޕީޖީ އޮފީހުން ވަނީ މި އަހަރުގެ މާޗް މަހުގެ 26 ވަނަ ދުވަހު "އިރުއަލި" ކިޔާ މަސްދޯންޏަކުން 61.06 ކިލޯގެ ޑްރަގު އަތުލައިގަތް މައްސަލައިގައި 11 މީހަކަށް ދައުވާކޮށް، ކްރިމިނަލް ކޯޓަށް ފޮނުވައިފައެވެ.\nއެ މައްސަލަ ކޯޓަށް ފޮނުވުމާ ގުޅިގެން ޕީޖީ ޝަމީމް މީގެކުރިން ވިދާޅުވީ އެ މައްސަލައިގައި 576 ސަފްހާގެ ދައުވާ ޝީޓެއް ޕީޖީން ތައްޔާރުކުރި ކަމަށެވެ. އަދި ފުރަބަންދުގެ މި ހާލަތުގައި އެއީ ފަސޭހަ ކަމެއް ނޫން ކަމަށެވެ.\nއަދީބުގެ މައްސަލަތައް ކްރިމިނަލް ކޯޓުން ބާތިލުކޮށްފި\n11 އަހަރުގެ ކުއްޖާ "ރޭޕްކުރި" އަނީސްއަށް ދައުވާ އުފުލައިފި\nއަދީބުގެ މައްސަލަތަކުގެ އަޑުއެހުން ކެންސަލްކޮށްފި


Faaithuvi 24 gadi iru therey Male' in vakkamuge 10 massala eh! - One Online\nފާއިތުވި 24 ގަޑިއިރު ތެރޭ މާލެއިން ވައްކަމުގެ 10 މައްސަލައެއް!\nފާއިތުވި 24 ގަޑިއިރު ތެރޭގައި މާލޭގެ އެކި ސަރަހައްދުތަކުން ވައްކަމުގެ 10 މައްސަލައެއް ހުށަހަޅާފައިވާ ކަމަށް ކޮމިޝަނަރު އޮފް ޕޮލިސް މުހައްމަދު ހަމީދު ވިދާޅުވެއްޖެއެވެ.\nފާއިތުވި 24 ގަޑިއިރު މާލޭގެ ހަތަރު ނެއިބަހުޑަކުން ހުށަހަޅާފައިވާ ވައްކަމުގެ މައްސަލަތަކުގެ ތަފާސްހިސާބު އާންމުކުރައްވައި ސީޕީ ހަމީދު ކުރެއްވި ޓުވީޓެއްގައި ވިދާޅުވީ، މިފަދަ ކުށްތައް މަދު ކުރުމުގެ ގޮތުން މާލެތެރޭ ހަރަކާތްތެރިވާ ފުލުހުންގެ އަދަދު އިތުރުކޮށްފައިވާނެ ކަމަށެވެ. އަދި އެފަދަ ވައްކަމުގެ ކަންކަމުގައި ހަރަކާތްތެރިވަނީ ގޭންގު ހަދައިގެން އުޅޭ، ކުށުގެ ރިކޯޑު އޮންނަ މީހުން ކަމަށް ވެސް ވިދާޅުވިއެވެ.\nހަމީދު މިއަދު އާންމު ކުރި ތަފާސް ހިސާބުތަކުން ދައްކާ ގޮތުގައި މާލޭގައި ވައްކަމުގެ މައްސަލަ އެންމެ ގިނައިން ރިޕޯޓުކޮށްފައިވަނީ ނެއިބަހުޑު ތިނަކުންނެވެ. އެއީ މަގުމަތިން ފޭރުމުގެ ތިން މައްސަލައަކާއި ފިހާރަ/ގުދަނަކުން ވައްކަން ކުރި މައްސަލައެކެވެ.\nދެން އެންމެ ގިނައިން ވައްކަމުގެ މައްސަލަ ރިޕޯޓުކޮށްފައިވަނީ ނޭބަހުޑުން ގޭގެއިން ވައްކަންކުރި ކަމުގެ ދެ މައްސަލައަކާއި މަގުމަތިން ފޭރުމުގެ މައްސަލައެއް ރިޕޯޓުކޮށްފައިވެއެވެ. އަދި ނެއިބަހޫޑު ހަތަރަކުން މަގުމަތިން ފޭރުމުގެ ދެ މައްސަލައެއް އަދި ނެއިބަހޫޑު އެކަކުން މަގުމަތިން ފޭރުމުގެ އެއް މައްސަލަ ހުށަހަޅާފައިވާކަން ވެސް ސީޕީ އާންމުުރެއްވި ތަފާސްހިސާބުން ދައްކައެވެ.\nއެ ތަފާސްހިސާބުން ފެންނަ ގޮތުގައި ވޭތުވެދިޔަ 24 ގަޑިއިރުގެ ތެރޭގައި ވައްކަމުގެ މައްސަލަ އެންމެ ގިނައިން ހުށަހަޅާފައިވަނީ ހަވީރު ފަހަކާއި ހަޔަކާ ދެމެދުގައެވެ. އަދި އެންމެ ގިނައިން ހުށަހަޅާފައިވަނީ މަގުމަތިން ފޭރުމުގެ މައްސަލައެވެ.\nގުޅޭ ޓެގު ޕޮލިސް ވައްކަމާއި ފޭރުން ސީޕީ މުހައްމަދު ހަމީދު މާލެ ކުށް


SunOnline: Valu dhoroashin Fandiyaarun vaki kurun gaanoonu asaasee aa hilaafu: Maumoon hameed\nވަލު ދޮރޯށިން ފަނޑިޔާރުން ވަކިކުރުން ގާނޫނުއަސާސީއާ ހިލާފު: މައުމޫނު ހަމީދު\n23 Jun 2019, 21:51\nވަކީލު މައުމޫން ހަމީދު ނޫސްވެރިންނައް މައުލޫމާތު ދެއްވަނީ --- ސަންފޮޓޯ\nވަލު ދޮރޯށިން ފަނޑިޔާރުން ވަކި ކުރުމަކީ ގާނޫނުއަސާސީ ތަންދޭ ކަމެއް ނޫން ކަމަށް ގަނޫނީ ވަކީލު މައުމޫނު ހަމީދު ވިދާޅުވެއްޖެ އެވެ.\nސުޕްރީމް ކޯޓުގެ ފަނޑިޔާރުންގެ ޝަރުތު ހަމަވޭތޯ ބަލައި ދިނުމަށް އެދި ރައްޔިތުންގެ މަޖިލީހުން ވަނީ ޖުޑިޝަލް ސާވިސް ކޮމިޝަން (ޖޭއެސްސީ) އަށް ހުށަހަޅާފަ އެވެ. އެކަމާ ގުޅިގެން މައުމޫނު ހަމީދު ކުރެއްވި ޓްވީޓެއްގައި ވިދާޅުވީ ރައްޔިތުންގެ މަޖިލީހުން ހުށަހެޅި ހުށަހެޅުމާ ގުޅިގެން ޖޭއެސްސީއިން ޝަރުތު ހަމަވޭތޯ ބަލަން ފަށައިފި ނަމަ އެކަންވެސް ވާނީ ގާނޫނާ ހިލާފު ކަމެއް ކަމަށެވެ.\nމައުމޫނު ހަމީދު ވިދާޅުވި ގޮތުގައި ވަކި ވަކި ފަނޑިޔާރުން އަދި މުޅި ފަނޑިޔާރުންގެ ބެންޗުވިޔަސް ވަކި ކުރުމުގެ ބާރު ގާނޫނޫނުއަސާސީއިން ރައްޔިތުންގެ މަޖިލީހަށް ލިބިގެންވާ ކަމަށެވެ. އެކަމަކު މަޖިލީހަށް ލިބިފައިވާ ބާރުތަކުގެ ބޭރުން ކަންކަން ކުރުމަކީ ރައްޔިތުންގެ މަޖިލީހުގެ މެމްބަރުންނާ ރައްޔިތުން ހަވާލު ކުރި ޒިންމާއާ އެއްގޮތަށް އަމަލު ނުކުން ކަމަށް މައުމޫނު ވިދާޅުވި އެވެ.\nފަނޑިޔާރަކު ގާނޫނުއަސާސީއާ ގާނޫނާ ހިލާފަށް ކަމެއް ކޮށްފި ނަމަ ޖޭއެސްސީއިން އެކަން ބަލަން ޖެހޭނެ ކަމަށް މައުމޫނު ހަމީދު ވިދާޅުވި އެވެ. އަދި ރައްޔިތުންގެ މަޖިލީހަށް ފަނޑިޔާރުން ގާބިލު ނޫން ކަމަށް ފެންނަ ނަމަ ވަކި ކުރަން ޖެހޭނެ ކަމަށްވެސް ވިދާޅުވި އެވެ. އެކަމަކު ކުރަންވާނީ ގާނޫނުއަސާސީއާ އެއްގޮތަށް ކަމަށް ވިދާޅުވި އެވެ.\nފަނޑިޔާރުންގެ ގިނަ މައްސަލަތަކެއް ޖޭއެސްސީއިން މިހާރު ދަނީ ބަލަމުންނެވެ. އޭގެ ތެރޭގައި އެ ކޮމިޝަނުގެ އިސް ނެގުމަށް ބަލާ މައްސަލަތަކާއި އަމިއްލަ ފަރާތްތަކުން ހުށަހަޅައިގެން ބަލާ މައްސަލަތައް ހިމެނެ އެވެ.\nޓެކްސް އެޕީލް ޓްރައިބިއުނަލަށް ފޮނުވި2ނަމަށް ހިޔާލުހޯދަނީ\nސީއެސްސީއަށް ކުރިމަތިލީ މީހުންނާމެދު ހިޔާލު ހޯދަނީ\nމެމްބަރު މުހައްމަދު ނާޝިޒް\nމަޖިލީސް ރައީސްގެ ވާހަކަ ނާޝިޒު ދޮގުކުރައްވައިފި


Ehmen Hevvaali Nazu E Dhiyaee Ehmen Rovaalaafai - Vaguthu\nއަދަދު މަދުނުވެ، ނުރައްކަލާއި ކައިރިއަށް! - 15 ގަޑިއިރު ކުރިން\n3 މަސް ކުރިން ( ނޮވެމްބަރު 29, 2020 )\nމާލޭގައި އިއްޔެ ރޭ ހިނގި އެކްސިޑެންޓެއްގައި ލިބުނު އަނިޔާތަކަށް ފަރުވާދެމުން ދަނިކޮށް ނިޔާވި އައިޝަތު ނަޒްރާ (ނަޒޫ)ގެ މަރާއި އެކު އޭނާގެ އެކުވެރިންނާއި އާއިލާ އަށް ލިބުނީ ކުއްލި ސިހުމަކާއި ފުން ހިތާމައެކެވެ. ޅ.ހިންނަވަރަށް ނިސްބަަތްވާ، އުމުރުން އެންމެ 24 އަހަރުގެ ނަޒޫ ހިނދިކޮޅެއްގެ ތެރޭގައި މި ދުނިޔެ އާއި ވަދާއުކީ، މަރު އެއީ ކޮންމެ މީހަކާއި ވެސް އެންމެ ގާތުގައި ވާ ކަންތައްކަން ހަނދާންކޮށްދެމުންނެވެ.\nހަގު އުމުރުގައި ދުނިޔެ އާއި ވަދާޢުކިޔަން ޖެހުނު ނަޒޫއަކީ ސާދާ ހިނިތުންވުމެއްގެ ވެރިއެކެވެ. ނަންހާމަކުރަން ބޭނުން ނުވާ ނަޒޫގެ އެކުވެރިޔަކު "ވަގުތު" އަށް މައުލޫމާތު ދެމުން ބުނީ ނަޒޫއަކީ އެންމެން ހެއްވާލަދޭން މަސައްކަތް ކުރި، ހިތްހެޔޮ މިޒާޖެއްގެ މީހެއް ކަމަށެވެ. އޭނާގެ މަތިން ހަނދާން ކުރާއިރު މުޅިން ވެސް ހިތަށް ގެނެވެނީ ފައްސި ވިސްނުންތައް ކަމަށް ވާއިރު، ނަޒޫގެ ހަނދާންތައް އަބަދަށް ހިތުގައި ދެމި ހުންނާނެ ކަމަށް ވެސް އޭނާ ބުނެއެވެ.\n"ވަރަށް އެނަރޖެޓިކް މީހެއް އެއީ. ވަރަށް ޖެނުއިންކޮށް މީހުންނާއި މެދު ކެއާ ކުރި މީހެއް. އޭނަގެ ސާކަލް އަށް އައިސްފި މީހަކަށް މަރުދޭނެ. ދެން ވަރަށް ލޯބި މީހެއް އެއީ. އަބަދުވެސް ފެންނާނީ ސްމައިލްކޮށްފައި ހުއްޓާ. މަރުވި ވާހަކަ އިވުމުން ހިތަށް އެރި އަސްލު ދިމާކުރެވުނު ނަމައޭ. ދުވަސްކޮޅެއް ވެއްޖެ ދިމާވާން ކިޔާތާވެސް." އޭނާ ބުންޏެވެ.\nމަޝްހޫރު ނަށާ ގްރޫޕެއް ކަމަށްވާ "ޓައިގަރ ލިލީސް"ގެ ފަރި ހަރަކާތްތައް ދައްކާދިނުމުގައި ބައިވެރިވި ނަޒޫ އަކީ ނެށުމަށް ޚާއްސަ ޝައުގުވެރިކަމެއް ހުންނަ މީހެއް ކަމަށް އޭނާގެ އެކުވެރިން ބުނެއެވެ. އޭނާގެ އިތުރު އެކުވެރިޔަކު ބުނިގޮތުގައި އޭނާގެ އެންމެ ހަނދާން ހުންނާނެ ކަމަކީ ނަޒޫގެ ސަކަ މިޒާޖެވެ.\n"އަބަދުވެސް ބަލާނީ ކޮންމެވެސް މީހަކު ހެއްވާލެވޭތޯ. ލާހިކައެއް ނޫން ދެރަވެފައި ހުންނާކަށް. އަދި ވަރަށް ލޯބިވާނެ އެންމެން ދެކެވެސް. ފެންނަ އިރަށް ހީލާނެ. ކިތަންމެ ދެރަވެފައި ހުއްޓަސް އެހެން މީހުން ދެރަވާކަށް ބޭނުން ނުވާނެ. ވަރަށް އިމޯޝަންސް ވަރަށް ރަނގަޅަށް އަންޑަސްޓޭންޑްވާނެ. ޝީ އިޒް ދެއާ އަނެއްހެން ބުނަންޏާ ކޮންމެ މީހަކަށް ކަމެއް ވިޔަސް. އެންމެ ހަނދާންވާނީ އެ ސްމައިލް. " އޭނާ ބުންޏެވެ.\nފުލުހުން ހާމަކުރި ގޮތުގައި ނަޒޫ ނިޔާވީ 27 ވަނަ ދުވަހުގެ ރޭ 22:00 ކަންހާއިރު ބާރު ސްޕީޑްގައި މާލޭ އަމީނީމަގުން ދަރުމަވަންތަ ހޮސްޕިޓަލާއި ދިމާ ބޮޑުތަކުރުފާނު މަގަށް ނިކުތް ސައިކަލެއް ކޮންޓްރޯލްނުވެ ގޮސް ދުވާ ޓްރެކް މައްޗަށް އަރައި އެކްސިޑެންޓުވެގެން ފަރުވާދެނިކޮށެވެ. ފުލުހުން ވިދާޅުވީ ސައިކަލް ދުއްވީ ލައިސަންސް ނެތް މީހެއް ކަމަށާއި އެއީ 24 އަހަރުގެ ދިވެހި ފިރިހެނެއް ކަމަށެވެ.\nއެކްސިޑެންޓްވިއިރު ސައިކަލް ދުއްވަން އިން ޒުވާނާ އަށް އެކްސިޑެންޓްގެ ސަބަބުން އެއްވެސް އަނިޔާއެއް ލިބުނުކަން ފުލުހުން ހާމަކޮށްފައެއް ނުވެއެވެ. މި މައްސަލަ ފުލުހުން ދަނީ އިތުރަށްތަހުގީގު ކުރަމުންނެވެ.\nމމިއީ ފާއިތުވި ދެހަފްތާ ދުވަސް ތެރޭގައި އެކްސިޑެންޓެއްގައި ނިޔާވި ދެވަނަ ޒުވާނާއެވެ.\nފުވައްމުލަކު އެކްސިޑެންޓް: ދެ ޒުވާނުންވެސް ނިޔާވެއްޖެ\nފުވައްމުލަކު އެކްސިޑެންޓް: އެކަކު ނިޔާވެއްޖެ\nނުއްކާތެރި އެކްސިޑެންޓާއެކު ދެ މަރު!\nނޮވެމްބަރު 29, 2020 13:21\nނުވެސް ހެވޭ ނުވެސް ރޮވޭ.\nމައްޔިތާގެ ފާފަ ފުއްސަވާ ޢާއިލާއަށް ކެތްތެރިކަން ދެއްވާށި.\nނޮވެމްބަރު 30, 2020 16:33\nނުވެސް ދަންނަ މީހެއް... ދެރަ ނިމުމެއް... ޒުވާނުންނޭ، އިބްރަތް ހާސިލް ކުރޭ.... ވިޔާނުދާ ދިރިއުޅުމާ ހެސް ކިއާފަ ބާރަށް ދުއްވާ މީހުންގެ ފަހަތަށް އެރުން ހުއްޓާލާ...\nނޮވެމްބަރު 29, 2020 13:43\nއޭ ލޯބިވާ ދިވެހި ދަރީންނޭވެ! ދުނިޔެ ހިނގަމުން މިދަނީ އާޚިރަތާ ދިމާއަށެވެ. އެއްވެސް ހާލެއްގައި މަޖާނަގާ ސަކާރާތްޖަހާކަށް ދުނިޔެ ނުނިމިއެއް ނޯންނާނެއެވެ. އަދި ކޮންމެ ދިރުމަކަށް އަޖަލެއްވެއެވެ. ނަޒްރާ ކިތަންމެ ރީތިވެފައި ހުނަރުވެރިވިޔަސް އަދި ޓިކްޓޮކް ކުޅަުނަސް ނަޒްރާގެ އަޖަލުއައިސް އެބައްދަލުކުރީ އެންމެ 24 އަހަރުގައެވެ. އޭނާއަށް ސުވަރުގޭގެ ނިޢުމަތް ދެއްވުން އެދި ދުޢާކުރަމުން ބުނެލަންއޮތީ އަހަރެމެންނަށް އޮތީ އަވަހަށް މަރަށް ތައްޔާރުވާން ފެށުން ކަމެވެ. އެއްވެސް މީހަކަށް އެމީހާގެ އަޖަލުވަނީ ކިހާ ހިސާބެއްގައިކަމެއް ނޭނގެއެވެ. އެހެންކަމުން ކޮންމެ ފަޅި ސިކުންތަކީވެސް ބޭކާރުއެއްޗެއްކަމުގައި ނުދެކި އަޅުކަންކޮށް ޒިކްރުތައްކޮށް ދުޢާކޮށް މީސްތަކުންނާ ހެޔޮގޮތުގައި މުޢާމަލާތްކޮށް އުޅޭށެވެ. ފެންނާން އޮންނާނީ ހަމަ ދުނިޔެމަތީގައި ކުރެވުނު ހެޔޮ ޢަމަލެކެވެ.\nނޮވެމްބަރު 29, 2020 14:13\nމަސްތާ އި މަޖަލުގެ ދުނިޔޭގަ އި މިބިން މަތީ ޖެހި އުޅު އަށްވުރެ ބޭނުންވަނީ އުދުހި އުޅެން . އެހެންކަމުން ދުނިޔޭގެ މަގުތަކުގަ އިވެސް ސަލާމަތަށްވުރެ ބޮޑަށް ކުރިމަތިވާނީ ނާމާންކަން. ދިވެހި ގިނަ އަންހެނުންނަކީ ފަޒާގަ އި އުދުހި އުޅޭ ބަ އެއ އްގެ ޝިކާރަ އެއ އް\nނޮވެމްބަރު 29, 2020 21:48\nރަނގަޅު ޕޮއިންޓެ.. ތިމާގެ ގަޓުކަންދަކަން ބާރަށް ދުއްވަނީ.. އެކަހަލަ މީހުން އަދިވެސް ހެޔެއްނާރާނެ.. ބާރައްގޮސް ތަނެއްގަ ލައިގަތީމަ އެލައިގަން އެއްޗެއް ކުއްވެރިވާނި ، ލައިގަތީމަ އެޔޮގޮވާ ފަތިވަރުން އެކަން ފެންނަ ބަޔަކަށް އެނގޭނެ.\nނޮވެމްބަރު 29, 2020 15:06\nކީއްކުރަން ދޮގުހަދަނީ އަހަރެން ރޯނުލަން!\nނޮވެމްބަރު 29, 2020 15:32\nމަރުވުމުގެ ކުރިން މަރަށް ތައްޔާރުވެގެން ތިބޭށެވެ. މަރުވާނެ ވަގުތެއް ތަނެއް ހާލަތެއް އެކަކަށް ވެސް ނޭނގޭނެ އެވެ.\n إِنَّا لِلّهِ وَإِنَّـا إِلَيْهِ رَاجِعُونَ\nނޮވެމްބަރު 29, 2020 16:13\nސްޕީޑް ކިލްސް... އެހެންވެޔޭ ބުނަނީ ބާރަށް ސައިކަލު ނުދުއްވާށޭ!!!!! ކަންފަތަކަށް އަޑެއް ނީވޭ ވިއްޔަ...\nނޮވެމްބަރު 29, 2020 18:44\nއެހާ ކުޑަތަންކޮޅަކުން ސްޕީޑް ހައި ވުމަކީ މައްސަލައެއް! ދުވަން ހުރިކުއްޖާގެ ހޭކޮބާ؟\nނޮވެމްބަރު 29, 2020 17:03\nތައުރީފް ކުރުމަށް ރައްޓެހިން ދައްކާފައިވާ ވާހަކަތަކާމެދު ހިތާމަކުރަން. މަރުހޫމާއަށް ސަވާބެއްލިބޭފަދަ ކޮންކަމެއް ބުނެދެވުނީ. ހިތާމައިގެ ކޮޅެއްނެތް ޒުވާނުންވަނީ މަގުގެއްލިފާ.\nނޮވެމްބަރު 29, 2020 17:32\nލައިސެންސް ނެތި ދުއްވޮ ފިރިހެން ސޮރު ހައްޔަރު ނުކުރޭތަ\nނޮވެމްބަރު 29, 2020 17:50\nއެއްމެން ހެއްވާލި ތަ ؟ ކޮން އެއްމެނެއްތަ ؟\nނޮވެމްބަރު 29, 2020 18:25\nނިޔާވީމަވެސް ނަށާވާހަކަޔާ ނާޗަރަންގި ކުޅުނުވާހަކަތަ ދަ އްކަންވީ ހެޔޮ އަމަލެ އްކުރިވާހަކަ ދަ އްކާނެ އެކަކުވެސް ނެތްދޯ ހުރިހިތާމަ އެ އްގެބޮޑުކަން މަރުހޫމާ އައ އް ހެޔޮރަހުމަތް ލަ އްވާ ފާފަފު އްސަވާންދޭވެ\nނޮވެމްބަރު 29, 2020 21:51\nވާނީވެސް އެހެންތާ އެމީހަކު އެމީހަކު ދުނިޔެމަތީގައި ކުރާ ކަމެއްގެ ޝަރަފު އެމީހަކަށް ދުނިޔެ މަތީގައި ތިބި ބަޔަކަށް ފެނާނި.. ޔެޔޮޢަމަލުކޮށް އުޅުލޭ މީހެއްނަމަ އެމީހެއްގެ ވާހަކަ އެގޮތައް އެންމެންވެސް ދައްކާނި..\nނޮވެމްބަރު 29, 2020 19:41\nއަންހެން ކުދިން ސައިކަލު ފަހަތަށް އެރީމަ ދުއްވަން އިންނަ ދިވެހި ފިރިހެނުން ހީވަނީ ފޯރިއެއް އަރައިގެން އުޅޭހެން. ކާކަށް ދައްކަންބާ ކޮންޓްރޯލް ނުކުރެވޭ ވަރުގެ ސްޕީޑެއްގަ މިއޮއް ކުޑަކުޑަ މާލޭގަ ދުއްވަންވީ އަދި އެވެސް ލައިސެންސެއް ނެތީސް\nމަޙްރޫމާއަށް ސުވަރުގޭގެ ދާއިމީ ނިއުމަތް ދެއްވާށި\nނޮވެމްބަރު 29, 2020 20:15\nފޯޓޯތަކާ ވީޑިޔޯތަށް ޑިލީޓްކޮށްދީގެންވެސް މައްޔިތާގެ ފާފަ ފުއްސެވުމަށް އެދުން މާ ހެޔޮވާނެހެން ހީވޭ\nނޮވެމްބަރު 29, 2020 20:47\n17000 ފޮލޮވަރުންނަށް ކޮށްދެވޭނެ ކަމެއް ނޯންނާނެއެވެ. ހަރުކަށި ކަމާއެކު ކުރެވޭނީ ތިން ސުވާލެވެ.\nކަލޭގެ ރަ އްބަކީ ކާކުހެއްޔެވެ؟\nކަލޭގެ ދީނަކީ ކޮބަ އިހެ އްޔެވެ؟\nމި ބޭކަލަކާ (ނަބި އްޔާ ﷺ) މެދު ކަލޭ ބުނަނީ ކީކޭ އްހެ އްޔެވެ؟\nޖަވާބު ދެވޭނީ ދުނިޔެމަތީގައި އެ ޖަވާބު ތަކުގެ މައްޗަށް ޢަމަލު ކުރި މީހުންނަށެވެ.މިޔުޒިކް އާއި ޝައިތާނާގެ ދުންމާރިއަށް ނަ ށަމުން ދިޔަ މީހުންނަކަށް ނޫނެވެ. ﷲ އަށް ބިރުވެތިވާށެވެ. ހަޔާތަކީ ކުރު އެއްޗެކެވެ\nނޮވެމްބަރު 30, 2020 00:51\nTik tok ިidplease d\nނޮވެމްބަރު 30, 2020 09:14\nސްޕީޑް ކުރާ އެކުވެރިއެއްގެ ސައިކަލު ފަހަތައް ނާރަން ދިވެހި ޒުވާން އަންހެންކުދިން އަޒުމު ކަނޑައަޅަންވީނުން. ކޮންތާކަށް ނުދެވިގެން ބާރަށް ތިޔަ ދުއްވަނީ! ސްޕީޑް ލިމިޓްކޮށް ސްޕީޑް ބްރޭކަރުތަކަށް އިހްތިރާމް ކުރަންޖެހޭ. އަދި މަގުމަތީގައި ހިނގާ ބިނގާވެއުޅޭ އެހެންމީހުންނަށްވެސްމެ.\nމިއާޓިކަލްގައި ނަޒޫ ގެ އާއިލާގެ ބޭފުޅެއްގެ ކޮމެންޓެއްނެތް. ވަރަށް އިންޓްރަސްޓްވީސް، ނަޒޫގެ ޓިކްޓޮކް ގެ ރީސަންޓް ޕޯސްޓައް ދިރާސާ ކޮށްލިނަމަ. ނޫނީ އިންސަގްރާމްގެ ޕޯސްޓްތައް. އެހެނީ ބައެއް ފަހަރު މިފަދަ ހިތާމަވެރި ހާދިސާތައް ހިނގުމުގެ ކުރިން އަމިއްލެއަށް ކޮންމެވެސް މެސެޖެއް ދެވިފައި އޮވޭ. އަނެއްކާ ބަލަން ބޭނުން، އޭނާ ސްކޫލް ދައުރުގައި އުޅުނީ ކިހިނެތްކަން. މާލޭގައި މިހާރު ދިރިއުޅެނީ ކޮންބަޔަކާ އެކުކަން. ކިޔެވުން ފުރިހަމަ ކުރިކަން ނުވަތަ ނޫންކަން. މިހާރު ވަޒީފާއެއް އަދާކުރާކަން. ބޯއީފްރެންޑެއް ގެންގުޅެންޏާ އޭނާގެ މަޢުލޫމާތު. މިހެންގޮސް، "ބޮޑު ރިޕޯޓް" ހަގީގީ ބޮޑު ރިޕޯޓަކަށް ހެދުމަށް ބޭނުންވާނޭ ވަރަށް ގިނަ ކަންކަން ފުރިހަމަ ނުވެ މިރިޕޯޓްގައި މިއޮތީ. އަލުން މިބައި ފުރިހަމަ ކުރުން އެދެން.\nނޮވެމްބަރު 30, 2020 16:52\nނަޒްރާ އަކީ ނ.ވެލިދޫގަ ނަޒްރާގެ މަންމަ ކައިރި އުޅެބޮޑުވި ކުއްޖެއް. ނަޒްރާގެ މަންމާފުޅަކީ ނ.ވެލިދޫ އަންހެނެއް. ބައްޕާފުޅަކީ ޅ.ހިންނަވަރު ފިރިހެނެއް. ކިޔަވާ ނިމިގެން މާލެ އައްބަދަލު ވިކަމައްވަނީ. ވަގުތު ނޫހުން ކިހިނެތްތޯ ނަޒްރާގެ ވާހަކަ ގެނެސްދީފަ ތިއޮތީ! ޅ.ހިންނަވަރު މީހަކަށް ހިޔެއްނުވެ ނަޒްރާ އަކީ ކާކުކަން އެގޭނެ ހެނެއްވެސް. އެކަމް ދަރިފުޅު ލައްވަނީ ބައްޕައަށްވާތީ ކަމަށް ބެލެވެނީ އެހެން އެއޮތީ އައިޑެންޓިޓީ. މާތްﷲ ނަޒްރާގެ ފުރާނަފުޅައް ހެޔޮ ރަޙްްމަތް ލައްވާށި. ކައްވަޅުގެ އަޒާބުން ސަލާމަތް ކުރައްވާށި. އަދި އާއިލާއަށް ކެތްތެރިކަން މިންވަރު ކުރައްވާށި. އާމީން\nޑިސެމްބަރު 1, 2020 10:42\nދިވެހިންގެ މަގުމަތީ އަދަބުތައް ރަނގަޅުކަމުން ސްޕީޑް ބުރޭކް ތައް ވެސް މނެގީ\nނޮވެމްބަރު 30, 2020 13:36\nމަގޭ ނަަފްސުން ފެށިގެން އެންމެންނަށް މަރަށް ތައްޔާރުވެ ތިބުމަށް ނަސޭހަތްތެރިވަން. އެގޮތަކީ އެކަން ލައިގަންނާނީ ހަމަ މިހާރު ނޫންކަމެއް ވެސް ނޭނގޭތާ....\nނެތޭ މޮޅު އެއްކަމެއް ލިބިފާ އަބުރުވެރިޔަކު ކަމައް ވެވިފާ\nތިމާގެ މަސައްކަތަކުން ނޫނީ ދިމާޔައް ބާރު ލިބިދާނޭ\nކަލާނގެ އެ ދެއްވި ބޮޑު ނިޢުމަތް ސަލާމަތް ބުއްދިޔޭ މި ކިޔާ\nބަލައިނުމެލާ ނިދައިގަތުމުން ހަލާކު ނިކަން އަވަސް ވާނޭ\nމިތާ މި ތިބޭ ދުވަސްކޮޅުގާ ސަވާރުވެގެން ހަވާނަފްސަށް\nހިތާހަށި އެދުނުހާ މަގަކުން ތެދޭ މަކޮޔާ ދުވެވިދާނޭ.....\nނޮވެމްބަރު 30, 2020 18:42\nކުއްލި މަރަކީ ވ ބިރުވެރި މަރެއް އެހާމެ ހިއްދަތި މަރެއް ސަބަބަކީ ގިނަފަހަރަށް މިފަދަ ކަންކަން ދިމާވަނީ އިމްތިހާނަކަށް ތައުވަވާން ފުރުސަތު ލިބި ތައުބާ ނުވެ ނުވަތަ ތައުބާވާން ފުރުސަތެއްނުލިބި އެހެންވީމަ ކޮންމެ މީހަކުވެސް މަސައްކަތް ކުރަންވަނީ ތައުބާވެ ހެޔިޢަމަލު ގިނަ ވޭތޯ ﷲ ނުރުއްސަވާ އެންމެހާ ކަންތައްތަކުން ދުރުވެގަންނަން ޖެހޭ\nނޮވެމްބަރު 30, 2020 20:03\nހިތާކޮށް ފިކުރު ބެލިނަމަހީ ޢިބާރާތެެއް ކަމަށް ވާނޭ\nނޮވެމްބަރު 30, 2020 23:41\nއަހަރެން ސައިކުގަ ބުރިޖު ހައިވޭގައި ބާރަށް ދުއްވަން ހިތަށް އަރާ ކޮންމެ ފަހަރަކު އެތައް ބައިވަރު ސުވާލެއް އަހަރެންގެ ނަފްސާ ކުރެވޭ.. ބާރަށް ތި ދުއްވަން އުޅެނީ ކީއްވެ؟؟؟ބާރަށް ސައިކު ދުއްވައިގެން ކަމެއްވެ، އަހަރެން ނެތް ދުނިޔެ އެއްގައި އަހަރެންގެ މައިން ބަފައިންނާއި އަހަރެންގެ އަންހެނުން އަދި ހުރި ހަމަ އެކަނި ދަރިފުޅު ކިހާ ދެރަވާނެ.. އެކްސިޑެންޓެއްވެ ދެރަ ގޮތެއްވެއްޖެ ނަމަ ވަޒީފާ ގެއްލި ނިކަމެތިވާނެ.. އަޅާލާނެ އެހީވާނެ މީހަކު ނުހުންނާނެ.. 10 މިނިޓްގެ ދަތުރެއް5މިނިޓަށް ހަދަން ބާރަށް ދުއްވަނީ ކީއްވެ؟؟؟ 80 އިން މަތީގައި ސައިކު ދުއްވާ އިރު އެކްސިޑެންޓެއް ވެއްޖެ ނަމަ ޒަމާން ދާނެ.. ބާރަށް ނުދުއްވާ..\nޑިސެމްބަރު 1, 2020 11:10\nމަ ނުދަންނަން މީގެ ކުރިއަކުން ... ކުއްލިގޮތަކަށް މަރުވެ ދިޔައިރު ޒުވާނާގެ ފަރާތުން ފެނުނީ އުޚުރަވީ ހަޔާތައް ވިސްނި މީހެއްގެ ގޮތުގަތޯ ނުވަތަ މަޖަލާއި ސަކަރާތުގައި ވަގުތު ބޭކާރުކޮއްލި މީހެއްގެ ގޮތުގަތޯ... ދުނިޔޭގައި ދިރިތިބީންނަށް މިފަދަ ކޮންމެ ކަމެއްގައި ފިލާވަޅެއް ވޭ....\nއެލީ މިފަހަރު ނުކުތީ ހަނގާ ކުރުމާ ދެކޮޅަށް!


BREAKING NEWS: Thinadhoo Gai Zuvaan Anhenaku Dhanjehigen Maruvehjje - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! - 46 މިނެޓް ކުރިން\nތިނަދޫ ގައި ޒުވާން އަންހެނަކު ދަންޖެހިގެން މަރުވެއްޖެ\n2 އަހަރު ކުރިން ( މާޗް 21, 2018 )\nގދ.ތިނަދޫ – ވަގުތު އިމޭޖްސް: ސިނާން\nގދ.ތިނަދޫގައި ޒުވާން އަންހެނަކު ދަންޖެހިގެން މަރުވެއްޖެއެވެ.\nދަންޖެހިގެން މަރުވެފައި ވަނީ 26 އަހަރުގެ އަންހެނެކެވެ.\nފުލުހުން ވެސް ވަނީ ތިނަދޫގައި އަންހެނަކު ދަންޖެހިގެން މަރުވެފައިވާކަން ކަށަވަރު ކޮށްދީފައެވެ.\nފުލުހުން ވިދާޅުވީ ހާދިސާ ހިނގައިގެން އުޅޭ ތަނުގައި ފުލުހުން މިހާރު ހަރަކާތްތެރިވަމުން އަންނަ ކަމަށެވެ.\nފުލުހުން ވިދާޅުވީ ފުލުހުންނަށް މިހާދިސާގެ ރިޕޯޓް ލިބުނީ މިއަދު ހެނދުނު 08:50 ހާއިރު ކަމަށެވެ.\nއަންހެން މީހާ ދަންޖެހިފައި ވަނީ އޭނާ ނިދާ ކޮޓަރީގައެވެ. މީހަކާއި ކައިވެނިކޮށްގެން އުޅޭ އަންހެން މީހާގެ ފަސް އަހަރުގެ އަންހެން ކުއްޖަކު ވެސް ހުރެއެވެ. މަރުވި މީހާގެ ފިރިމީހާ މަސައްކަތް ކުރަނީ ރަށުން ބޭރުގައެވެ. ހާދިސާ ހިނގި އިރު އޭނާ ރަށުގައި ނެތް ކަމަށް ވެއެވެ.\nމޫދު އަޑިން ފެނުނު4އަހަރުގެ ކުއްޖާ ނިޔާވެއްޖެ\nފުވައްމުލަކުން ގެއްލުނު ކުއްޖާ ނިޔާވެއްޖެ\nސިދްރަތުﷲގެ ހަށިގަނޑު މިރޭ ވަޅުލަނީ\nމާޗް 21, 2018 09:35\nމިއޮތީ ދަންޖެހޭ މޫސުމް ފެށިފައި. ކޮބައިތަ ސްޕޮންސަރުން؟\nމާޗް 21, 2018 10:14\nތައުބާވުމުގެ ފުރުސަތު ނުލިބޭ ހަމައެކަނި ފާފަ އިން ނިމެގެން ދިޔުމަކީ ކޮންފަދަ ނުބައިކަމެއްތޯ! ﷲ އަޅަމެން އެފަދަ ކުފުރުގެ އަމަލުތަކުން ރައްކާތެރިކުރައްވާށި! ޤައުމީ ފެންވަރުގައި އެންޓި ސުއިސައިޑް ހަރަކާތްތަކެއް ހިންގަން ކަމާބެހޭ ފަރާތްތަކުން ވިސްނުން ގެންގުޅުން މުހިއްމު. ދީނީ ހޭލުންތެރިކަން އިތުރުކުރުމަށް ސޯސަލް މީޑިއާ، ޓީވީ އަދި އެކިކަހަލަ އެވައަރނެސް ޕްރޮގްރާމްތައް ފައްޓަވާ. ސޯސަލް މީޑިއާގައި މައްސޫރު ފަރާތްތައް ސްޕޮންސަރކޮށްގެން ޕޯސްޓައް ސެއަރކުރައްވާ. ހުރިހާވެސް މައްސަލައަކީ ދީނީ އަގީދާ ބަލިކަށިވުން، އީމާންތެރިކަން ކުޑަވުން. "މޯލްޑިވްސް އެންޓި ސްއިސައިޑް ޑޭ" މުހިއްމެއްނޫންތޯ؟\nމާޗް 21, 2018 11:35\nތިކަމުގަ އޮވޭތަ ސައްހަ ދަލީލެއް\nމާޗް 23, 2018 09:46\nޤުރުއާންގެ ތަރުޖަމާ ކިޔާލަބަ ދަލީލު ލިބޭނެ\nމާޗް 21, 2018 10:16\nދެން މިނޫން އަޑެއް ނުކިޔާނެ\nމާޗް 21, 2018 10:21\nމާޗް 21, 2018 11:02\n"ކަލޭގެފާނު ވިދާޅުވާށެވެ! އެއުރެންގެ އަމިއްލަ ނަފްސު ތަކުގެ މައްޗަށް ފާފައިން إسراف ކޮށްފައިވާ، ތިމަންރަސްކަލާނގެ އަޅުތަކުންނޭވެ! ތިޔަބައިމީހުން اللَّه ގެ ރަޙްމަތުން އުންމީދު ކަނޑައިނުލާށެވެ! ހަމަކަށަވަރުން، اللَّه އީ، އެންމެހާ ފާފަތައްފުއްސަވާ ރަސްކަލާނގެއެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، ރަޙީމް ވަންތަ ރަސްކަލާނގެއެެވެ." (39:53)\nމާޗް 21, 2018 11:25\nވެކްސިންގެ ދެ ޑޯޒަށް ފަހު ކަރަންޓީން ނުވެ ދަތުރު ކުރެވޭނެ\nވެކްސިންގެ ދެ ޑޯޒު ޖެހި މީހަކު ކޮވިޑަށް ފައްސިވެއްޖެ\nގުރުއާންގެ އާޔަތްތައް ނުކިޔަން އެދެނީ ބައެއް މެންބަރުން ނުބައިކޮށް ކިޔާތީ: ނަޝީދު


humaza – DhiSalafiyyah\nالهمزة ސޫރަތުގެ ތަފްޞީރު – 4\n(فِي عَمَدٍ مُّمَدَّدَةٍ) މާނަ: “(ނަރަކައިގައިވާ) ދިގުވެގެންވާ ތަނބުތަކަކުން (އެބައިމީހުންނަށް ޢަޒާބުދެއްވެވެއެވެ).” އެބަހީ : އެ ބަންދުކުރެވިފައިވާ ނަރަކަ ވެއެވެ. އަދި އެތަނުގެ ހުރިހާ ބިތްތަކަށާއި ކަންކަނަށް ދަމާލެވިފައިވާ ތަނބުތަކެއް އެތަނުގައިވެއެވެ. އެއީ އެތަން ހުޅުވުމަށާއި ނުވަތަ އެތަނުން އެއްވެސް މީހަކަށް ނުކުތުމަށް ކުޅަދާނަ ނުވުމަށްޓަކައެވެ. އެއްވެސް ޙާލަތެއްގައި ﷲ ސުބްޙާނަހު ވަތަޢާލާ އަޅުގަނޑުމެންނަށް ކީރިތި ޤުރުއާންގެ ޒަރީއާއިން މި ވާހަކަތައް ކިޔުއްވައި ދެއްވައި ބަޔާންކުރައްވާފައި މިވަނީ ހަމައެކަނި އަޅުގަނޑުމެން މި އާޔަތްތައް އަހަރެމެންގެ ދުލުން ކިޔާލައި…\n24/01/2015 ތަފްސީރު, ޤުރުއާނާއި އޭގެ ޢިލްމުތައްއަލް އަޚް ބިލާލް ޢަބްދުއްސައްތާރު\n(الَّتِي تَطَّلِعُ عَلَى الْأَفْئِدَةِ) މާނަ: (އެއީ ހިތްތަކަށް އޭގެ ހޫނާއި، ވޭން ފޯރުވަނިވި ނަރަކަޔެވެ.) الْأَفْئِدَةِ އަކީ فؤاد ގެ ގިނަގޮތެވެ. ނުވަތަ ޖަމްޢެވެ. އޭގެ މާނައަކީ ހިތެވެ. އާޔަތުގައި އެވަނީ އެ އަލިފާނުގެ ހޫނުގަދަކަމުން ހިތްތަކަށް އޭގެ ހޫނު ފޯރާނެއެވެ. – ﷲ ތަޢާލާ އަޅަމެން ރައްކާތެރިކުރައްވާށި – ހިތަކީ މޭގެ ތެރޭގައި ވާ އެއްޗަކަށްވެފައި ހިތާއި އަދި ހަށިގަނޑުގެ އެންމެ ބޭރު ހަންގަނޑާއި ދެމެދު ގިނަ ބައިތަކެއް ވެއެވެ. އެއާއި އެކުވެސް މި…\nهُمَزَة އަދި لُّمَزَة މިއީ އެއްފަރާތެއް ޞިފަކުރުމަށް ބޭނުންކުރެވިފައިވާ ދެ ޞިފައެކެވެ.


އެމެރިކާގައި މަރުވި ޢަދަދު ބައި މިލިއަނަށް އެމެރިކާގައި މަރުވި ޢަދަދު ބައި މިލިއަނަށް\nއެމެރިކާގައި މަރުވި ޢަދަދު ބައި މިލިއަނަށް\nކޯވިޑް ބަލި މީހަކަށް ފަރުވާދެނީ.- ރޮއިޓަރސް\nއެމެރިކާގައި ކޯވިޑް-19 ޖެހިގެން މަރުވި މީހުންގެ ޢަދަދު ބައި މިލިއަން ހުރަސްކޮށް މައްޗަށް އަރައިފިއެވެ. މީ މި ބަލީގައި އެއް ޤައުމަކުން އެންމެ ގިނަ ޢަދަދެއްގެ މީހުން މަރުވެފައިވާ ޢަދަދެވެ. ދެވަނައަށް އެންމެ ގިނަ ޢަދަދެއްގެ މީހުން މަރުވެފައިވަނީ ބުރެޒިލުގައެވެ. އެ ޤައުމުގައި 166،699 މީހުން މަރުވެފައިވާއިރު 130،993 މަރާއިއެކު ތިންވަނައަށް އެންމެ ގިނަ ޢަދަދެއްގެ މީހުން މަރުވެފައިވަނީ އިންޑިޔާގައެވެ.\nއެމެރިކާގެ ރައީސް ޑޮނަލްޑް ޓްރަންޕަކީ އެންމެ ފުރަތަމަ ކޯވިޑް ފެތުރެންފެށީއްސުރެ އެ ބައްޔަކީ އެހާ ނުރައްކާތެރި ބައްޔެއް ނޫންކަމަށް ތަކުރާރުކޮށް ވިދާޅުވަމުން ގެންދެވި ބޭފުޅެކެވެ. މާސްކު ބޭނުންކުރެއްވުމުގައިވެސް ފަރުވާ ކުޑަ ބޭފުޅެއްގެ ގޮތުގައި ފާހަގަވެފައިވާ ރައީސް ޓްރަންޕުވަނީ ނޮވެމްބަރު މަހުގެ 3ވަނަ ދުވަހު ބޭއްވި އެމެރިކާގެ ރިޔާސީ އިންތިޚާބަށް ކެންޕެއިނު ކުރެއްވުމަށް ބޮޑެތި އެއްވުންތައްވެސް ބާއްވަވާފައެވެ.\nއިންތިޚާބު ނާކާމިޔާބުވެވަޑައިގަތުމުން އިންތިޚާބުގެ ނަތީޖާ ބަލައިގަތުމަށް އެމަނިކުފާނު ގެންދަވަނީ ދެކޮޅު ހައްދަވަމުންނެވެ. އެކަމުގެ ސަބަބުން ބަލިފެތުރުން ހުއްޓުވުމަށް ބޭނުންވާ މުހިންމު މަޢުލޫމާތުތަކާއި ތަފާސް ހިސާބުތައް ލިބެން ނެތްކަމަށް އިންތިޚާބީ ރައީސް، ޖޯ ބައިޑަން ގެންދަވަނީ ވިދާޅުވަމުންނެވެ. އަދި އެ މަޢުލޫމާތު ޙިއްޞާނުކުރާނަމަ އިންތިޤާލީ ވަފުދަށް ބައްޔާއި ދެކޮޅަށް އެންމެ އެދެވޭގޮތަށް ތައްޔާރުވުމުގައި ދަތިތަކަކާއި ކުރިމަތިލާންޖެހޭނެކަންވެސް ބައިޑަން ވަނީ ފާހަގަކުރައްވާފައެވެ\nއެމެރިކާގައި ދުވާލެއްގެ މައްޗަށް 150،000އަށްވުރެ ގިނަ މީހުންނަށް ބަލިޖެހި 1،000އަށްވުރެ ގިނަ މީހުންދަނީ މަރުވަމުންނެވެ. އިޖުތިމާޢީ ގައިދުރުކަމާއި މާސްކު އެޅުންފަދަ ރައްކާތެރިކަމުގެ ފިޔަވަޅުތައް އެމެރިކާގެ އެކި ސްޓޭޓުތަކުގައި އަޅަނީ އެކި މިންވަރަށެވެ.\nބަލިފެތުރޭ ނިސްބަތް އިތުރުވުމުގެ ސަބަބުން އެމެރިކާގެ އެންމެ ބޮޑު ތަޢުލީމީ ނިޒާމު އޮންނަ ނިއުޔޯކު ސިޓީގެ ހުރިހާ މަދަރުސާއެއް ބަންދުކުރުމަށް އެ ސިޓީންވަނީ ނިންމާފައެވެ. ބަލީގެ ފުރަތަމަ އަދި ދެވަނަ ރާޅުގައިވެސް މާ ބޮޑަށް ޙާލަތު ގޯސްވެފައިނުވާ މިޑްވެސްޓު ސަރަޙައްދުގައި ބަލިފެތުރޭ މިންވަރު މިހާރުވަނީ ކަންބޮޑުވާ މިންވަރަށް އިތުރުވެފައެވެ.\nދެ ވެކްސިނެއްގެ ތަހުލީލުތަކުން އުންމީދީ ނަތީޖާތަކެއް ފެނިފައިވާއިރު ވެކްސިނެއް ލިބެންދެން މާސްކު އެޅުމާއި އިޖުތިމާޢީ ގައިދުރުކަމުގެ ފިޔަވަޅުތައް އެޅުމުގައި ދެމިތިބުމަށް ބައިޑަންވަނީ އެމެރިކާގެ ރައްޔިތުންނަށް ގޮވާލައްވައިފައެވެ.


SunOnline: United Victory balikoh maziya final aa gaathah\nޔުނައިޓެޑް ވިކްޓްރީ ބަލިކޮށް މާޒިޔާ ފައިނަލާ ގާތަށް ޖެހިލައިފި\nމުޙައްމަދު ޝާނިފް 09 Jan 2022, 22:15\nމާޒިޔާ ސްޕޯޓްސް ކުލަބުގެ ކުޅުންތެރިން --- ފޮޓޯ/ މާޒިޔާ\nޕްރެޒިޑެންޓްސް ކަޕްގައި އިބްރާހިމް ވަހީދު ހަސަން (އިއްބެ)ގެ ހެޓްރިކާއެކު މާޒިޔާ ސްޕޯޓްސް ކުލަބުން ޔުނައިޓެޑް ވިކްޓްރީ(ޔޫވީ) ބަލިކޮށްފިއެވެ.\nގަލޮޅު ދަނޑުގައި ރޭ ކުޅުނު މެޗު މާޒިޔާ އިން ކާމިޔާބުކުރީ 0-4ގެ ނަތީޖާއިން ޔޫވީގެ މައްޗަށް ކުރި ހޯދައިގެންނެވެ. މި މޮޅާއެކު މާޒިޔާ އިން ވަނީ ފައިނަލަށް ދަތުރުކުރުމުގެ އުންމީދު ދަމަހައްޓާފައެވެ. މާޒިޔާ މިހާރު އޮތީ 15 ޕޮއިންޓާއެކު ތާވަލުގެ އެއް ވަނައިގައެވެ. ދެވަނައިގައި 15 ޕޮއިންޓާއެކު ވެލެންސިއާ އޮތްއިރު މާޒިޔާ އެއްވަނައިގައި އޮތީ ގޯލުގެ ތަފާތުންނެވެ.\nމެޗު ފަށައިގެން ދެ ޓީމުން ވެސް ބޯޅަ ހިފެހެއްޓުމުގެ ބަދަލުގައި އެޓޭކް ކުރެވޭތޯ މަސައްކަތް ކުރަމުން ގެންދިޔައެވެ. ފުރަތަމަ ހާފުގެ 10 ވަނަ މިނެޓުގައި މިއަދުގެ މެޗުގައި މޮޅު ކުޅުމެއް ދެއްކި ކޮނޭލިއަސް ސްޓެވާޓް(ކޯނޭ) މާޒިޔާއަށް ލީޑު ނަގައިދިނެވެ. އޭރިއާތެރެއިން ކޯނޭއަށް ލިބުނު ފުރުސަތުން އޭނާ ފޮނުވާލި ބޯޅަ ގޯލަށް ވަނީ ހުރަސްދަނޑީގައި ޖެހިފައެވެ.\nދެވަނަ ހާފު ފަށައިގެން އެއް ވަނަ މިނެޓުގައި މާޒިޔާ އިން ލީޑު ފުޅާކުރިއެވެ. އެ ގޯލު މާޒިޔާއަށް ކާމިޔާބުކޮށްދިނީ އިއްބެއެވެ. އޭގެ ހަތަރު މިނިޓް ފަހުން އޭރިއާތެެރެއިން ލިބުނު ބޯޅަ އިއްބެ ވަނީ ގޯލުގެ ކަނަށް ފޮނުވާލައިފައެވެ. ޔޫވީ އިން ރަނގަޅު ހަމަލާތަކެއް އުފެއްދި ނަމަވެސް މާޒިޔަގެ ކީޕަރު ކިރާން ކުމާރު ލިމްބޫ ވަނީ ދިފާއުކޮށްފައެވެ.\nދެވަނަ ހާފުގައި ބަދަލު ކުޅުންތެރިއެއްގެ ގޮތުގައި އެރި އައިސަމް އިބްރާހިމް އުފެއްދި ގިނަ ހަމަލާތަކެއް އަމާޒުވީ ގޯލުގެ ހުރަސްދަނޑިމަތިން ބޭރަށެވެ. މެޗުގެ 68 ވަނަ މިނެޓުގައި މާޒިޔާއަށް އިއްބެ ކާމިޔާބުކޮށްދިން ގޯލާއެކު އޭނާ ވަނީ ހެޓްރިކް ހަދާފައެވެ. މިއީ މި ސީޒަނުގައި ތަފާތު ދައްކަމުން އަންނަ އިއްބެގެ ހަތް ވަނަ ގޯލެވެ.\nފައިނަލުގެ ޖާގަ ލިބެނީ އެންމެ މަތިން ޕޮއިންޓު ހޯދާ ދެ ޓީމު ކަމަށްވާއިރު މިވަގުތު ފައިނަލުގެ އުންމީދު އެންމެ ބޮޑީ މާޒިޔާއަށާއި ވެލެންސިއާއަށެވެ. އަދި ގްރީން ސްޓްރީޓްސް އޮތީ 12 ޕޮއިންޓު ހޯދައިގެން ތާވަލުގެ ތިންވަނައިގައެވެ. މި ވާދަވެރި ތިން ޓީމަށް ވެސް ބާކީ ދެން ކުޅެން ހަމަޖެހިފައިވަނީ ދެ މެޗެވެ.\nއެގޮތުން މާޒިޔާއިން ކުރިމަތިލާނީ އެންމެ ވާދަވެރި ދެ ޓީމު ކަމަށްވާ ވެލެންސިއާ އާއި ގްރީންއާއެވެ.


Kasautii Dhookoh Hina Dhiaathee Komolika Ge Role Badhalu Kuranee - Vaguthu\nކޮވިޑް-19: ރާއްޖެ އިން ފައްސިވާ މީހުންގެ އަދަދަށް މަޑުޖެހުމެއް، ނަމަވެސް ނުރައްކާ ބޮޑު! -6ގަޑިއިރު ކުރިން\nކަސޯޓީ ދޫކޮށް ހީނާ ދާތީ ކޮމަލިކާގެ ރޯލު ބަދަލުކުރަނީ\nސްޓާޕްލަސްގެ މަޝްހޫރު ޑްރާމާ ސިލްސިލާ، "ކަސޯޓީ ޒިންދަގީކީ" ގައި މުހިންމު ރޯލެއް އަދާކުރަމުންދާ ތަރި، ހީނާ ޚާން އެ ސިލްސިލާ ދޫކޮށް ދާން ނިންމުމުން، އެ ރޯލަށް އެހެން ފަންނާނަކު ގެނައުމަށް ނިންމައިފިއެވެ.\nޚަބަރު ފެތުރިފައިވާ ގޮތުގައި، ޚީނާ ހާން ކުޅެމުން ދިޔަ ކޮމަލިކާގެ ބައިން ދެން ފެނިގެންދާނީ، ޑެއިލީ ސޯޕްގެ ތަރި، ޖޭސްމިން ބާސިން އެވެ. ނަމަވެސް އޭނާ އަދި އަންނާނެކަން ކަސޯޓީގެ ޕްރޮޑަކްޝަން ޓީމުން ޔަޤީންކޮށްދީފައެއް ނުވެއެވެ.\nކަސޯޓީގެ ކޮމަލިކާގެ ރޯލަށް ޖޭސްމިން ގެނައުމަށް، އެ ސީރީޒްގެ ޕްރޮޑަކްޝަން ޓީމުން މަސައްކަތް ކުރަމުންދާ ކަމަށް ބައެއް މަސްދަރުތަކުން ބުނަމުންދާއިރު، އޭނާ އަކީ މީގެ ކުރިންވެސް ހިންދީ މަޝްހޫރު ބައެއް ސީރީޒްތަކުންނާއި އިންޑިއާގެ ފިލްމުތަކުން ވިދާލި ތަރިއެކެވެ. އެގޮތުން ޒީޓީވީން ދެއްކި ސީރީޒް، "ތަޝަން އޭ އިޝްޤް" އޭނާ ފެނިގެން ގޮސްފައި ވެއެވެ.\nކަސޯޓީގެ ކޮމަލިކާގެ ރޯލަށް ޖޭސްމިން ގެންނަން އުޅޭކަމުގެ ޚަބަރު ފެތުރިފައި ވަނީ، މީގެ ކުރިން އެ ރޯލު ކުޅެމުން އައި ހީނާ، ސީރީޒްގައި މަސައްކަތް ނުކުރާނެކަން ޔަޤީންވެފައި ވަނިކޮށެވެ. ހީނާ އެ ސީރީޒް އިން ދެން ނުފެންނާނެ ކަން ސީރީޒްގެ ޕްރޮޑަކްޝަން ޓީމުންވެސް ވަނީ ހާމަކޮށްފައެވެ.\nނޫސްތައް ބުނާގޮތުގައި ހީނާ ކަސޯޓީ ދޫކޮށްލީ، ބޮލީވުޑްގެ ފިލްމުތަކުގެ މަސައްކަތް ކުރުމަށެވެ.\nއަނޫރާގް، ޕްރޭނާ މަރާލަނީތަ؟\n"ކަސޯޓީ"އަށް ކަރަން އެނބުރި އަންނަނީތަ؟\nކަސޯޓީ ޒިންދަގީ އިން ކަރަން ސިންގް ވަކިވެއްޖެ


Ekiden Singapore virtual dhuvumugai Nasru 58 vana Marathon jahaifi | Mihaaru\nއެކިޑެން ސިންގަޕޯ ވާޗުއަލް ދުވުމުގައި ނަސްރު 58 ވަނަ މެރެތަން ޖަހައިފި\n13 ސެޕްޓެމްބަރ 2020 - 12:52\nމިޒުނޯ އެކިޑެން ސިންގަޕޯ ވާޗުއަލް ދުވުން ހުޅުމާލޭގައި ހުކުރު ދުވަހު ބޭއްވިއިރު، އެންމެ ގިނަ މެރެތަން ދުވި ދިވެހި ދުވުންތެރިޔާގެ ރެކޯޑް އޮތް ސިފައިންގޭގެ ނަސްރުﷲ އަހުމަދު (ނަސްރު) އެ ދުވުމުގައި އޭނާގެ 58 ވަނަ މެރެތަން ފުރިހަމަކޮށްފި އެވެ.\nމި ދުވުން ވާޗުއަލްކޮށް ބޭއްވީ ކޮވިޑުގެ ހާލަތުގެ ސަބަބުން ދަތުރުކުރެވެން ނެތުމުންނެވެ. މެރެތަން ރަނާސް ކްލަބުން ރާއްޖޭގައި މި އިވެންޓް އިންތިޒާމްކުރީ އެތުލެޓިކްސް އެސޯސިއޭޝަނުގެ އެހީއާ އެކު އެވެ. ރޫޓް އެޕްރޫވްކޮށް ޓެކްނިކަލް ކަންކަން ބެލެހެއްޓީ އެސޯސިއޭޝަނުންނެވެ.\nނަސްރު މެރެތަން ފުރިހަމަކުރީ3ގަޑި 39 މިނެޓުންނެވެ. މިއީ މި އަހަރުގެ ފެބްރުއަރީ މަހު ނިއު ދިއްލީ މެރެތަންގައި ދުވި ފަހުން ނަސްރު ޖެހި ފުރަތަމަ މެރެތަނެވެ. އޭރު ނަސްރުގެ ޓާގެޓަކީ މި އަހަރު އިތުރު 18 މެރެތަން ޖެހުމެވެ. އެކަމަކު މި ހާލަތުގެ ގޮތުން އެކަން ދެން ކާމިޔާބެއް ނުވާނެ އެވެ.\nނަސްރުގެ މިހާރުގެ ޓާގެޓަކީ އޭޝިއާގެ ރެކޯޑެއް ހެދުމެވެ. އޭޝިއާގައި އެންމެ ގިނަ މެރެތަން ޖެހުމުގެ ރެކޯޑް އޮތް ދުވުންތެރިޔާ ދުވެފައިވަނީ 100-150 އާ ދޭތެރޭގެ އަދަދަކަށެވެ.\nއެކިޑެން ސިންގަޕޯ ވާޗުއަލް ދުވުމުގައި ބައިވެރިވި ދުވުންތެރިން.\nނަސްރުގެ ހާއްސަ ކަމަކީ، ޖުމްލަ 42 ކިލޯމީޓަރަށް ދުވަން ޖެހޭ ބުރަ ބޮޑު ރޭހުގައި ރަނގަޅު ޓައިމިންއެއްގައި ދުވަން ކުރާ މަސައްކަތެވެ. އާއްމުކޮށް ރެކޯޑް އަދަދަކަށް މެރެތަން ދުވާ ދުވުންތެރިން ޓައިމިން އަށް އެހާ ސަމާލުކަމެއް ނުދެ އެވެ. މި ދެ މެރެތަންގައި ވެސް އަދި މިދިޔަ އަހަރު ނަސްރު ދުވި 20 ރޭހުގެ ތެރެއިން 16 ރޭހެއް އޭނާ ވަނީ ހަތަރު ގަޑިއިރަށް ވުރެ އަވަހަށް ނިންމައިފަ އެވެ. ރާއްޖޭގައި، ހަތަރު ގަޑިއިރަށް ވުރެ އަވަހަށް މެރެތަން ފުރިހަމަކޮށްފައިވަނީ ނިސްބަތުން މަދު ދުވުންތެރިންތަކެކެވެ.\nމި އިވެންޓުގައި، ރާއްޖޭގެ ދެ ވަނަ އަށް އެންމެ ބާރު އަންހެން މެރެތަން ދުވުންތެރިޔާ އައިޝަތު ރިޝްމީ (އިއްތި) ވަނީ ހާފް މެރެތަން 1 ގަޑި 39 މިނެޓުން ދުވެ ޕާސަނަލް ބެސްޓް ހަދައިފަ އެވެ. އަދި މެރެތަން ރެކޯޑާ ދާދި ގާތުގައި ހުރި މުހައްމަދު ރަޝީދު (މޯޑް) ވަނީ ހާފް މެރެރަން 1 ގަޑި 15 މިނެޓުން ދުވެ އޭނާގެ ޕާސަނަލް ބެސްޓް ވެސް ހަދައިފަ އެވެ.\nއަދި މިދިޔަ އަހަރުގެ ގައުމީ އެތުލެޓިކްސް މުބާރާތުގެ 5000 މީޓަރު ދުވުމާއި 10000 ދުވުމުން ތިން ވަނަ ހޯދި އަހުމަދު ޖަވާދު (ޖަވާ) ވަނީ ހާފް މެރެތަން 1 ގަޑި 30 މިނެޓުން ދުވެފަ އެވެ.\nމެރެތަން ރަނާސްގައި ހިމެނޭ ރައްޔިތުންގެ މަޖިލީހުގެ ހުޅުދޫ ދާއިރާގެ މެމްބަރު އިލްޔާސް ލަބީބް ވަނީ ހާފް މެރެތަން އެއް2ގަޑި 13 މިނެޓުން ދުވެފަ އެވެ.


Dhagandey aai Valencia: maazee ge han'dhaan thakeh | Mihaaru\nދަގަނޑޭ އާއި ވެލެންސިއާ: މާޒީގެ ހަނދާންތަކެއް\nދަގަނޑޭ 2001 ވަނަ އަހަރުގެ ޕޮމިސް ކަޕުގައި ކުޅެނީ.\n01 ޑިސެމްބަރ 2020 - 11:47\nއޮކްޓޫބަރު 31، 2005 ގެ ރޭ ގަލޮޅު ދަނޑުގައި ކުޅެވެމުން ދިޔައީ ގައުމީ ފުޓްބޯޅަ މުބާރާތުގެ ފައިނަލުގައި ނިއު ރޭޑިއަންޓާއި ވިކްޓްރީ ވާދަކުރާ މެޗެވެ. ވިކްޓްރީ 1-0 އިން މޮޅުވި އެ މެޗުގެ، "ހަވީރު އޮންލައިން" ގެ ލައިވް އޯޑިއޯ ކޮމެންޓްރީގައި ނޫސްވެރިޔާ އަބްދުﷲ އަޒްމީނާ އެކު ބައިވެރިވި ނިއުގެ ޗެއާމަން އަލީ އާޒިމް ދިވެހި ފުޓްބޯޅަ އާއިލާ ސިހިގެން ދިޔަ ހަބަރެއް ދެއްވި އެވެ؛\nއެތައް ކްލަބަކުން އޭނާގެ ސޮއި ހޯދަން އެހާތަނަށް މަސައްކަތްކޮށް ނާކާމިޔާބުވެފައިވާ ކްލަބް ވެލެންސިއާގެ ފޯވާޑް އަލީ އަޝްފާގް (ދަގަނޑޭ) ވެލެންސިއާ ދޫކޮށްލަން ނިންމި ހަބަރެވެ. މާގިނަ އިރުތަކެއް ނުވަނީސް، ވެލެންސިއާއާ އެކު ދަގަނޑޭ ހަދާފައިވާ ކޮންޓްރެކްޓް އެރޭ ހަމަވުމާ އެކު މެންދަމުގެ ވަގުތެއްގައި ދަގަނޑޭ ނިއު އަށް ސޮއިކުރި އެވެ.\nއުމުރުން 16 އަހަރުގައި، 2001 ވަނަ އަހަރު ވެލެންސިއާގައި ޖާޒީގައި ގަލޮޅު ދަނޑަށް ނުކުމެ ޖާދޫ ދައްކަން ފެށި ދަގަނޑޭ އެ ކްލަބް ދޫކޮށްލުމަކީ ވެލެންސިއާގެ ސަޕޯޓަރުންނަށް ލިބުނު ވަރަށް ބޮޑު މާޔޫސްކަމެކެވެ. ދަގަނޑޭ އަކީ ވެލެންސިއާ އިން ދަރިއެއްހެން ގެންގުޅުނު ކުޅުންތެރިއެކެވެ. އެއް ފަހަރަކު އޭނާ ސައިކަލް އެކްސިޑެންޓެއްވުމުން ފަރުވާ ދިނީ އޭރުގެ ޗެއާމަން އަދީލް ޖަލީލުގެ ގޭގައި ބާއްވައިގެންނެވެ. އެ ކްލަބުން އޭނާ ބަލަމުންދިޔައީ އެހާ ވެސް ގާތުންނެވެ.\nދަގަނޑޭ 2004 ގައި ވެލެންސިއާ އަށް މެޗެއް ކުޅެނީ.\nވެލެންސިއާ ދޫކޮށްލުމަށް ފަހު ދަގަނޑޭ ނިއުގެ އިތުރުން ރާއްޖޭގެ ވީބީ، މާޒިޔާ، ގްރީންސްޓްރީޓްސް، ޓީސީ އަދި ބުރުނާއީގެ ޑީޕީއެމްއެމް އާއި މެލޭޝިއާގެ ޕީޑީއާރްއެމް އަށް ކުޅުނެވެ. އެ ކްލަބްތަކަށް އެތައް ކާމިޔާބީއެއް އަދި އިންޑިވިޖުއަލީ ވެސް އެހާމެ ގިނަ ކާމިޔާބީތަކެއް ހާސިލްކުރި އެވެ. އުމުރުން 35 އަހަރުގެ ކުޅުންތެރިޔާ މިހާރު ގުނަމުން އެދަނީ ކެރިއަރުގެ ފަހު ދުވަސްތަކެކެވެ.\nއެކަމަކު އޭނާގެ ސަޕޯޓަރުންނަށް ވެސް އަދި ދިވެހި ފުޓްބޯޅަ އާއިލާ އަށް، ދަގަނޑޭގެ ކެރިއަރުގައި އަދި ބައެއް ކަންކަން ފުރިހަމަނުވެ އޮތް ކަމުގެ އިހުސާސް ކުރެވޭނެ އެވެ. ދަގަނޑޭ 15 އަހަރު ފަހުން ރޭ އަލުން ވެލެންސިއާ އަށް ބަދަލުވުމާ އެކު، ފުރިހަމަ އެވީ އޭގެ ތެރެއިން އެއް ކަންތަކެވެ. މާޒީގެ ރީތި ހަނދާންތައް އާކުރުމަށްޓަކައި ދަގަނޑޭ އަލުން ވެލެންސިއާގެ ރީނދޫ ޖާޒީގައި ކުޅޭ މަންޒަރަށް ދިވެހި ފުޓްބޯޅަ އޮތީ ފެންބޮވައިގެންފަ އެވެ. ކެރިއަރު ފެށި ކްލަބަށް އަދި އެއް ފަހަރު ނަމަވެސް ހިދުމަތެއް ކޮށްދިނުމަކީ ދަގަނޑޭ ވެސް އެދިއެދި ހުންނާނެ ކަމެއް ކަމަށް ބެލެވެ އެވެ. އެފަދަ އެތައް ސަބަބުތަކެވެ.\nދަގަނޑޭ ވެލެންސިއާ އަށް ކުޅެދިން ހަތަރު އަހަރަކީ އެތައް ހަނދާންތަކެއް ރައްކާކުރެވިފައިވާ އަހަރުތަކެކެވެ. ދަގަނޑޭގެ ފުރަތަމަ ފެނިލުމަކީ 2001 ވަނަ އަހަރުގެ ޕޮމިސް ކަޕުގައި އުމުރުން 16 އަހަރުގެ ކުޅުންތެރިއެއްގެ ގޮތުގައި ކުޅުނު ކުޅުމެވެ. އެ މުބާރާތުގެ ފައިނަލުގައި ވެލެންސިއާ އިން 1-0 އިން ވިކްޓްރީ ބަލިކޮށް ތަށި ހޯދުމާ އެކު ކުޑަކުޑަ ދަގަނޑޭގެ ކަރުގައި ފުރަތަމަ ފަހަރަށް ރަން މެޑެއްޔެއް އެޅުވިގެންދިޔަ އެވެ.\nދަގަނޑޭ (ވ-2) ލަނޑެއް ޖެހުމަށް ފަހު ލައްޗޭ (ކ) އާއި ސައްޕާ (ކ-2) އާއި ތޮއްޑޫ (ކ-3) އަދި ލުއްޑާއާ އެކު އުފާފާޅުކުރަނީ.\nފުރަތަމަ އަހަރު އެންމެ މުބާރާތެއްގައި ކުޅެ އެންމެ ލަނޑެއް ކާމިޔާބުކުރެވުނު ނަމަވެސް ދަގަނޑޭގެ ފުރަތަމަ ފުލް ސީޒަނުގައި، 2002 ވަނަ އަހަރު 12 ގޯލް ޖެހި އެވެ. އެއީ ދަގަނޑޭ ހިމެނިގެން، އަލީ އުމަރާއި އަލީ ޝިހާމް، "ތިން އަލީ" ގެ ޖާދޫ ވެލެންސިއާ އިން ދެއްކި ސީޒަނެވެ. ތޮއްޑޫ މުހައްމަދު ނިޒާމުގެ މޮޅު ޕާސްތަކަށް އަރައި ދަގަނޑޭ ހިތްގައިމު ގޯލްތަކެއް ޖެހި އެވެ. ލަނޑު ޖެހުމަށް ފަހު ނުއަތަށް ބުރު އެއްލި އެވެ. އެ އަހަރުގެ ދިވެހި ލީގުގައި ނިއު ކޮޅަށް ފުންނާބުން ޖެހި ލަނޑަކީ ދަގަނޑޭގެ އެންމެ ހާއްސަ އެއް ލަނޑެވެ.\nޖެހިގެން އައި 2003 ގައި 36 ގޯލް ޖެހުމަށް ފަހު ދަގަނޑޭ 2004 ވަނަ އަހަރު ކުރިމަތިލީ ކެރިއަރުގެ އެންމެ ހާއްސަ އެއް ސީޒަނާ އެވެ. އެ އަހަރުގެ ފުރަތަމަ މުބާރާތް ކަމަށްވާ ކަޕްވިނާސް ކަޕުގެ ފައިނަލުގައި އައިއެފްސީ 1-0 އިން ބަލިކޮށް ވެލެންސިއާ ތަށި ހޯދި އެވެ. ދެން އޮތް އެފްއޭ ކަޕުގެ ފައިނަލުގައި ވިކްޓްރީ 2-0 އިން ބަލިކޮށް ވެލެންސިއާ ތަށި ހޯދި އެވެ. އެ ސީޒަނުގައި ދަގަނޑޭ 37 ގޯލް ޖަހައި އެއް ސީޒަނުގައި އެންމެ ގިނަ ލަނޑު ޖެހުމުގެ ރެކޯޑް ހެދި އެވެ.\nއެކަމަކު އެ އަހަރުގެ މާލޭ ލީގުގައި ނިއު އަތުން 3-2 އިން ވެލެންސިއާ ބަލިވި މެޗަކީ އެ ކްލަބާއި ދަގަނޑޭއާ ދެމެދު ދުރުމިނެއް އުފެދުނު މެޗެކެވެ. އެ މެޗުން ނިއު ބަލިނުވެ ފަރުޖައްސާލައި ނަމަ އެ ޓީމަށް ލީގު ލިބޭނެ އެވެ. ވެލެންސިއާ މޮޅުވެއްޖެ ނަމަ ލީގު ލިބޭނީ ވިކްޓްރީ އަށެވެ. ނިއުއާ އަބަދުވެސް ދެކޮޅުވެރިކަމެއް އޮންނަ ވެލެންސިއާގެ ކޯޗު ލާސްލޯ ކިސް ހުރީ ނިއު އަށް ލީގު ލިބުނަނުދޭން ފޫގަޅައިފަ އެވެ.\nވެލެންސިއާގެ ކުރީގެ ކޯޗު ކިސް.\nއެ މެޗުގައި ވެލެންސިއާ 2-1 އިން ކުރީގައި އޮއްވާ ތިން ވަނަ ލަނޑެއް ޖަހަން ދަގަނޑޭ އަށް މަގުފަހިވި އެވެ. އެކަމަކު އޭރިއާ ތެރެއިން ދަގަނޑޭ އަށް ލިބުނު ބޯޅަ ހުސްކޮށް އޮތް ކުޅުންތެރިޔާ ނުދީ އޭނާ މަސައްކަތްކުރީ އެތެރެއަށް ދެމި ގަންނާށެވެ. އެ ވަގުތު ނިއުގެ ޑިފެންޑަރަކު އެ ބޯޅަ އަތުލައި އުފެއްދި ހަމަލައެއްގައި އިލިއާ ވަލްޗޭފް ގޯލް ޖަހައި 2-2 އަށް ނަތީޖާ ބަދަލުކުރި އެވެ.\nއެއާ އެކު ކިސް ރުޅިގަދަދަވި އެވެ. އިރުކޮޅެއް ތެރޭ އިލިއާ ނިއު އަށް ދެ ވަނަ ގޯލެއް ޖަހައިދީ އެ ޓީމަށް ލީގު ކަށަވަރުކޮށްދިނެވެ. އެއާ އެކު ކިސްގެ ރުޅިގަނޑު ފަޅައިގެން ގޮސް ދަގަނޑޭ އަށް އެންގީ އަޅައިގެން ހުރި ކެޕްޓަން ބޭންޑް ބޭލުމަށް ފަހު ދަނޑުން ފޭބުމަށެވެ. އޭރު ވެލެންސިއާގެ ތިން ބަދަލު ހަމަވެފައި އޮތުމުން ބާކީ 10 މިނެޓަށް އެހެން ކުޅުންތެރިޔަކު އެރުވެން ނެތަސް ކިސް އައިސްފައި ހުރި ރުޅިން ބޭނުންވީ ދަގަނޑޭ ބާލަށެވެ. އޭނާ މަޑުމަޑުން ފައިބައިގެން ގޮސް ދިޔައީ ޗޭންޖިން ރޫމަށެވެ.\nއެހިސާބުން ދަގަނޑޭ އާއި ކިސްއާ ދެމެދު ގުޅުން ގޯސްވި އެވެ. އަދި އެ ސީޒަން ނިމުމުން ދަގަނޑޭ ކްލަބް ދޫކޮށްލާނެ ކަމަށް ބެލެވުނެވެ. އޭނާ ގެންދަން ކްލަބްތަކުން ވެސް މަސައްކަތްކުރި އެވެ. އެކަމަށް ބާރު ލިބެނީ ޖެހިގެން އައި 2005 ގެ ވެލެންސިއާ ޕްރެކްޓިސް ފެށިއިރު ވެސް އޭނާ ކޮންޓްރެކްޓް އާނުކުރުމެވެ. އެކަމަކު ވަގުތު ނިންމީ ވެލެންސިއާގައި މަޑުކުރާށެވެ.\nދަގަނޑޭ (ކ) އާއި އަދީލް ޖަލީލް ކޮންޓްރެކްޓް ދައްކާލަނީ.\nއެ ސީޒަނުގެ ފުރަތަމަ މުބާރާތް ކަމަށްވާ ކަޕްވިނާސް ކަޕުގެ ފައިނަލުގައި ދަގަނޑޭގެ ދެ ލަނޑުން ވިކްޓްރީ 2-1 އިން ބަލިކޮށް ވެލެންސިއާ ތަށި ހޯދި އެވެ. އެކަމަކު އެފްއޭ ކަޕުގެ ފައިނަލުން ނިއު އަތުން 2-0 އިން ބަލިވީ އެވެ. އެ މެޗުގައި އޭނާގެ ކެރިއަރުގައި 100 ވަނަ ގޯލް ޖަހަން ދަގަނޑޭ އަށް ފުރުސަތު އޮތް ނަމަވެސް އެ މެޗުގައި އެކަން ކާމިޔާބެއް ނުވި އެވެ. ދެން އޮތް މުބާރާތް ކަމަށްވާ ދިވެހި ލީގުގެ އައްޑަނައިގައި ވެސް ވެލެންސިއާ އަށް އަތްލެވޭ ގޮތެއް ނުވި އެވެ. ހުއްރިއްޔާ ކާމިޔާބުކުރި އެ މުބާރާތުގެ ހަތަރު ވަނަ އަށް ވެލެންސިއާ ދިއުމުން ޖެހުނީ ގައުމީ މުބާރާތުގެ ދެ ވަނަ ސެމީގައި ވިކްޓްރީއާ ވާދަކުރާށެވެ.\nއެ މެޗުން ވިކްޓްރީ އަތުން 5-1 އިން ވެލެންސިއާ ބަލިވެ ސީޒަން ނިންމާލަން ޖެހުނެވެ. އެ މެޗު ވެގެންދިޔައީ ދަގަނޑޭ ވެލެންސިއާ އަށް ކުޅެދިން އެންމެ ފަހު މެޗަށެވެ. އަދި އެ މުބާރާތް ނިމުމާ އެކު ދަގަނޑޭ ވެލެންސިއާ ދޫކޮށްލި އެވެ. އޭނާ ވަނީ ހަތަރު އަހަރުގެ ތެރޭގައި އެ ޓީމާ އެކު ދިވެހި ލީގު ހަތަރު ފަހަރު، ކަޕްވިނާސް ކަޕް ދެ ފަހަރު އަދި އެފްއޭ ކަޕާއި ޕޮމިސް ކަޕް އެއް ފަހަރު ކާމިޔާބުކޮށްފަ އެވެ. އެ ޓީމަށް 109 މެޗުން 104 ގޯލު ޖަހައިދިނެވެ.\nއޭގެ 15 އަހަރު ފަހުން، ދަގަނޑޭ މިވަނީ އަލުން ވެލެންސިއާއާ ގުޅިފަ އެވެ. ރޭ ވެލެންސިއާ އަށް ސޮއިކުރުމަށް ފަހު ދަގަނޑޭ ކޮންޓްރެކްޓް ހިފައިެން ފޮޓޯއަކަށް ހުއްޓިހުރީ އޭނާ އެންމެ ފުރަތަމަ ވެލެންސިއާ އަށް ގެންދިޔަ ޗެއާމަން އަދީލް ޖަލީލާ އެއްކޮށެވެ. އެ ފޮޓޯއާ އެކު ދަގަނޑެގެ ކެރިއަރުގައި ފެށުނު އާ ޗެޕްޓަރުގެ ފުރަތަމަ ފެނިލުން އޮންނާނީ އަންނަ މަހުގެ 14 ވަނަ ދުވަހު ގްރީންސްޓްރީޓްސްއަ ދެކޮޅަށެވެ. މި ޗެޕްޓަރާ އެކު ދަގަނޑޭ އާއި ވެލެންސިއާގެ މާޒީގެ އެތައް ހަނދާންތަކެއް އާވާނެ އެވެ.\nއަލީ އަޝްފާގު (ދަގަނޑޭ) ކްލަބް ވެލެންސިއާ\n12 ކޮމެންޓް, 36 ރިއެކްޝަންސް\nފުޓުބޯޅަ ފޯރިގެއްލިފައިވާތީ މާޔޫސްވެފައިވާ މީހުންނަށް ބުނެލާހިއްވޭ. އަދިވެސް ފޯރިގެނެވޭނެ މަސައްކަތްކޮއްފިއްޔާ. މިހާރު އޭރުގެ ކުޅުންތެރިންނެއް ދަނޑުމަތިންނެއް ނުފެންނާނެ. މިހާރު ފެންނާނީ މިހާރުގެ ޅަކުދިން. އެކުދިންގެ ތެރޭގައިވެސް ވަރަށް ހުނަރުވެރި ކުދިން އުޅޭ. އެކުދިންނަށް ސަޕޯޓު ދޭންޖެހޭނީ އަހަރެމެން ސަޕޯޓަރުން. އާ ނަންތަކެއް އުދަރެހުގައި ފަވާލަން ޖެހޭ. އެކަން ކުރަން ޖެހޭނީ އަހަރެމެން ސަޕޯޓަރުން. މައްސަލަ މިއުޅެނީ އަހަރެމެންގެ ވިސްނުމުގައި.\nކުރީގަ ދިވެހިންބެލީ އަޝްފާގުމެންގެ ފުޓުބޯޅަ.. މިހާރު ބަލަނީ ޖާބިރުމެން މޮޅެތި ފޮނިކަނޑާތަން\nދިވެހި ފުޓްބޯޅައިގެ "އެ ދުވަހެއް" ދެނެއް ނާންނާނެ. 2002 ވަނަ އަހަރުގެ ގައުމީ ފައިނަލް ބަލަން ދަނޑަށް ވަންނަން ޓިކެޓް ގަންނަން 1:30 ގަ ކިޔުގަ ޖެހުނު ހަނދާންވޭ. މިހާރު ކުރާނެ އެހެން ކަމެއް ނެތަސް ތިޔަ ގަލޮޅު ދަނޑަށް މެޗެއް ބަލަން ދާ ހިތެއް ނުވޭ. ނޭނގޭ ކީއްވެ ކަމެއް\nމުބާރާތުގެ އިސްތިހާރުބައި ވ ކުޑަހެން ހީވަނީ ،\nދަނގަޑޭއަކީ ވަޓް މަރަޑޯނާ އިޒް ޓް އާޖެންޓީނާ. އޭނަ ބޯޅަ ހިފައިގެން ދުއްވައިގަތީމަ ދިވެހިން ޔަގީންކަމެއް އޮވޭ. ސަޕޯޓަރުންގެ ލޭ ކައްކުވާލާ. ޚާއްސަކޮށް ގައުމީޖާޒީގަ ގައުމު ސީޔާސީ އޮއިވަރުގަ ބައިބައިވެފަ އޮންނައިރުވެސް އަތާއަތުން ގުޅުވާލާ. އެފަދަ ކުޅުންތެރިއެއް ދެން ފެންނާނެ ބާއޭވެސް ހިތަށް އަރާ. އެކަމަކު އޭނަގެ ހުނަރު ލިބުނު ފުރުސަތުތަކުގަ ބޭނުން ނުކުރުމަކީ ހިތާމައެއް.\nއަހަރެން ތިބުނާ މެޗު ބެލިން، އެމެޗުގަ ދަނގަޑޭ ޗޭންޖިން ރޫމަށް ވަނުމަށްފަހު ޗޭންޖުކޮށްގެން މެޗު ނުނިމެނީސް ދަނޑުން ނުކުމެގެން ގެއަށް ދިޔައީ. ..އެހެން ފަހަރަކު އަހަރެން ގަލޮޅު ދަނޑުން ބެލި ވެލެންސިއާ މެޗެއްގަ، ކޮންމެވެސް ރަށެއްގެ ޓީމަކާ ކުޅުނީ އެމެޗުގަ ދަނގަޑޭ ޖެހި 12 ލަނޑު. ފުޓްބޯޅައަކީ މިކަހަލަ އެއްޗެއް އެންމެ މޮޅު ކުޅުން ތެރިއާއަށްވެސް!!!\nމިހާރު ތުއްތު ދަގަނޑޭ އެހުރީ ފުރާފުރިހަމަވެފާދޯ. މިލިޔުން ކިޔާލުމުން 2000 ގެ ކުރީކޮޅަށް ވަގުތުކޮޅަކަށް ސިކުނޑި ގެންގޮއްސި. އަންނިމެން މަގުމަތީގާ ފޯރިނެގިދުވަސްވަރު އެއީ.\nއަހަރެން ބެލިން ދަނގަޑޭގެ ފުރަތަމަ މެޗު. ޕޮމިސްކަޕު މެޗެއްގަ ފަހު ދެތިން މިނެޓަށް. ސިންގަލް މަންމައެއްގެ ގޮތުގަ ދެކުދިން ބޮޑުކުރަމުން ދިޔަ ދަނގަޑޭގެ މަންމައެއް ދަނޑަށް އޭރަކު ނުވަދޭ. ލަދުންކަމެއް ނުވަތަށް އާކޮޅުވީމަ މަންމަ ދަނޑުގަ ހުރީމަ ދަނގަޑޭއަށް ކުޅެން އުނދަގޫވެދާނެތީމަ ކަމެއް. މަންމަ ފެނުނަސް ފެންނާނީ ދަނޑު ހުޅަގުފަރާތު ހުރި ހަދަމުންދާ އުސްއިމާރާތެއްގެ މަތިން ދަރިފުޅު ކުޅޭތަން ދެކިލަން ހުންނަތަން. ޝި މަސްޓް ބީ ސޯ ޕްރައުޑް.\nތެދެއް.2003 ވަނަ އަހަރަކީ ދިވެހި ފުޓްބޯޅައިގެ ހަޔާތުގަ އާދަޔާޚިލާފު މޮޅު ކުޅުންތެރިއެއް ދިވެހިންނަށް ފެނިގެންން ދިޔައަހަރެއް. ޑިފެންސް ލައިން ފަސޭހަކަމާއެކު ފޫއަޅުވާލާ ވާއަތުފައިން ބާރަށް ބޯޅަ ޖަހާ، އެކުޅުން ތެރިއަކަށް ބޯޅަ ލިބުމުން އިދިކޮޅު ޓީމުގެ ގޭމް ޕްލޭން ގެއްލި، މުޅިޓީމު ފަހަތަަށްޖެހި، ބިރުވެރިކަން އުފެދޭ! ހަމައެކަނި ބާރު ޝޮޓަކުން ލަނޑެއް ޖަހަނީނުން ޑިފެންސް ކަޓްވާލާ ކީފަރު ކަޓްވާލާ، ސަޕޯޓަރުންނަށް ކޮންފަދަ ހިތްގައިމު މަންޒަރު ތަކެއް އެއީ.\nސުވާލަކީ އައި.ސީ.ޔޫގަ އޮތް ދިވެހި ފުޓުބޯޅަ، ކިހިނެތްތޯ ދެން ސަލާމަތް ކުރާނީ............\nފުޓްބޯޅަ ސަޕޯޓަރުންގެ ސަޕޯޓާއިއެކު ވާނީ. ސިޔާސީ ކަންކަމުން މުނިފޫހި ފިލުވުމުގެ ބަދަލުގައި އެނބުރި ފުޓްބޯޅައިން މުނިފޫހިފިލުވައިގެން ކުރިއެރުމެއް އޮތީ.


De Bruyne ge re eh, City in league thahtaa fiyavalhakah gaathah! De Bruyne ge re eh, City in league thahtaa fiyavalhakah gaathah!\nސިޓީގެ ފުރަތަަ ހަތަރު ލަނޑުވެސް ޖެހީ ޑި ބުރައިނާ: ފޮޓޯ-ޕްރިމިއަރ ލީގު\nޑި ބުރައިނާގެ ރެއެއް، ސިޓީން ލީގު ތައްޓާ ފިޔަވަޅަކަށް ގާތަށް!\nބުރާސްފަތި 12 މެއި 2022 | އައުޓްރީޗް\nވުލްވްސް ބަލިކޮށް، މެންޗެސްޓަރ ސިޓީން އިނގިރޭސި ޕްރިމިއަރ ލީގު ތަށްޓާ ފިޔަވަޅަކަށް ގާތަށް ޖެހިލައިފިއެވެ. ވުލްވްސް 5-1 ން ބަލިކޮށް، ސިޓީން ވަނީ އެއްވަނާގައި ތިން ޕޮއިންޓްގެ ލީޑް ނަގާފައެވެ.\nލީގުގައި ސިޓީއަށްވެސް އަދި ވާދަވެރި ލިވަޕޫލަށްވެސް ބާކީ އޮތީ ދެ މެޗެވެ. ފައިދާ ގޯލުވެސް ލިވަޕޫލަށްވެށްވުރެ ހަތްގޯލް ސިޓިއަސް ގިނައެވެ. އެހެންކަމުން ކުރިއަށް އޮތް ދެމެޗުގެ ތެރެއިން އެއް މެޗުން މޮޅުވެގެންވެސް ސިޓީއަށް ލީގު ޔަޤީންކުރެވިދާނެއެވެ.\nވުލްވްސް އަތުން މޮޅުވި މެޗުގައި ތަފާތުދެއްކީ ކެވިން ޑި ބުރައިނާއެވެ. މެޗުގައި އޭނާ ހަތަރު ލަނޑު ޖެހިއެވެ. އެކަމަކު ޑި ބުރައިނާ ޖެހި ފުރަތަމަ ލަނޑަށްފަހު ޑެންޑޮންކާ ނަތީޖާ ހަމަހަަކުރިއެވެ. އެކަމަކު ސިޓީން ހާފް ނިންމާލީވެސް ތިނެއް އެކަކު ކުރީގައި އޮވެގެންނެވެ. ޑި ބުރައިނާ ފުރަތަމަ ހާފްގައި ހެޓްރިކް ހެދިއެވެ. ސިޓީގެ ފަހު ލަނޑު 84 ވަނަ މިނިޓްގައި ޖެހީ ސްޓާލިންގއެވެ.\nލީގުގައި ޗެލްސީން ވަނީ 3-0 ން ލީޑްސް ޔުނައިޓެޑް ބަލިކޮށްފައެވެ. މެޗުގައި ޗެލްސީގެ ލަނޑުތައްޖެހީ މައުންޓް، ޕުލިސިޗް އަދި ލުކަކޫއެވެ. މެޗުގެ 24 ވަނަ މިނިޓުން ފެށިގެ ލީޑްސްއިން ކުޅުނީ 10 ކުޅުންތެރިންނާއެކުއެވެ. އެއީ ޖޭމްސްއަށް ސީދާ ރަތްކާޑެއް ދެއްކުމުންނެވެ. ޗެލްސީ ތިންވަނާގައި އޮތީ 70 ޕޮއިންޓާއެކުއެވެ.


SunOnline: Masood ah dhin hamalaa: Dhauvaa saabithu nuvaa kamah ninmi gaazee ge massala JSC ah\nމަސްއޫދަށް ދިން ހަމަލާ: ދައުވާ ސާބިތުނުވާ ކަމަށް ނިންމި ގާޒީގެ މައްސަލަ ޖޭއެސްސީއަށް\nރުގިއްޔާ މުހައްމަދު މޫސާ 13 May 2022, 23:24\nދިއެފްއެމްގެ ސީއީއޯ މަސްއޫދު ހިލްމީ\nދިއެފްއެމްގެ ކުރީގެ ސީއީއޯ މަސްއޫދު ހިލްމީއަށް ހަމަލާދީ، އިންޒާރުދިން މައްސަލައިގައި ފޮނަދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް ޢަލީ ޝަރީފު ހުކުމް ކުރެއްވި ގޮތާ ދެކޮޅަށް ޖުޑިޝަލް ސާވިސް ކޮމިޝަން (ޖޭއެސްސީ)އަށް މައްސަލައެއް ހުށަހަޅައިފިއެވެ.\nމަސްއޫދަށް ހަމަލާ ދިން ކަމުގެ ތުހުމަތުގައި ދައުވާކުރީ ލ. ފޮނަދޫ, ދިލްކުސާގެ, އަޙްމަދު ޝަމީމްގެ މައްޗަށެވެ. އެ ހާދިސާގެ ވީޑިއޯއެއް ސޯޝަލް މީޑިއާގައި ވަނީ އާންމުވެފައިވެއެވެ.\nއެ ވީޑިއޯއިން ފެންނަނީ މަސްއޫދާއި އޭނާގެ އަންހެނުން ސައިކަލެއްގައި ދަނިކޮށް އެހެން ސައިކަލެއް އެމީހުންނާ އަރާހަމަކޮށް، އެ ސައިކަލުގައި އިން މީހަކު މަސްއޫދަށް ހަމަލާ ދިނުމަށް ފަހު އެތަނުން ފިލާ މަންޒަރެވެ. އެ ހާދިސާ ހިނގާފައިވަނީ މިދިޔަ އަހަރުގެ އޯގަސްޓް މަހުގެ ތިން ވަނަ ދުވަހުގެ ރޭ 9:13 ހާއިރު ލ. ފޮނަދޫގައެވެ.\nއެ މައްސަލައިގައި އެ ރޭ ޝަމީމް ހައްޔަރުކުރުމަށް ފަހު، ހުކުމް ކުރީ މިދިޔަ މަހުއެވެ. އެ ހުކުމުގައި ވަނީ މަސްއޫދަށް ހަމަލާ ދިން ކަމަށް ޝަމީމްގެ މައްޗަށް ސާބިތު ނުވާ ކަމަށެވެ.\nއޭގެ ސަބަބުން، މަސްއޫދުގެ ފަރާތުން ޖޭއެސްސީއަށް ހުށަހެޅި ޝަކުވާގައި ވަނީ އޭނާއަށް ހަމަލާ ދިން މައްސަލައިގެ ހުކުމް ކުރެއްވުމުގައި އިސް މެޖިސްޓްރޭޓް އަލީ ޝަރީފް ވަކި ފަރާތަކަށް ބުރަވެފައިވާ ކަމަށް ބެލެވޭ ކަމަށެވެ. އަދި އެ ހުކުމް ކުރެއްވުމުގައި ގާޒީ ވަނީ، ޝަރީއަތުގައި ކުރިން ނިންމާފައިވާ ނިންމުމާ ޚިލާފުވެފައިވާ ކަމަށް ވެސް ޝަކުވާގައިވެއެވެ.\nއެ ޝަކުވާތަކާ ބެހޭ ތަފްސީލުގައި ވަނީ، ޝަރީއަތުގެ ކުރިން ހުށަހެޅުނު ހުށަހެޅުންތަކުގެ ތެރެއިން، ދައުވާ ސާބިތުކުރުމަށް މަސްއޫދާއި އޭނާގެ އަންހެނުން ފާތިމަތު އާޝިޔާ ދިން ހެކިބަސް ބަލައިގަތުމަށް ޝަރީއަތުން ކުރިން ނިންމިކަން ފާހަގަކޮށްފައެވެ. ނަމަވެސް އެ މައްސަލައިގެ ހުކުމްކުރެއްވި އިރު ގާޒީ ނިންމެވީ މަސްއޫދާއި އާޝިޔާގެ ހެކިބަސް ބަލައިނުގަތުމަށް ކަމަށް ޝަކުވާގައިވެއެވެ.\nގާޒީ ޢަލީ ޝަރީފުގެ ހުކުމުގައި މަސްއޫދާއި އާޝިޔާގެ ހެކިބަސް ބަލައިނުގަތުމަށް ނިންމެވި ސަބަބެއް ކަމަށް ވިދާޅުވެފައި ވަނީ މަސްހަލަތަށް ފުށޫއަރާތީ ކަމަށެވެ.\nމަސްއޫދުގެ ފަރާތުގެ ޖޭއެސްސީއަށް ހުށަހެޅި ޝަކުވާގައި ވަނީ، ޝަރީއަތުގެ ކުރިން ހުށަހަޅާ ހުށަހެޅުމާއި މެދު ގޮތް ނިންމެވިއިރުވެސް އެ ހާލަތްތަކަށް ރިއާޔަތްކޮށްފައިވާ ކަމަށާއި ކުރިން ނިންމީ އެ ދެ މީހުންގެ ހެކިބަސް ބަލައިގަންނަން ކަމަށެވެ.\nހަމައެއާއެކު، އެއް މަރުހަލާއެއްގައި ނިންމާ ނިންމުންތަކާ ތައާރުޟުވާ ގޮތަކަށް މައްސަލަ ނިންމުމުގެ ބާރު އެ މަރުހަލާއެއްގެ ކޯޓުތަކަށް ލިބިގެންނުވާކަން ފާހަގަކޮށް އެ ޝަކުވާގައި ވަނީ އެ މައްސަލަ ނިންމަވާފައިވަނީ ވަކި ފަރާތެއްގެ މަސްލަހަތަށް ބުރަވެ، އަދުލު އިންސާފުގެ ހަމަތަކާ ޚިލާފަށް ކަމަށް ތުހުމަތުކޮށްފައެވެ.\nޝަމީމްގެ މައްޗަށް ކުރީ ތޫނު އެއްޗެއް ނުވަތަ ހަތިޔާރެއް ބޭނުންކޮށްގެން މާރާމާރީ ހިންގުމުގެ ކުށުގެ ދައުވާއެވެ.\nއެ މައްސަލާގައި ގާޒީ ޢަލީ ޝަރީފް މިދިޔަ މަހުގެ 21ގައި ކުރެއްވި ހުކުމުގައި ވަނީ، މަސްއޫދަށް ލިބިފައިވާ އަނިޔާއާ ބެހޭ ގޮތުން ދައުވާގައި ފާހަގަކޮށްފައިވާ ގޮތާއި ލިބިފައިވާ އަނިޔާއާ ބެހޭ ގޮތުން ހެކިންގެ ހެކި ބަހުގައި ބުނާ ގޮތާއި އެކަން ސާބިތުކުރުމަށް ހުށާހަޅާފައިވާ ލިޔުންތަކުގައި ހުރި ގޮތުގައި ތަފާތުތަކެއް ހުރި ކަމަށެވެ.\nއެގޮތުން ލ. ފޮނަދޫ ހެލްތު ސެންޓަރުގެ މެޑިކޯ ލީގަލް ރިޕޯޓުގައާއި ފުލުހުންގެ ސީން އޮފް ކްރައިމް އޮފިސާސް ރިޕޯޓުގައި މަސްއޫދަަށް އަނިޔާވީ ކަނާއަތަށް ކަމަށް ބުނެފައި އޮތް ނަމަވެސް އޭނާއަށް ފަރުވާދިން ޑޮކްޓަރު ޝަރީއަތަށް ދިން ހެކިބަހުގައި އޭނާއަށް އަނިޔާވީ ވާއަތަށް ކަމަށް ބުނެފައިވާ ކަމަށް ހުކުމުގައިވެއެވެ.\nމީގެ އިތުރުން، އެ ހާދިސާގެ ވީޑިއޯއަކީ، ޖިނާއީ ތަހުގީގުކުރުމުގައި ފުލުހުން އަމަލުކުރާނެ އިޖުރާއަތުގެ ގަވާއިދާ ހިލާފަށް ހޯދާފައިވާ ހެކިކަން ޝަރީއަތަށް ފާހަގަކުރެވިފައިވާ ކަމަށާއި އެހެންކަމުން ވީޑިއޯ ފޮރެންސިކް ރިޕޯޓާއި ވީޑިއޯގެ މައްޗަށް ބިނާކޮށް ތައްޔާރުކުރި ވީޑިއޯ އެންޑް އިމޭޖް އެނަލިސިސް ރިޕޯޓް ހެކިބަހުގެ ގޮތުގައި ބަލައިނުގަނެވޭނެ ކަމަށް ވެސް ހުކުމުގައިވެއެވެ. އަަދި މަސްއޫދަށް ހަމަލާ ދޭން ބޭނުންކުރި ދަގަނޑުބުރި ފުލުހުންގެ ތަހުގީގަށް ހޯދާފައިވާކަމެއް ދައުލަތުން ޝަރީއަތުގައި ބުނެދީފައިނުވާކަން ވެސް ގާޒީ ފާހަގަކުރެއްވިއެވެ.\nއެ މައްސަލާގައި ޝަމީމްގެ ދިފާއުގައި ހެކިބަސް ދިން ހަތަރު މީހަކު ވަނީ އެ ހާދިސާ ހިނގި ވަގުތު އޭނާ ހުރީ ފޮނަދޫގެ ގެއެއްގައި ކަމަށް ބުނެފައެވެ.\nއެހެންކަމުން ގާޒީ ނިންމެވީ އެ މައްސަލާގައި އެކަށީގެންވާ ޝައްކެއް ނެތް މިންވަރަށް ދައުވާ ސާބިތުނުވާކަމަށެވެ.\nޖަމާލުއްދީން ސުކޫލުގައި މީހަކު މާރާމާރީ ހިންގަން އުޅެފި\nވަގުން ހިފުމުން ވެސް ފުލުހުންނަށް ނާދެވުނު، ހިފީ ބަދަލު


China ah dharaafaivaa gaumuthakuge dharani boduvaane - Hali News\nޗައިނާއަށް ދަރާފައިވާ ގައުމުތަކުގެ ދަރަނި ބޮޑޫވާނެ\n23 September 2020, 15:57\nޗައިނާއަށް ދަރާފައިވާ ގައުމުތަކުން ޗައިނާއަށް ދަރަނި ނުދެއްކިގެން ހާލު ބޮޑުވާކަމަށް ސައުތު ޗައިނާ މޯނިގް ޕޯސްޓުން ރިޕޯޓްކޮށްފިއެވެ. ވޫހާނުން އުފެދުނު ކޮރޯނާ ވައިރަސްގެ ސަބަބުން ގައުމުތަކަށް ޗައިނާއަށް ދަރަނި ނުދެއްކިއްޖެނަމަ ގައުމުތަކުގެ މިނިވަންކަން ގެއްލިގެން ހިނގައިދާނެކަމަށް ހުޅަނގުގެ އެތައް ފަރާތަކުން ވަނީ ކުރިން އިންޒާރުކޮށްފައެވެ.\nސައުތު ޗައިނާ މޯނިންގ ޕޯސްޓްގައި 16 ވަނަ ދުވަހު ލިޔެފައުވާ ރިޕޯޓްގައި ވަނީ ޗައިނާއިން ގައުމުތައް އަތްދަށުލާންވެގެން ހިންގާ، ބެލްޓް އެންޑް ރޯޑް މަޝްރޫއުގެ ދަށުން 8 ޓްރީލިއަން އެމެރިކާ ޑޮލަރު އެކި ގައުމުތަކުގައި އިންވެސްޓްކޮށްފައިވާ ކަމަށް އަންދާސާ ކުރެވެއެވެ. ސަތޭކައަށް ވުރެން ގިނަ ގައުމުގައި ޗައިނާއިން ކޮށްފައިވާ މި އިންވެސްޓްމެންޓްތަކަކީ ޗައިނާއަށް ފަހިވާ ގޮތަށް އެގައުމުތަކަށް ދަރަނި ނުދެއްކޭފަދަ ހާލަތެއް މެދުވެރި ވެއްޖެނަމަ އަތް ދަށު ލެވޭ ގޮތަށް ހަދާފައިވާ އެސްބަސްވުންތަކުގެ ދަށުން ކޮށްފައިވާ އިންވެސްޓްމެންޓްތަކެކެވެ. އެފްރިކާއާއި އޭޝިއާއާއި ލެޓިން އެމެރިކާއިން ގޮސް ޔޫރަޕްގައި ޗައިނާއިން އިންވެސްޓްމެންޓްތައް ކޮށްފައި އެބަހުއްޓެވެ.\nދަރަނި ދީގެން ހިންގާފައިވާ މަޝްރޫއުތައް\nސެންޓާ ފޯ ގްލޯބަލް ޑިވެލޮޕްމެންޓުން ބުނާ ގޮތުގައި ބެލްޓް އެނޑް ރޯޑް މަޝްރޫއުގެ 68 މަޝްރޫއުގެ ތެރޭން 15 މަޝްރޫއަކީ ވޫހާން ކޮރޯނާ ވައިރަސްއާ ގުޅިގެން އިގްތިސާދީ ހީނަރުކަން ކުރިމަތިވެފައިވާ ގައުމުތަކަށް ބުރަ އުފުލަން ޖެހިފައިވާ ދަރަންޏެވެ. ޗައިނާގެ ވާލު ރޯގާއާ ހެދި ދުނިޔެ ވަނީ ހުއްޓުމަކަށް އައިސްފައެވެ. ގައުމުތަކުގެ އިގްތިސާދީ ހަރަކާތްތައް ވަނީ ހުއްޓިފައެވެ. ޗައިނާގެ ބެލްޓް އެންޑް ރޯޑް މަޝްރޫއުގައި ހިމެނޭ ގައުމުތަކަށް ކޮވިޑް19 ކާރިސާއަށް ވުރެން ކުރިމަތިވާން އޮތް އިގްތިސާދީ ކާރިސާ މިހާރު ވަނީ ބޮޑު ވެފައެވެ.\nސައުތު ޗައިނާ މޯނިންގ ޕޯސްޓް ބުނާ ގޮތުން އެފްރިކާގައި ނައިޖަރުއާއި އެންގޯލާއަކީ ވަރަށް ބޮޑަށް އަސަރުކުރާނެ ދެ ގައުމެވެ. މާނައަކީ ޗައިނާއަށް ދަރަނި ދެއްކުމުގައި މި ދެ ގައުމަށް އުދަގޫވާނެއެވެ. ޗައިނާއާ ގާތް ސަރުކާރެއް އޮންނަ އެކުއެޑޯރއާއި ވެނެޒުއެލާއަށްވެސް ޗައިނާއަށް ފައިސާ ދައްކަން އުދަގޫވާނެއެވެ. އޭޝިއާގެ ގައުމުތަކުގެ ތެރޭން ލާއޯސްއާއި ކެމްބޯޑިއާއާއި ކިރިގީޒިސްތާން ވެސް ޗައިނާއަށް ފައިސާ ދެއްކުމަށް ނުކުޅެދޭނެއެވެ.\nދަރަނި ބޮން އެކި އިދާރާތކުން ހިސާބުކޮށްފައިވާ ގޮތް\nޗައިނާއިން ނަގާފައިވާ ދަރަނި ނުދެއްކިއްޖެނަމަ ދެންވާނެ ގޮތުގެ އިންޒާރު ދުނިޔޭގެ އެތައް ފަރާތަކުން މީގެ ކުރިން ދީފައި ވެއެވެ. އަމަލީ ގޮތުން މިކަން ފެނިގެން ގޮސްފައިވަނީ ސްރީލަންކާއިންނެވެ. ޗައިނާއަށް ފައިސާ ނުދެއްކިގެން ލަންކާގެ ހަމްބަންޓޯޓާ ޕޯޓް ވަނީ ޗައިނާއަށް 99 އަހަރަށް ކުއްޔަށް ދޭން މަޖުބޫރުވެފައެވެ.\n‘ތަޖުރިބާކާރުން ލަފާ ކުރާ ގޮތުގައި ޗައިނާއަށް ގައުމުތަކުން ދައްކަން އޮތް ފޮރުވިފައިިވާ ދަރަނީގެ ޖުމުލަ އަދަދަކީ، 380 ބިލިއަން ޑޮލަރެވެ. މިއީ ވޫހާން ކޮރޯނާ ވަބާގެ ކުރިން ލަފާކޮށްފައިވާ އަދަދެކެވެ. ޗައިނާއިން ގައުމެއް ދަރުވާލާއިރު ޝަރުތުކޮށްފައިވަނީ ޗައިނާއިން ނަގާ ދަރަނީގެ ފައިސާ ޗައިނާއިން ބުނާ ކުންފުނިތަކަކަށް މަސައްކަތްދޭ ގޮތަށް ނެގުމަށެވެ. މިގޮތަށް ޗަައިނާއިން ބުނާ ކުންފުނިތަކަށ ްމަސައްކަތް ދިނުމުން މި ފައިސާ ޗައިނާއަށް ވަށާ ޖައްސާލެވެއެވެ. ޗައިނާއިން ބުނާ ކޮންޓްރެކްޓަރުންގެ ތެރޭގައި ހިމެނެނީ ޗައިނާގެ ކޮމިއުނިސްޓް ސަރުކާރު ހިއްސާވާ ކުންފުނިތަކެވެ. އެއީ، ހުއާވެއިއާއި ޒެޓްޓީއީއާއި ޗައިނާ ހާބާ އިންޖިނޭރިންއާއި ޗައިނާ ރޯޑް އެންޑް ބްރިޖް ކޯޕޮރޭޝަންފަދަ ބިޔަ ކުންފުނިތަކެވެ. އަދި ޗައިނާއިން ދަރަނި ދޫކުރާ އިރު ގައުމުތަކުން ބަހައްޓަން ޖެހޭ ރަހުނަކީ އިންތިހާއަށް އަގުބޮޑު ބޮޑެތި ރަހުނެވެ.\nބޮޑަށް ދަރާފައިވާ ގައުމުތައް\nއިތުރު ލިޔުންތައް ދަރަނި ޗައިނާ


Covid-19: Infect Vefaivaa Thaneh Gai2Aharu Dhuvas Vandhen Ves Virus Huredhaane - Vaguthu\nކޮވިޑް-19: އިންފެކްޓު ވެފައިވާ ތަނެއްގައި ދެ އަހަރު ދުވަސް ވަންދެން ވައިރަސް ހުރެދާނެ\nދުނިޔެއަށް މިވަގުތު އޮތް އެންމެ ބޮޑު ނުރައްކަލަކީ މިހާރު ހަލުވިކަމާއެކު ފެތުރެމުންދާ ގެއްލުންދެނިވި ކޮރޯނާ ވައިރަސް ނުވަތަ ކޮވިޑް-19 އެވެ. މި ވައިރަސް އަކީ ދާދި ފަހުން، އަލަށް ދުނިޔެއިން ފެނުނު ވައިރަސް އަކަށް ވުމުންނާއި، ވައިރަސް އާއި ގުޅޭ މާގިނަ ހޯދުންތައް ކުރިން ހޯދިފައި ނެތުމުން އެކަމުގެ ނުރައްކާ ވަނީ ދެގުނަ ވެގެން ގޮސްފައެވެ.\nކޮވިޑް-19 އަށް ފަރުވާއެއް ހޯދުމަށް، ތަޖުރިބާކާރުންނާއި ސައިންސްވެރިން ގިނަ މަސައްކަތްތަކެއް ކުރަމުންދާއިރު، އަބޫދާބީގެ މާހިރުން ކުރިޔަށްގެންދިޔަ ދިރާސާއަކުން މިވަނީ މި ވައިރަސްގެ ނުރައްކާ ހާމަވާ އިތުރު ކަމެއް އެނގިގެން ގޮސްފައެވެ. އެ ދިރާސާ އިން ދައްކާ ގޮތުގައި، ކޮވިޑް-19 އިން އިންފެކްޓުވެފައި ހުރި ތަނެއްގައި ދެ އަހަރު ދުވަހުގެ މުއްދަތަކަށްވެސް ވައިރަސްގެ އަސަރު ހުރުމަކީ އެކަށީގެންވާ ކަމެކެވެ.\nއަބޫދާބީގެ ކޭވްލޭންޑް ކްލިނިކްގެ ތަޖުރިބާކާރުން ކުރިޔަށްގެންދިޔަ މި ދިރާސާގެ ތަޖުރިބާކާރުން ބުނެފައިވަނީ، ގަދަ ފިނިހޫނުމިންތަކުގައި ވައިރަސް ނެތިދާ ކަމަށް ބުނެވޭ ވާހަކައިގައި ހަޤީޤަތެއް ނެތްކަން މި ދިރާސާ އިން އެނގިފައިވާ ކަމަށެވެ. އެގޮތުން ފްރިޖްތަކުގެ ގަނޑުކުރާ ބައިގައިވެސް މި ވައިރަސް ދެ އަހަރަށްވުރެ ގިނަ ދުވަސް ވަންދެން ދިރި އުޅުމުގެ ޤާބިލްކަން ލިބިފައިވާކަން ދިރާސާއިން ހާމަވާ ކަމަށް އެފަރާތްތަކުން ބުނެފައި ވެއެވެ.\nކޮވިޑް-19 ފެތުރެނީ އިންސާނުންގެ ގައިން އިންސާނުންގެ ގަޔަށެވެ. އަދި ވައިރަސް ޖެހިފައިވާ މީހެއްގެ ފަރާތުން އިންފެކްޓުވެފައިވާ ތަނެއްގައި ޖެހިގެންވެސް އެހެން މީހަކަށް މި ވައިރަސް ޖެހުމުގެ ފުރުސަތު އޮންނާނެއެވެ. އެހެންކަމުން އާންމުކޮށް ބޭނުންކުރާ ފްރިޖް ފަދަ ތަކެއްޗާއި، އޭގެތެރޭގައި ރައްކާކޮށްފައި ހުންނަ އެއްޗެހީގައިވެސް ބަލި ހުރި މީހަކަށް އަތްލެވި އިންފެކްޓުވެފައި ވާނަމަ، އެތައް ދުވަހެއް ފަހުންވެސް އެ ވައިރަސް އެހެން މީހަކަށް ޖެހުމުގެ ފުރުސަތު އޮންނާނެއެވެ.\nއަބޫދާބީގެ ތަޖުރިބާކާރުން ކުރިޔަށްގެންދިޔަ ދިރާސާ އިން އެނގޭ ގޮތުގައި، ކޮވިޑް-19 އަށް މަގުފަހިކުރާ ވައިރަސް، މައިނަސް 20 ޑިގްރީ ސެލްޝިއަސް ގައި ވެސް ދެ އަހަރަށް ވުރެ ގިނަ ދުވަސް ވަންދެން ހުރެދާނެއެވެ.\nއެހެންކަމުން އެންމެ ރައްކާތެރި ގޮތަކީ، ބަލީގެ އަލާމާތްތައް ހުންނަ ފަރާތްތަކުން އާންމުކޮށް އެހެން މީހުންވެސް ބޭނުންކުރާ ފްރިޖް ފަދަ އެއްޗެހީގައި އަތްނުލުން ކަމަށް ތަޖުރިބާކާރުން ބުނެއެވެ.\nމާޗް 21, 2020 11:30\nއެހެންވީމަ ވަރަށް ސާފު ތިޔައީ ބައޮލޮޖިކަލް ހަތިޔާރެއްކަން ?\nމާޗް 21, 2020 12:25\nމާޗް 21, 2020 13:52\nއެއީ އައިސިސް ޖާހިލުންނަށް ކަންތައްސާފުވާ ގޮތަކީ\nމާޗް 21, 2020 12:26\nކޮންމެ އެއްޗެކޭ ކިޔާފަ ދިރާސާ އޭ ބުނިއަސް ގަބޫލު ކުރާކަށް ނުޖެހޭ. އަދި ތިޔަކަންކަން އިންސާނުންނަކަށް ނޭންގޭ\nމާޗް 21, 2020 13:10\nއެހެންވީރު ކަރަންޓީނު ކޮށްފަ ޕޮސިޓިއުވާ މީހުން ތިބި ތަންތަނަން 02 އަހަރު ނުވަނީސް އެހެން މީހުން ލީމަ ކަމުދާނެބާ؟\nމާޗް 24, 2020 12:39\nގާސިމޫ ރިސޯޓްތައް ހަފުސް......


Kuda Kujjeh Ge Dhaiyy Vahtaalun "Bodu Hanguraama" Akah - Vaguthu\nކުޑަކުއްޖެއްގެ ދަތް ވައްޓާލުން "ބޮޑު ހަނގުރާމައަކަށް"\nއުމުރުން ފަސް ވަރަކަށް އަހަރަށް އެޅުމުން ކުދިންގެ ދަތްތައް ވެއްޓި އާ ދަތް ފަޅައެވެ. މިދުވަސްކޮޅު ކޮންމަ މަންމަ އަކާއި ބައްޕަ އަކަށް ވެސް ދިމާވާ މައްސަލަ އަކީ ދަރިފުޅުގެ ހެލޭ ދަތް ވައްޓާލާނެ ރަނގަޅު ގޮތެއް ނުފެނުމުގެ މައްސަލައެވެ.\nވަރަށް ކުރީ ޒަމާންތަކުގައި ބައެއް ދިވެހިން ކުދިންގެ ދަތުގައި ނަނު ފަށެއް އެއްސުމަށް ފަހު އަނެއްކޮޅުގައި ކާށިކޮޅެއް އައްސާފައި ކުކުޅަށް ވެސް ކާންދެއެވެ. ކުކުޅު ކާށިކޮޅު ހިފައިގެން ނައްޓާލުމުން ނަނު ކޮޅަށް ބާރުވެގެން ދަތް ވެއްޓެއެވެ.\nޒަމާން ބަދަލުވެ މިހާރު ބައެއް މައިންބަފައިން ހަދާ "ފަންޑިތަ" އަކީ ދަރިފުޅަށް އާފަޅު ފަދަ ކޮންމެވެސް އެއްޗެއް ކާން ދިނުމެވެ. އޭރުން މާބޮޑު އެނގުމެއް ނުވެ ދަތް ވެއްޓެއެވެ.\nނަމަވެސް ޗައިނާގެ ބައްޕަ އަކު އޭނާގެ ދަރިފުޅުގެ ދަތް ވައްޓާލުމަށް ބޭނުން ކޮށްފައި މިވަނީ މީގެ ކުރިން އެއްވެސް މީހަކު ބޭނުން ނުކުރާ އުކުޅެއް ކަމަށް ބެލެވެއެވެ.\nއޭނާ ކުރި ކަމަކީ ދަރިފުޅު ދަތުގައި ނަނު ފަށެއް އެއްސުމަށް ފަހު ދުނިދަނޑިއެއްގައި އިން ދުންޏެއްގައި ނަނުގެ އަނެއްކޮޅު އެއްސީއެވެ. ދަރިފުޅު އަތައް ދުނިދަނޑި ދިނުމަށް ފަހު ދުނި ފޮނުވާލަން ދަރިފުޅާއި ހަވާލު ކުރިއެވެ. ދަރިފުޅު ދުނި ޖެހުމާއި އެކު ދަތް ވެސް ވެއްޓުނެވެ.\nމިމަންޒަރު ފެންނަ ވީޑިއޯ މިހާރު ވަނީ މީސް މީޑިއާގައި ވަރަށް ބޮޑަށް ވައިރަލް ވެފައެވެ. ބައެއް މީހުން ދަނީ މިއަށް ވުރެ ރައްކާތެރި ގޮތަކަށް ކުއްޖެއްގެ އަނގައިން ދަތެއް ވައްޓާ ނުލެވޭނެތޯ ސުވާލު ކުރަމުންނެވެ.


TV akaa GoPro akaa cutoff keeheh ge ithurun toolbox eh ge verin hoadhany – Iru\nޓީވީއަކާއި ގޯޕްރޯއަކާއި ކަޓްއޯފް ކީހެއްގެ އިތުރުން ޓޫލްބޮކްސް އެއްގެ ވެރިން ހޯދަނީ\nފުލުހުންގެ ބެލުމުގެ ދަށަށް ގެނެސްފައިވާ ޓީވީއަކާއި ގޯޕްރޯއަކާއި ކަޓްއޯފް ކީހެއްގެ އިތުރުން ޓޫލްބޮކްސް އެއްގެ ވެރިން ފުލުހުން ހޯދަން ފަށައިފިއެވެ.\nމި ތަކެތީގެ ތެރެއިން، 32 އިންޗީގެ ޓީވީ ފުލުހުންގެ ބެލުމުގެ ދަށަށް ގެނެސްފައިވަނީ މާރިޗް މަހުގެ 28 ވަނަ ދުވަހުގެ ވަގުތެއްގައި ފުލުހުންނަށް ރިޕޯޓްކުރި އިންސިޑެންޓް ނަންބަރު 453185 އާ ގުޅިގެން ނޯތުހާބަރު ތެރެއިން ފުލުހުން ހުއްޓުވި މީހެއްގެ އަތުންނެވެ.\nގޯޕްރޯ ހީރޯ ފުލުހުންގެ ބެލުމުގެ ދަށަށް ގެނެސްފައިވަނީ މާރިޗްމަހުގެ 23 ވަނަ ދުވަހުގެ ވަގުތެއްގައި ފުލުހުންނަށް ރިޕޯޓްކުރި އިންސިޑެންޓް ނަންބަރު 452775، ހަބީބު ބޭންކު ކުރިމަތީ ފަޅުތެރޭގައި އަޅާފައި އޮތް ދޯންޏެއްގައި ކެމެރާއެއް ވިއްކަން އުޅުނު މައްސަލައާ ގުޅިގެންނެވެ.\nކަޓްއޯފް ކީސް ފުލުހުންގެ ބެލުމުގެ ދަށަށް ގެނެސްފައިވަނީ މާރިޗްމަހުގެ 18 ވަނަ ދުވަހުގެ ވަގުތެއްގައި ފުލުހުންނަށް ރިޕޯޓްކުރި އިންސިޑެންޓް ނަންބަރު 452302 އާ ގުޅިގެން ފަޅުމަތީމަގު ޕޮލިސް ގަރާޖު ކުރިމަތިން ހުއްޓުވި މީހެއްގެ އަތުންނެވެ.\nޓޫލްބޮކްސްއަކީ މާރިޗް މަހުގެ 20 ވަނަ ދުވަހުގެ ވަގުތެއްގައި ފުލުހުންނަށް ރިޕޯޓްކުރި އިންސިޑެންޓް ނަންބަރު 452502، އާންމު ފަރާތަކުން ރޯޝަނީމަގު އޭ.އެމް ހައުސް ސިޑި ކައިރީ ވެރިއަކު ނެތި ހުއްޓާ ފުލުހުންނާ ހަވާލުކޮށްފައިވާ ޓޫލްބޮކްސް އެކެވެ.\nވީމާ މި ތަކެތީގެ ވެރިން، ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަންބަރު 9631696 އަށް ގުޅުއްވައި، އިންސިޑެންޓް ނަންބަރު ވިދާޅުވެ، ކާކުކަން އެނގޭނެ ލިޔުމަކާއެކު ޝަހީދު ޙުސައިން އާދަމް ބިލްޑިންގއަށް ހާޒިރުވެ ހަވާލުވެލެއްވުމަށް ފުލުހުން އެދެއެވެ.\nމިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މި ފުރުޞަތުގައި ފާހަގަކޮށް އެފަރާތުން ޝުކުރު އަދާކުރެއެވެ.


Roadhamahaa dhimaakoh agu ufuli, baazaarumathi halabolivejje | Mihaaru\nމާލޭގެ ބާޒާރުމަތި: ރޯދައަށް ހާއްސަކޮށްގެން ގެނައި އެތައް ބާވަތެއް މިހާރު ވަނީ ވިއްކަން ފަށާފައި --ނިޝާން އަލީ /މިހާރު\nރޯދަމަހާ ދިމާކޮށް ބަައެއް ތަކެތީގެ އަގު އުފުލި، ބާޒާރުމަތި ހަލަބޮލިވެއްޖެ\n17 މެއި 2017 - 11:57 21 comments\nރޯދަމަސް ފެށެން ދިހަ ދުވަހަށް ވިއިރު ބައެއް ބާވަތްތަކުގެ އަގު އުފުލި، މާލޭގެ ބާޒާރުމަތި ހަލަބޮލިވެއްޖެ އެވެ.\nރޯދައަށް އާއްމުކޮށް ބޭނުންވާ ކާބޯތަކެތީގެ ގިނަ ބާވަތްތައް ގެނެސް ފިހާރަތައް ވަނީ ފުރާލައިފަ އެވެ. ހާއްސަކޮށް އަލުވި، ފިޔާ އަދި ބިސް ގިނަ އަދަދަކަށް އެތެރެކޮށް، އެތަކެތި މިހާރު ވަނީ ވިއްކަން ފަށައިފި އެވެ. ބައެއް ފިހާރަތަކުގެ ބޭރު ދުވާރުމަތީގައި ވެސް ގިނަ އަދަދަކަށް ބިސް ކޭހާއި ތަރުކާރީގެ ބާވަތްތައް، އެކި ތަންތަނަށް ފޮނުވަން ބަހައްޓާފައި ހުއްޓެވެ.\nއާއްމުކޮށް ރޯދަ މަހު ބޭނުންކުރާ ގިނަ ބާވަތްތަކުގެ އަގުތައް މިހާރު ވަނީ އުފުލިފަ އެވެ. އެންމެ ފާހަގަކުރެވުނު އެއް ބާވަތަކީ މިދިޔަ ހަފުތާގެ ތެރޭގައި 250ރ. އަށް ވިއްކި ބިސް ކޭހެވެ. ބިސް ކޭހެއްގެ އަގު މިހާރު އުޅެނީ 300ރ. ގަ އެވެ. އެކަމަކު ފިޔާ، އަލުވި ފަދަ ބާތްތަކުގެ އަގު ހުރީ އެއްވަރެއްގައި ހިފެހެއްޓިފަ އެވެ.\nލޮރިއަކުން ބިސްތަކެއް ބާލަނީ: ބިސް ކޭހެއްގެ އަގު މިހާރު ވަނީ 300ރ. އަށް އުފުލިފައި. ފޮޓޯ: ނިޝާން އަލީ /މިހާރު\nބާޒާރުމަތީގައި ހުންނަ ރ. އަތޮޅު ފިހާރައިގެ މީހަކު ބުނީ ބިހުގެ އަގު މިހާރު މަތިވި ނަމަވެސް އިތުރަށް ދެން ބޮޑުވާނެ ކަމަށް ލަފާނުކުރެވޭ ކަމަށެވެ.\n"މިހާރު ހުރި ވަރަށް ވުރެ ބިހުގެ އަގު މަތިވާނެ ކަމަށް ލަފައެއް ނުކުރެވޭ. މިފަހަރު ފުދޭ ވަރަކަށް ގިނަ ބަޔަކު އެބަ ގެނޭ ރޯދައަށް އާއްމުކޮށް ބޭނުންވާ ބާވަތްތައް،" އޭނާ ބުންޏެވެ.\nބާޒާރުމަތީގައި މިއަދު ބިސް ކޭހެއް 300ރ. އަށް ވިއްކާއިރު ފިޔާ ބަސްތާއެއް 180ރ. އަދި އަލުވި ބަސްތާއެއްގެ އަގު އުޅެނީ 230ރ. އަށެވެ. ވަކިން ވިއްކާ ނަމަ ފިޔާ ކިލޯއެއް ދިހަ ރުފިޔާ އަށް އަދި އަލުވި ކިލޯއެއް އުޅެނީ 12ރ. ގަ އެވެ.\nބާޒާރުމަތީ ފިހާރައަކުން އަންހެނަކު ޓޮމާޓޯ ގަންނަނީ --ފޮޓޯ: ނިޝާން އަލީ /މިހާރު\nފިޔާ އަލުވި އަދި ބިސް ގިނަ އަދަދަކަށް އެތެރެކޮށް ވިއްކާ އެމްއެޗްއާރު ޓްރޭޑިންގެ އިން ވާހަކަދެއްކި މީހަކު ބުނީ ބިހުގެ އަގު ރޯދައިގެ ކުރިން އިތުރަށް ދެން އުފުލިގެން ނުދާނެ ކަމަށެވެ. ނަމަވެސް ރޯދަމަހުގެ ތެރޭގައި އަގުތަކަށް ކޮންމެވެސް ވަރަކަށް ބަދަލުތަކެއް އައުން އެކަށީގެންވާ ކަމަށް އޭނާ ބުންޏެވެ.\nރޯދައާ ދިމާކޮށް އެ ފިހާރައިން ކޮންމެ ހަފުތާއަކު 500 ކޭސް ބިސް ރާއްޖެ ގެނެސް ވިއްކަ އެވެ. މިދިޔަ ހަފުތާގައި ބިސް ކޭހެއް 240ރ. އަށް ވިއްކުމަށް ފަހު 270ރ. އަށް ބޮޑުކުރި އެވެ.\n"މިހާރު ބިހުގެ އަގު އުފުލިފައި ވަނީ ތާޒާވީމަ. އެސްޓީއޯއިން ގެނެސް 270ރ. އަށް ވިއްކަން ފެށީމަ އެ އަގަށް ބަދަލުކުރި ގިނަ ފިހާރަތަކުން،" އެމްއެޗްއާރު ޓްރޭޑިން އިން ވާހަކަ ދެއްކި މީހާ ބުންޏެވެ.\n"އަޅުގަނޑުމެން މިގެންނަ ބިސް ކޭހުގައި އެންމެ ބިހެއް ވެސް ހަލާކުވެފައި ނުހުންނާނެ. ހަފުތާއެއް ނުވާ ބިސްތައް ގެނެސް މި ވިއްކަނީ."\nއޭނާ ބުނީ ރޯދަ މަހުގެ ކުރިން ބިހުގެ އިތުރު ޝިޕްމަންޓެއް ގެންނާނެ ކަމަށެވެ.\nރޯދައާ ދިމާކޮށް އެސްޓީއޯ އިން ގެނައި ފިޔާ އަލުވި އަދި ބިހުގެ ޝިޕްމަންޓެއް މިދިޔަ ހޮނިހިރު ދުވަހު ވަނީ ވިއްކަން ފަށައިފ އެވެ. އެސްޓީއޯ އިން ބިސް ކޭހެއް 270ރ. އަށް ވިއްކާއިރު ފިޔާ ބަސްތާއެއް 170ރ. އަށް އަދި އަލުވި ބަސްތާއެއް ވިއްކަނީ 220ރ. އަށެވެ.\nބާޒާރުމަތީ ފިހާރައެއްގައި ވިއްކަން ބަހައްޓާފައި ހުރި އަލަނާސިތަކެއް މީހަކު މިއަދު ބަލަނީ. ފޮޓޯ: ނިޝާން އަލީ /މިހާރު\nއެސްޓީއޯ އިން ބުނީ ރޯދައާ ދިމާކޮށް އިތުރު ޝިޕްމަންޓެއް ގެނެސް އަތޮޅު ތެރޭގައި ހުރި އެސްޓީއޯގެ ފިހާރަތަކުގެ އިތުރުން ޑިސްޓްރިބިއުޓަރުން މެދުވެރިކޮށް ވިހާ ގިނަ ބަޔަކަށް ލިބޭނެ އިންތިޒާމް ހަމަޖައްސާނެ ކަމަށެވެ.\nރޯދައަށް ބޭނުންވާ ތަރުކާރީ އާއި މޭވާގެ ބާވަތްތައް ވެސް ވިޔަފާރިވެރިން ގިނަ އަދަދަށް ގެނެސް މާލެ އާއި ރަށްރަށުގެ ފިހާރަތަކަށް ދަނީ ސަޕްލައިކުރަމުންނެވެ. އަދި ދިވެހިންގެ ކެއުމަށް އާންމުކޮށް ބޭނުންވާ ބައެއް އެއްޗެހީގެ އަގު ދަނީ ބޮޑުވަމުންނެވެ. އޭގެ ތެރޭގައި ބައެއް މީހުން އެންމެ ބޮޑަށް ފާހަގަކުރަނީ ކާއްޓެވެ. ކާއްޓެއްގެ އަގު އުޅެނީ 10ރ އިން މަތީގަ އެވެ.\n"ރޯދަމަހާ ދިމާކޮށް ގިނަ އަދަދަކަށް ކެރެޓާއި ކެބެޖާއި ޓޮމާޓޯ އަދި ތޮޅި އާއި މިރުހާއި ލުބޯ، ކެޕްސިކަމް ވެސް ގެނެސްފައިވާނެ. އެތަކެތި ތާޒާކަމާ އެކު މެދުނުކެނޑި ލިބެން ހުންނާނެ. އާއްމުކޮށް ވިއްކާ އަގަށް ވުރެ ބޮޑުނުކުރަން ނިންމާފައި ވަނީ،" ބާޒާރުމަތީ ފިހާރައަކުން ވާހަކަ ދެއްކި މީހަކު ބުންޏެވެ.\nއެކަމަކު ބާޒާރުކުރާ ބައެއް އާންމުން ބުނާ ގޮތުގައި ކުރިއަށް އޮތް ހަފުތާގައި މިހާރަށް ވުރެ ވެސް ބައެއް އެއްޗެހީގެ އަގު މައްޗަށް ދާނެ އެވެ. އޭގެ އަސަރުތައް މިހާރު ވެސް ބާޒާރުން ފެންނަ ކަމަށް އެ މީހުން ބުނެ އެވެ.\nއިތުރު ލިޔުންތައް އިގްތިސާދު ފިޔާ، އަލުވި، ބިސް އިމްޕޯޓް މުދާ ރޯދަމަސް 2017


Mi Photo Gai Mivany Kiyh? - Vaguthu\nމިފޮޓޯގައި މިވަނީ ކީތް؟\nމަތީގައި އެވަނީ ތަފާތު ފޮޓޯއެކެވެ. ފޮޓޯއިން ފެނިގެން އެދަނީ4ވަނަ ބުރިން ކާރެއް ވެއްޓޭ މަންޒަރެވެ. މީސްމީޑިޔާގައި މިފޮޓޯ ހަލުވި ކަމާއެކު ދައުރުވަމުންދާއިރު، މިއީ ކިހިނެތް ވީ ކަމެއްތޯ ގިނަ ބަޔަކުދަނީ ސުވާލު ކުރަމުންނެވެ.\nމިއީ ކެލިފޯނިޔާގެ ސަންތާ މޮރީޓާގައި ހިގާފައިވާ ކަމެކެވެ. އެޤައުމުގެ ނޫސްތަކުން ރިޕޯޓްކޮށްފައިވާ ގޮތުގައި މިކަން ހިނގާފައިވަނީ އަންހެނަކު ޕާކްކޮށްފައި އޮތް ކާރެއް ނެރުމުގެ ތެރޭގައެވެ. ކާރު ބޭރުވެފައި އެއޮތީ ޕާކު ކުރާ ތަނަކުންނެވެ.\nމިފޮޓޯ އާއްމު ކުރުމަށްފަހު އެޤައުމުގެ ފުލުހުން ބުނެފައިވަނީ މިގޮތަށް މިކަން ހިގާފައިވަނީ ފަހަތަށް ކާރު ޖަހަން އުޅުމުގެ ތެރޭގައި ފަހަތަށް ނުޖެހި ކުރިޔަށް ދެވިގެންނެވެ. އަދި ކާރު ކުރިޔަށް ދާން ފެށުމުން ހާސްކަމުގެ ތެރެއިން އޭނާއަށް ކާރު ރޭސްކޮށްލެވުނު ކަމަށްވެސް ބޭރުގެ ނޫސްތަކުން ފުލުހުންނާ ހަވާލާދީ ބުނެފައިވެއެވެ.\nމިކާރުވަނީ މިހާރު ސިފައިންނާއި ފުލުހުންގެ އެހީތެރި ކަމާއެކު މިތަނުން ނަގާފައެވެ. މިހާދިސާގައި ކާރު ދުއްވަން އިން މީހާއަށް އެއްވެސް ގެއްލުމެއް ލިބިފައެއް ނުވެއެވެ.